R E L A C I O N

PËR PROJEKTLIGJIN 
“PËR USHTRIMIN E VEPRIMTARISË TË INSTITUCIONEVE TË KREDITIT DHE MBIKËQYRJEN E KUJDESSHME TË TYRE”
I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Ky projektligj hartohet në kuadër të përafrimit dhe harmonizimit të legjislacionit shqiptar me acquis të Bashkimit Evropian, në kuadër të procesit të integrimit evropian dhe të angazhimeve institucionale në lidhje me Kapitullin 9 “Shërbimet Financiare”. 
Ai përafron në mënyrë të plotë kërkesat e Direktivës 2013/36/BE dhe të gjithë ndryshimeve pasuese të saj, si dhe ka përfshirë disa dispozita të veçanta të Rregullores (BE) 2013/575, të cilat janë vlerësuar të parashikohen në akt ligjor, si kërkesa minimale prudenciale. Njëkohësisht, ligji përfshin edhe dispozitat e Direktivës 2001/24/KE, për sa lidhet me kërkesat dhe procesin e riorganizimit dhe likuidimit të institucioneve të kreditit dhe njohjen reciproke të këtyre proceseve, kur Shqipëria të bëhet shtet anëtar. 
Projektligji synon nxitjen e stabilitetit financiar dhe qëndrueshmërinë e sektorit bankar dhe financiar, përmes vendosjes së standardeve mbikëqyrëse të bazuara në praktikat më të mira ndërkombëtare. Ai forcon kompetencat mbikëqyrëse të Bankës së Shqipërisë dhe integrimin e autoritetit me arkitekturën mbikëqyrëse të Bashkimit Evropian. Projektligji rregullon konceptin e “pasaportës së vetme” për institucionet e kreditit të BE-së që veprojnë në Shqipëri, por edhe të institucioneve të kreditit të licencuara në Shqipëri të cilat, pas anëtarësimit të Shqipërisë në BE, do të mund të hapin degë ose të ofrojnë direkt shërbime në shtete të tjera anëtare, si dhe mbikëqyrjen e degëve të vendeve të treta përmes kërkesave prudenciale dhe klasifikimit sipas madhësisë dhe rrezikut. Ai krijon një kuadër më gjithëpërfshirës referuar administrimit të rreziqeve duke përfshirë edhe rreziqet klimatike si dhe bazën ligjore për kuadrin makroprudencial të shtesave të kapitalit. Në të njëjtën kohë, projektligji krijon bazën ligjore për inovacionin financiar, përfshirë kripto-asetet, paranë elektronike dhe për shërbime të reja teknologjike. 
Gjithashtu projektligji synon moslënien e hapësirave të parregulluara që mund të krijojnë problematika në të ardhmen. Në këtë kuadër, projektligji synon rregullimin e institucioneve financiare jobanka në lidhje me kërkesat dhe kushtet për procesin e licencimit, rregullat për ushtrimin e veprimtarisë të tyre, duke përfshirë edhe masat mbikëqyrëse dhe sanksionet për to. Ai rregullon edhe procedurat për likuidimin e institucioneve të kreditit në rast paaftësie paguese. 
Projektligji përbën një rishikim tërësor dhe konsolidim të plotë të kuadrit ligjor ekzistues për bankat. Ai vjen si një kuadër i ri duke shfuqizuar në tërësi ligjin ekzistues “Për bankat në Republikën e Shqipërisë”.
Projektligji merr në konsideratë dhe reflekton zhvillimet më të fundit të acquis të Bashkimit Evropian, duke përfshirë ndërveprimin e ngushtë me rregulloren e BE-së për kërkesat për kapital (CRR/CRR2/CRR3), e cila rregullon në mënyrë të drejtpërdrejtë dhe të detajuar kërkesat prudenciale të një mbikëqyrje të kujdesshme referuar kërkesave për kapital, levën financiare, likuiditetin, ekspozimin ndaj rreziqeve dhe raportimin, si dhe me të gjithë kuadrin prudencial të BE-së në fushat e licencimit, mbikëqyrjes bankare në baza individuale dhe të konsoliduara, kërkesave makroprudenciale dhe procesit të vlerësimit mbikëqyrës.

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTEVE TË TJERA POLITIKE

Projektligji është në përputhje me prioritetet e Programit Politik të Këshillit të Ministrave për integrimin evropian të vendit, duke adresuar nevojën për forcimin e stabilitetit financiar dhe zhvillimin e mëtejshëm të sistemit bankar dhe financiar në vend. Projektligji nuk është parashikuar në programin e përgjithshëm analitik të akteve për vitin 2026, por ai është parashikuar në planin e punës për adresimin e piketave mbyllëse “Closing benchmarks” për Kapitullin 9 “Shërbimet financiare”, duke mbështetur drejtpërdrejt përmbushjen e detyrimeve të përafrimit me acquis. 
III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME
Konteksti dhe nevoja për reformë
Ligji i zbatueshëm për bankat i miratuar në vitin 2006 dhe i rishikuar disa herë, nuk përmbush në mënyrë të plotë kërkesat e acquis communautaire të Bashkimit Evropian. 
Arsyet kryesore që e bëjnë të domosdoshëm miratimin e projektligjit të ri janë: 
· Nevoja e konvergjencës me acquis të BE-së: Kandidatura e Shqipërisë për anëtarësim e bën harmonizimin me CRD IV/V,VI dhe CRR/CRR2/CRR3 dhe të gjithë kuadrin prudencial të BE-së, një detyrim formal dhe strategjik.
· Boshllëqet e kuadrit aktual: Mungon baza ligjore parësore për shtesat makroprudenciale të kapitalit, regjimin e plotë të likuidimit, kuadrin e mbikëqyrjes së konsoliduar, dhe kërkesat moderne të qeverisjes.
· Zhvillimet e reja: Inovacioni financiar (kripto-asetet, para elektronike), rreziqet klimatike (MSQ) dhe ndryshimet teknologjike kërkojnë përditësim të kuadrit ligjor dhe përfshirje të administrimit të rrezikut në kuadër të këtyre zhvillimeve.

Përparësitë e projektligjit
Për rrjedhojë, miratimi i këtij projektligji përmbush një nga benchmark të kapitullit 9 “Shërbimet Financiare” duke mundësuar kështu arritjen e të gjitha nevojave të parashikuara për mbylljen e këtij kapitulli përsa i përket nënkapitullit “Bankat dhe konglomeratet financiare”. Gjithashtu projektligji krijon bazën ligjore për forcimin e stabilitetit financiar dhe qëndrueshmërinë e sektorit bankar dhe financiar përmes standardeve mbikëqyrëse të bazuara në praktikat më të mira ndërkombëtare.
Efektet e pritshme
Miratimi i këtij projektligji pritet të sjellë një sërë efektesh pozitive në funksionimin dhe zhvillimin e tregut financiar në Republikën e Shqipërisë, si më poshtë:
a) Stabilitet financiar i forcuar, përmes vendosjes në ligji të kërkesave minimale të kapitalit (4.5% kapital bazë, 6% Tier 1, 8% total, 3% levë financiare), shtesave makroprudenciale (konservuese 2.5%, kundërciklike 0–2.5%, G-SII, O-SII, rrezik sistemik) dhe mekanizmat e Vlerës Maksimale të Shpërndarjes (MDA). Kjo arkitekturë shumës shtresore siguron kapital të mjaftueshëm për përthithjen e humbjeve dhe ushtrimin e funksionit kundërciklik.
b) Kuadër makroprudencial funksional. Për herë të parë në legjislacionin shqiptar, Banka e Shqipërisë pajiset me mandate të plota dhe kompetenca të qarta makroprudenciale: identifikimi i G-SII dhe O-SII, vendosja e shtesave kundërciklike me rishikim tremujor, zbatimi i masave të bazuara në huamarrësin (LTV, DTI, DSTI). Kjo i jep Bankës së Shqipërisë mundësinë të veprojë me besueshmëri juridike dhe politike.
c) Qeverisje e shëndoshë dhe kontroll i brendshëm, përmes dispozitave të detajuara mbi organet drejtuese (Këshillin Mbikëqyrës, Këshillin e Administrimit, Asamblenë e Aksionarëve), kërkesat për përshtatshmërinë (“fit and proper”) si dhe kërkesat për komitetet e specializuara (komitetit të auditit, rrezikut, emërimeve, shpërblimeve, etj.), pavarësinë e anëtarëve të organeve drejtuese dhe politikat e shpërblimit të bazuara në rrezik. 
d) Mbikëqyrje gjithëpërfshirëse dhe proporcionale. Procesi i vlerësimit dhe rishikimit mbikëqyrës (PVRM), stress-testet, rishikimi i modeleve të brendshme, programet vjetore të ekzaminimit dhe kompetencat e zgjeruara të Bankës së Shqipërisë (masat, gjobat, kërkesa shtesë kapital/likuiditeti) krijojnë një sistem mbikëqyrje aktiv, i cili respekton parimin e proporcionalitetit.
e) Mbrojtje e forcuar e konsumatorëve dhe depozituesve, përmes  kërkesave të transparencës, detyrimin për publikim të kushteve të punës, informimin vjetor të klientëve, procedurat e ankesave me afate strikte, kufizimin e shpërndarjes së fitimit kur mungon qëndrueshmëria financiare dhe rendin e prioritetit të kreditorëve gjatë likuidimit, të cilat sigurojnë mbrojtje të plotë dhe efektive.
f) Likuidim i rregullt dhe eficent. Konceptet e reja (padisponueshmëria e depozitave, Bordi i Likuidimit, transferimi i aktiveve pa miratim të depozituesve, afate strikte, klasa e re e kreditorëve “senior jo preferencialë”) krijojnë mekanizëm modern të daljes nga tregu, i harmonizuar me standardet e BE-së dhe BRRD, duke minimizuar ndikimin negativ në ekonomi dhe te depozituesit.
g) Integrim gradual në tregun financiar evropian, përmes mekanizmit “Pasaporta e vetme”, mbikëqyrjes së konsoliduar, kolegjeve të mbikëqyrësve, shkëmbimit të informacionit me ABE, BERS dhe autoritetet homologe, njohjes reciproke të licencave dhe parimit të mosdiskriminimit, të cilat sigurojnë integrimin e Shqipërisë në arkitekturën financiare evropiane.
h) Trajtimi i inovacionit financiar përmes përfshirjes së kërkesave për kripto-asetet, paranë elektronike, tokenëve të referuar në asete dhe shërbimeve të reja financiare teknologjike, në harmonizim me paketat MiCA dhe PSD2 e EMD2, duke krijuar bazë ligjore të qëndrueshme për inovacionin financiar dhe parandalimin e arbitrazhit rregullator.
i) Administrimi i rreziqeve klimatike dhe të qëndrueshmërisë përmes kërkesave eksplicite për rreziqet MSQ (mjedisore, sociale dhe të qeverisjes), planet e tranzicionit drejt ekonomisë me emetim të ulët karboni dhe stress-testet klimatike duke reflektuar prioritetet e agjendës evropiane të qëndrueshmërisë.
j) Subjektet financiare jobanka. Rregullimi i plotë i kredidhënies nga subjekte jobankare, qirasë financiare, këmbimit valutor dhe blerjes-shitjes së kredive me probleme, me kufizime të qarta dhe mbrojtje të konsumatorëve, mbyll boshllëkun rregullator për subjektet financiare jobanka.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI, VENDAS E NDËRKOMBËTAR

Projektligji mbështetet në nenet 78 dhe 83, pika 1, të Kushtetutës. 

V. VLERËSIMI I SHKALLËS SË PËRAFRIMIT ME ACQUIS TË BE (PËR PROJEKTAKTET NORMATIVE)
Projektligji është hartuar në përputhje me acquis të Bashkimit Evropian në fushën e sistemeve të pagesave, infrastrukturave të tregjeve financiare dhe stabilitetit financiar, pjesë e Kapitullit 9 “Shërbimet financiare” në kuadër të procesit të negociatave për anëtarësim.
Në mënyrë të veçantë, projektligji synon përafrimin me:
· Direktivën 2013/36/BE, të Parlamentit Evropian dhe të Këshillit, të datës 26 qershor 2013, mbi aksesin në veprimtarinë e institucioneve të kreditit dhe mbikëqyrjen e kujdesshme të institucioneve të kreditit dhe shoqërive të investimeve, që ndryshon Direktivën 2002/87/KE dhe shfuqizon Direktivat 2006/48/KE dhe 2006/49/KE, si dhe të gjitha ndryshimet pasuese të saj (CRD IV, V, VI). 
· Direktivën 2001/24/EC, të Parlamentit Evropian dhe të Këshillit, të datës 4 Prill 2001, mbi organizimin dhe likuidimin e institucioneve të kreditit, e ndryshuar. 

si dhe reflekton zhvillimet e acquis përmes rregullores  (BE) 2013/575 për kërkesat për kapital. 

Vlerësimi i shkallës së përafrimit:
1- Direktiva 2013/36/BE (Mbi aksesin në veprimtarinë e institucioneve të kreditit dhe mbikëqyrjen e kujdesshme të institucioneve të kreditit dhe shoqërive të investimeve – CRD IV, V, VI), e ndryshuar:  
Shkalla e përafrimit: Përafrim i plotë
2- Direktiva 2001/24/EC (Mbi organizimin dhe likuidimin e institucioneve të kreditit), e ndryshuar: 

Shkalla e përafrimit: Përafrim i plotë
VI. PËRMBLEDHJE SHPJEGUESE E PËRMBAJTJES SË PROJEKTAKTIT

Projektligji “Për institucionet e kreditit dhe mbikëqyrjen e kujdesshme të tyre” strukturohet në dymbëdhjetë tituj, të ndarë në krerë, seksione dhe nënseksione sipas fushës së rregullimit, secili me funksion të qartë dhe të ndërlidhur me tërësinë e aktit normativ. Më poshtë paraqitet një përmbledhje e përmbajtjes sipas strukturës:
TITULLI I – OBJEKTI, FUSHA E ZBATIMIT DHE PËRKUFIZIMET
Titulli I vendos bazën konceptuale të projektligjit. Ky titull përcakton objektin e rregullimit, subjektet që përfshihen në fushën e zbatimit të tij dhe terminologjinë ligjore që përdoret në projektligj. 
Neni 1 “Objekti”, përcaktohen si objekt të ligjit përcaktimin e rregullave për mbikëqyrjen e kujdesshme të institucioneve që ushtrojnë veprimtari në territorin shqiptar, mbikëqyrjen e  personave juridikë me zyrë qendrore jashtë Republikës së Shqipërisë që ushtrojnë veprimtari bankare ose financiare në vend, si dhe për detyrimin e Bankës së Shqipërisë për publikim në fushën e rregullimit dhe mbikëqyrjes së kujdesshme. Kjo dispozitë përmbledh katër shtyllat kryesore të ligjit: hyrjen në treg, ushtrimin e veprimtarisë, mbikëqyrjen prudenciale dhe transparencën rregullatore.
Neni 2 “Fusha e zbatimit”, identifikon fushën e zbatimit ku përfshihen institucione të kreditit, degë të institucioneve të huaja, subjekte financiare jobanka (Titulli IX), shoqëri zotëruese financiare dhe shoqëri zotëruese me aktivitet të përzier, duke përjashtuar nga fusha e zbatimit Bankën e Shqipërisë dhe subjektet që ushtrojnë veprimtari të ngjashme me institucionet e kreditit por mbikëqyrja e tyre bëhet me ligj të veçantë. 
Neni 3 përkufizon rreth 100 terma kyçe që përdoren në të gjithë tekstin e ligjit. Ky nen siguron përkufizim të unifikuar dhe harmonizim me terminologjinë e acquis-it të BE-së. Neni 3 është një nga dispozitat më të gjera dhe më të rëndësishme të Titullit I, pasi përmban aparatin terminologjik mbi të cilin mbështetet i gjithë projektligji. Duke qenë se projektligji rregullon një fushë me natyrë të theksuar teknike, si veprimtaria bankare, mbikëqyrja e kujdesshme, administrimi i rreziqeve, kapitali, qeverisja e brendshme dhe bashkëpunimi ndërkufitar, përkufizimet e këtij neni kanë funksion unifikues dhe interpretues. Ato sigurojnë që termat e përdorur në të gjithë ligjin të kenë kuptim të qartë, të qëndrueshëm dhe të harmonizuar me standardet e së drejtës së Bashkimit Evropian.
Në pjesën e parë të nenit përcaktohet koncepti bazë i “institucionit të kreditit”, i cili lidhet me pranimin e depozitave ose fondeve të tjera të ripagueshme nga publiku dhe dhënien e kredive për llogari të vet. Në të njëjtën kohë, dispozita përfshin edhe raste të veçanta të subjekteve që ushtrojnë veprimtari të caktuara të tregtimit për llogari të vet, nënshkrimit ose hedhjes në treg të instrumenteve financiare, kur ato plotësojnë kufijtë dhe kriteret e përcaktuara në ligj, veçanërisht në lidhje me vlerën totale të aktiveve dhe përkatësinë në grup. Në këtë mënyrë, përkufizimi i institucionit të kreditit nuk kufizohet vetëm tek banka tradicionale, por përshtatet me zhvillimet e tregjeve financiare dhe me nevojën për të shmangur arbitrazhin rregullator.
Neni sqaron gjithashtu se termi “institucion krediti” është i barasvlershëm me termin “bankë”, duke vendosur një lidhje të drejtpërdrejtë ndërmjet terminologjisë së re të projektligjit dhe terminologjisë së përdorur tradicionalisht në legjislacionin bankar shqiptar. Në të njëjtën pjesë bëhen edhe përjashtime të rëndësishme, duke përcaktuar se disa subjekte, si tregtuesit e mallrave dhe të kuotave të gazeve serrë, sipërmarrjet e investimeve kolektive, shoqëritë e sigurimit ose shoqëritë komisionere që përjashtohen sipas parashikimeve të ligjit, nuk konsiderohen institucione krediti për qëllime të këtij ligji.
Një grup i dytë përkufizimesh lidhet me strukturën organizative dhe qeverisjen e institucioneve. Këtu përfshihen termat “organ drejtues”, “këshill mbikëqyrës”, “këshill i administrimit”, “drejtim i lartë”, “drejtues të funksioneve kryesore”, “funksione të kontrollit të brendshëm” dhe “drejtuesi më i lartë i financës”. Këto përkufizime janë të rëndësishme për zbatimin e dispozitave të mëvonshme mbi qeverisjen e brendshme, përgjegjësinë e administratorëve, politikat e shpërblimit, administrimin e rrezikut, funksionet e kontrollit dhe masat mbikëqyrëse që mund të merren nga Banka e Shqipërisë.
Në vijim, neni 3  trajton më tej nocionet që lidhen me grupet bankare dhe strukturat e kontrollit, si “shoqëri mëmë”, “filial”, “degë”, “shoqëri shërbimesh ndihmëse”, “shoqëri zotëruese financiare”, “shoqëri zotëruese financiare e përzier”, “shoqëri zotëruese me aktivitet të përzier”, “institucion financiar”, “shoqëri e sektorit financiar”, “institucion mëmë në Republikën e Shqipërisë” dhe “institucion mëmë në Bashkimin Evropian”. Përmes këtyre koncepteve krijohet baza për mbikëqyrjen mbi baza individuale, të konsoliduara dhe nënkonsoliduara, si dhe për përcaktimin e marrëdhënieve ndërmjet Bankës së Shqipërisë, mbikëqyrësve konsolidues dhe autoriteteve të shteteve anëtare.
Në këtë kuadër, përkufizimet e “kontrollit”, “lidhjeve të ngushta”, “interesit pjesëmarrës”, “pjesëmarrjes influencuese”, “aksionerit të drejtpërdrejtë” dhe “aksionerit të tërthortë” kanë rëndësi të veçantë praktike. Ato përdoren për të identifikuar marrëdhëniet pronësore dhe të ndikimit mbi institucionin e kreditit, për të vlerësuar përshtatshmërinë e aksionarëve dhe të strukturës së pronësisë, si dhe për të kontrolluar rreziqet që mund të lindin nga lidhjet e ngushta, konfliktet e interesit ose strukturat komplekse të grupit.
Një tjetër kategori përkufizimesh ka të bëjë me mbikëqyrjen ndërkufitare dhe statusin e autoriteteve. Në këtë pjesë përcaktohen termat “autoritet përgjegjës”, “mbikëqyrës konsolidues”, “licencë”, “shtet anëtar”, “vend i tretë”, “shtet anëtar i origjinës”, “shtet anëtar pritës”, “banka qendrore të SEBQ-së” dhe “bankat qendrore”. Këto terma janë të domosdoshëm për të kuptuar dispozitat e ligjit që rregullojnë ushtrimin e veprimtarisë nëpërmjet degëve, ofrimin ndërkufitar të shërbimeve, bashkëpunimin ndërmjet autoriteteve mbikëqyrëse dhe ndarjen e përgjegjësive ndërmjet autoritetit të vendit të origjinës dhe autoritetit pritës.
Neni 3 përfshin edhe terminologjinë prudenciale që lidhet me kapitalin dhe qëndrueshmërinë financiare të institucioneve. Në këtë drejtim përcaktohen “fondet e veta”, “kapitali i nivelit të parë”, “kapitali i nivelit të dytë”, “kapitali bazë i nivelit të parë”, “kapitali i pranuar”, “leva financiare” dhe “rreziku i levës financiare të tepërt”. Këto koncepte shërbejnë si bazë për kërkesat minimale të kapitalit, raportet e mjaftueshmërisë së kapitalit, kufizimet e levës financiare dhe masat korrigjuese që mund të kërkohen nga Banka e Shqipërisë në rast të dobësimit të pozitës financiare të një institucioni.
Në vijim, dispozita parashikon përkufizime për kategori të ndryshme rreziku dhe instrumente të administrimit të tyre. Më konkretisht, përkufizohen termat “rrezik sistemik”, “rrezik i modelit”, “rrezik operacional”, “teknika të zbutjes së rrezikut të kredisë”, “metoda të brendshme” dhe “institucion i jashtëm i vlerësimit të kredisë”. Këto koncepte lidhen drejtpërdrejt me kërkesat e projektligjit për identifikimin, matjen, monitorimin dhe kontrollin e rreziqeve, si dhe me përdorimin e modeleve të brendshme dhe vlerësimeve të jashtme në kuadrin prudencial.
Një pjesë e rëndësishme e nenit i kushtohet titullzimit dhe instrumenteve financiare. Për këtë arsye, në projektligj përkufizohen “origjinuesi”, “sponsori”, “programi i letrave tregtare të mbështetura në aktive”, “titullzimi”, “pozicioni i titullzimit”, “entiteti me qëllim të posaçëm titullzimi”, “kredidhënia e specializuar”, “instrumenti financiar”, “libri i tregtueshëm” dhe “tregu i rregulluar”. Këto përkufizime janë të nevojshme për trajtimin e ekspozimeve komplekse, rreziqeve të tregut dhe të kredisë, si dhe për vendosjen e kërkesave për kapital dhe raportim ndaj institucioneve që përfshihen në transaksione të tilla.
Neni 3 parashikon gjithashtu kategori që lidhen me rëndësinë sistemike dhe me madhësinë e institucioneve. Këtu përfshihen “institucioni me rëndësi sistemike”, “institucioni me rëndësi sistemike në Republikën e Shqipërisë”, “institucioni me rëndësi sistemike globale”, “institucioni me rëndësi sistemike globale jo i Bashkimit Evropian”, “institucioni i madh” dhe “institucioni i vogël dhe jokompleks”. Këto përkufizime janë thelbësore për zbatimin e parimit të proporcionalitetit, për përcaktimin e kërkesave shtesë prudenciale dhe për identifikimin e institucioneve që, për shkak të madhësisë, ndërlidhjes ose kompleksitetit, mund të paraqesin rrezik më të lartë për stabilitetin financiar.
Në funksion të zhvillimeve të reja rregullatore dhe teknologjike, neni përfshin edhe koncepte bashkëkohore si “rreziku mjedisor, social dhe i qeverisjes” ose rreziku MSQ, “neutraliteti klimatik” dhe “kripto-aseti”. Përfshirja e këtyre nocioneve reflekton përafrimin e projektligjit me standardet më të fundit të Bashkimit Evropian, veçanërisht në drejtim të vlerësimit të rreziqeve klimatike dhe të qëndrueshmërisë, si dhe të trajtimit prudencial të ekspozimeve ndaj kripto-aseteve.
Dispozita përkufizon edhe koncepte që lidhen me grupet financiare, subjektet ndihmëse dhe infrastrukturën financiare, si “grup”, “grup institucionesh krediti në Republikën e Shqipërisë”, “grup institucionesh krediti në Bashkimin Evropian”, “grup i vendit të tretë”, “konglomerat financiar”, “koordinator”, “kundërparti qendrore”, “Agjencia e Sigurimit të Depozitave”, “regjistri i kredive”, “para elektronike” dhe “zyrë përfaqësimi”. 
Së fundi, neni 3 përmban edhe përkufizime me rëndësi për zbatimin e masave administrative dhe për mbrojtjen e kapitalit, si “gjoba me pagesë periodike”, “shpërndarje e kapitalit” dhe “politikë e kompensimit të barabartë gjinor”. Këto terma lidhen me kompetencat mbikëqyrëse dhe sanksionuese të Bankës së Shqipërisë, me kufizimet që mund të vendosen ndaj institucioneve në rast shkeljesh ose mangësish prudenciale, si dhe me kërkesat për qeverisje të shëndoshë dhe trajtim të barabartë në politikat e shpërblimit.
Në tërësi, Neni 3 nuk ka vetëm funksion formal përkufizues, por përbën një dispozitë themelore për interpretimin dhe zbatimin e gjithë projektligjit. Ai lidh pjesën hyrëse të ligjit me dispozitat e mëvonshme për licencimin, qeverisjen, kapitalin, administrimin e rreziqeve, mbikëqyrjen e konsoliduar, masat mbikëqyrëse, publikimin dhe raportimin. Për këtë arsye, saktësia dhe plotësia e përkufizimeve të këtij neni janë të domosdoshme për një zbatim të qëndrueshëm, të parashikueshëm dhe të harmonizuar të ligjit.
TITULLI II – AUTORITETI MBIKËQYRËS
Titulli II rregullon pozitën institucionale të Bankës së Shqipërisë si autoritet mbikëqyrës. 
Neni 4 “Kompetencat dhe përgjegjësitë e autoritetit përgjegjës”, përcakton kompetencat dhe përgjegjësitë e Bankës së Shqipërisë si autoriteti përgjegjës për zbatimin e dispozitave të ligjit dhe të kuadrit rregullativ për mbikëqyrjen e kujdesshme të institucioneve të kreditit. Banka e Shqipërisë ushtron mbikëqyrjen e kujdesshme të institucioneve të kreditit dhe, kur është e aplikueshme, të shoqërive zotëruese financiare dhe shoqërive zotëruese financiare të përziera. Ajo ka të drejtë të marrë informacionin e nevojshëm për të vlerësuar përputhshmërinë me kërkesat ligjore dhe rregullatore, si dhe duhet të sigurojë ekspertizën, burimet, kapacitetin operacional dhe pavarësinë e nevojshme për ushtrimin e funksioneve mbikëqyrëse. Dispozita kërkon gjithashtu që institucionet të kenë mekanizma të kontrollit të brendshëm, procedura administrative dhe kontabël, si dhe regjistrime të transaksioneve dhe sistemeve të tyre, të cilat i mundësojnë Bankës së Shqipërisë kontrollin efektiv të përputhshmërisë. Në fund, neni vendos ndarjen ndërmjet funksionit mbikëqyrës dhe funksionit të ndërhyrjes së jashtëzakonshme.

Neni 5 “Pavarësia mbikëqyrëse e Bankës së Shqipërisë”, trajton pavarësinë mbikëqyrëse të Bankës së Shqipërisë. Dispozita parashikon se Këshilli i Bankës së Shqipërisë, si organi më i lartë vendimmarrës kolegjial, ushtron administrimin dhe kontrollin e funksionit mbikëqyrës, ndërsa anëtarët e Këshillit dhe punonjësit që ushtrojnë funksione mbikëqyrëse veprojnë në mënyrë të pavarur dhe objektive, pa kërkuar ose marrë udhëzime nga subjekte të tjera. Për të garantuar integritetin e vendimmarrjes, neni vendos kufizime për tregtimin e instrumenteve financiare të emetuara ose të administruara nga institucionet e mbikëqyrura, si dhe kufizime për punësimin ose ofrimin e shërbimeve profesionale pas përfundimit të përfshirjes së drejtpërdrejtë në mbikëqyrje. Këto kufizime shoqërohen me rregulla për periudhat minimale të ndalimit të punësimit, me mundësinë e përjashtimeve të justifikuara dhe me të drejtën e kompensimit të duhur. Dispozita parashikon gjithashtu deklarimin e interesave financiare dhe miratimin e udhëzimeve nga Banka e Shqipërisë për zbatimin proporcional të këtyre rregullave.
Neni 6 “Mekanizmi i vetëm mbikëqyrës”, parashikon që Banka e Shqipërisë dhe Banka Qendrore Evropiane të ndërtojnë bashkëpunimin për mbikëqyrjen e kujdesshme të institucioneve të kreditit, shoqërive mëmë dhe subjekteve të tjera përkatëse. Dispozita ka karakter të rëndësishëm integrues, pasi parashikon se pas përfshirjes së Shqipërisë në Mekanizmin e Vetëm Mbikëqyrës si shtet anëtar pjesëmarrës, marrëveshjet ekzistuese të bashkëpunimit do të zëvendësohen nga zbatimi i plotë i kuadrit për organizimin dhe funksionimin e këtij mekanizmi.
Neni 7 “Bashkëpunimi me autoritetet e tjera përgjegjëse”, vendos parimin e bashkëpunimit të Bankës së Shqipërisë me autoritete të tjera përgjegjëse. Dispozita është e shkurtër, por ka rëndësi të përgjithshme, pasi konfirmon se mbikëqyrja e kujdesshme e institucioneve të kreditit dhe institucioneve financiare nuk ushtrohet në izolim, por në bashkërendim me autoritetet e tjera që kanë kompetenca mbikëqyrëse ose rregullatore. Ky bashkëpunim është veçanërisht i rëndësishëm për subjektet që janë pjesë e grupeve financiare, për aktivitetet ndërkufitare dhe për shkëmbimin e informacionit mbikëqyrës.
Neni 8 “Bashkëpunimi me autoritetet brenda Sistemit Evropian të Mbikëqyrjes Financiare”, trajton bashkëpunimin me autoritetet brenda Sistemit Evropian të Mbikëqyrjes Financiare. Banka e Shqipërisë, gjatë ushtrimit të funksionit të saj mbikëqyrës, duhet të marrë pjesë dhe të bashkëpunojë me autoritetet përkatëse evropiane mbi bazën e besimit dhe respektit të ndërsjellë, veçanërisht për sigurimin e shkëmbimit të informacionit. Dispozita përfshin pjesëmarrjen në aktivitetet e Autoritetit Bankar Evropian dhe në kolegjet e mbikëqyrësve, zbatimin e udhëzimeve dhe rekomandimeve të ABE-së, bashkëpunimin me Bordin Evropian të Rreziqeve Sistemike, si dhe koordinimin me autoritetet e tjera në kuadër të përgjegjësive që burojnë nga ligji. Ky nen krijon lidhjen institucionale të mbikëqyrjes vendase me arkitekturën mbikëqyrëse të Bashkimit Evropian.
Neni 9 “Dimensioni i mbikëqyrjes në Bashkimin Evropian”, parashikon që Banka e Shqipërisë, gjatë ushtrimit të detyrave të saj mbikëqyrëse, duhet të marrë në konsideratë ndikimin e mundshëm të vendimeve të saj në stabilitetin e sistemit financiar në shtetet e tjera anëtare, veçanërisht në situata emergjente dhe mbi bazën e informacionit të disponueshëm. Ky parim pasqyron natyrën ndërkufitare të veprimtarisë bankare dhe nevojën që vendimmarrja mbikëqyrëse të mos kufizohet vetëm në efektet brenda territorit kombëtar, por të vlerësojë edhe pasojat e mundshme në sistemin financiar evropian.
Neni 10 – “Licenca dhe karakteristikat e saj”. Banka e Shqipërisë është autoriteti përgjegjës për dhënien e licencës për ushtrimin e veprimtarisë bankare dhe financiare në Republikën e Shqipërisë. Licenca është e pakufizuar në kohë, e patransferueshme dhe e patjetërsueshme, duke theksuar karakterin personal dhe institucional të të drejtës për ushtrimin e veprimtarisë. Licenca përfshin si pjesë përbërëse aneksin e veprimtarive bankare dhe financiare për të cilat institucioni i kreditit ose dega e institucionit të kreditit të një vendi të tretë licencohet, në përputhje me kërkesat e parashikuara nga ligji. Ky nen krijon pikën lidhëse ndërmjet dispozitave të përgjithshme mbi autoritetin mbikëqyrës dhe dispozitave pasuese të ligjit që rregullojnë procedurat dhe kushtet konkrete të licencimit.
TITULLI III – KËRKESAT PËR KRIJIMIN, LICENCIMIN DHE USHTRIMIN E VEPRIMTARISË SË INSTITUCIONEVE TË KREDITIT
Ky titull rregullon ciklin e plotë të hyrjes në treg dhe ushtrimit të veprimtarisë bankare. Ai ndahet në pesë krerë:
Kreu 1 – Kërkesat e përgjithshme për ushtrimin e veprimtarisë së institucioneve të kreditit (Nenet 11–37) 
Ky Kre vendos rregullat që ushtrimi i veprimtarisë bankare kërkon licencë nga Banka e Shqipërisë. Kërkesat kryesore janë: kapital fillestar minimal prej 5 milionë euro (ose ekuivalenti në lekë), me burim të ligjshëm dhe pa financim me hua; ekzistenca e të paktën dy drejtuesve ekzekutivë që plotësojnë kriteret e përshtatshmërisë ("fit and proper"); mekanizma efektivë të qeverisjes dhe administrimit të rrezikut; dhe paraqitja e programit të veprimtarisë. Parashikohen gjithashtu procedurat e revokimit të licencës, regjimi i shoqërive zotëruese financiare dhe mbikëqyrja e konsoliduar e grupeve bankare.
1. Regjimi i licencimit (Nenet 11, 18, 20–27)
Projektligji përcakton se:
· ushtrimi i veprimtarisë bankare lejohet vetëm pas licencimit nga Banka e Shqipërisë; 
· licenca kufizohet vetëm në aktivitetet e miratuara në aneksin përkatës; 
· Banka e Shqipërisë pajiset me kompetenca të zgjeruara për: 
· përcaktimin e kritereve të licencimit; 
· vlerësimin e aksionarëve; 
· verifikimin e burimit të kapitalit; 
· vlerësimin e strukturës së grupit; dhe
· kontrollin e mekanizmave të qeverisjes. 
Risi e rëndësishme është detyrimi për paraqitjen e programit të veprimtarisë, kërkesa për mekanizma efektivë të qeverisjes dhe administrimit të rrezikut dhe aplikimi i standardeve të ABE-së për procedurat dhe metodologjitë e licencimit. 
Gjithashtu përcaktohen afate të qarta procedurale, formalizohet e drejta e Bankës së Shqipërisë për të kërkuar informacion shtesë, si dhe parashikohen rastet e refuzimit dhe revokimit të licencës. 

2. Kërkesat për kapitalin fillestar (Neni 21)
Drafti përcakton kërkesën për kapital minimal prej 5 milionë euro ose ekuivalentin në lekë për institucionet e kreditit dhe mundësinë e vendosjes së kërkesave më të larta nga Banka e Shqipërisë, si dhe një kufi minimal prej 1 milion euro për kategori të veçanta institucionesh. 
Parashikohet gjithashtu edhe ndalimi i financimit të kapitalit fillestar me kredi ose hua, si dhe depozitimi paraprak i kapitalit pranë Bankës së Shqipërisë dhe burimi i ligjshëm i tij (kapitalit). 
Këto dispozita synojnë kryesisht rritjen e qëndrueshmërisë financiare të institucioneve, minimizimin e rrezikut të kapitalizimit joreal dhe mbrojtjen e depozituesve. 

3. Qeverisja dhe drejtimi efektiv (Nenet 18 dhe 22)
Drafti parashikon kërkesa për ekzistencën e të paktën dy drejtuesve ekzekutive, plotësimin e kritereve të përshtatshmërisë “fit and proper” për administratorët, dhe mekanizma të brendshëm kontrolli dhe të administrimit të rrezikut. 
Banka e Shqipërisë mund të refuzojë licencimin kur mekanizmat e qeverisjes janë të pamjaftueshme dhe drejtuesit nuk plotësojnë kriteret profesionale dhe të integritetit. 
Këto dispozita harmonizohen me parimet e qeverisjes prudenciale të BE-së dhe standardet e Bazelit.

4. Rregullimi i aksionarëve dhe pjesëmarrjeve influencuese (Nenet 23–24)
Projektligji synon në këto nene të forcojë kontrollin mbi strukturën aksionare, duke siguruar  identifikimin e aksionarëve me pjesëmarrje influencuese dhe ndalimin e atyre strukturave që pengojnë mbikëqyrjen efektive, ndërsa parashikon edhe disa kufizime për financimin e blerjes së aksioneve të vetë institucionit të kreditit. 
Po kështu, vendosen kërkesa për reputacionin dhe integritetin e aksionarëve dhe ndalohet pjesëmarrja e subjekteve të përfshira në pastrim parash, financim terrorizmi ose procedura falimentimi, kërkesa këto që synojnë  rritjen e transparencës së strukturave të pronësisë, shmangien e konflikteve të interesit dhe forcimin e integritetit të sistemit bankar. 

5. Veprimtaria bankare dhe veprimtaritë financiare (Nenet 13–15)
Projektligji parashikon një përkufizim modern të veprimtarisë bankare dhe listë të zgjeruar të veprimtarive financiare të lejuara. 
Risitë kryesore lidhen kryesisht me përfshirjen e tokenëve të referuar në asete; shërbimeve të kripto-aseteve; dhe shërbimeve të investimit sipas legjislacionit të tregjeve të kapitalit. 
Kjo qasje konsideron zhvillimet e reja teknologjike dhe financiare, harmonizon kuadrin shqiptar me paketën evropiane MiCA dhe PSD2 e EMD2 dhe krijon bazë ligjore për inovacionin financiar. 

6. Pasaporta evropiane dhe shërbimet ndërkufitare (Nenet 15–19 dhe 29)
Nenet parashikojnë njohjen reciproke të shërbimeve bankare dhe financiare, ofrimin ndërkufitar të shërbimeve nga institucionet e BE-së dhe rregulla për degët dhe zyrat e përfaqësimit. 
Kjo strukturë përgatit integrimin gradual në tregun financiar evropian dhe harmonizon mekanizmin e “passporting” me legjislacionin e BE-së, ndërsa parashikon edhe trajtimin e institucioneve nga vende të treta. 

7. Revokimi i licencës dhe masat mbikëqyrëse (Nenet 30–31)
Projektligji përcakton në mënyrë të detajuar rastet e revokimit të licencës, kriteret prudenciale dhe operacionale dhe ndërthurjen/lidhjen me ndërhyrjen e jashtëzakonshme dhe likuidimin. 

8. Shoqëritë financiare zotëruese dhe mbikëqyrja e konsoliduar (Nenet 35–36)
Projektligji prezanton regjimin e miratimit të shoqërive zotëruese financiare dhe përcakton mbikëqyrjen mbi baza të konsoliduara dhe siguron harmonizimin e trajtimit të grupeve financiare ndërkufitare. 
Për herë të pare vendosen kritere të qarta për shoqëritë financiare zotëruese dhe ato me aktivitet të përzier, si dhe përcaktohen mekanizmat e bashkëpunimit me autoritetet e BE-së dhe ABE. 
Dispozitat sigurojnë mbikëqyrjen efektive të grupeve bankare dhe parandalimin e arbitrazhit rregullator, si dhe forcimin e stabilitetit të sistemit financiar. 

9. Kërkesa për hapjen e një dege nga shoqëritë e vendeve të treta  (neni 37) 
Subjektet financiare ose bankare të vendeve të treta që duan të ushtrojnë veprimtari në Shqipëri duhet të krijojnë një degë dhe të licencohen nga Banka e Shqipërisë. Ky detyrim nuk zbatohet kur shërbimi kërkohet me iniciativën ekskluzive të klientit, kur ofrohet ndaj institucioneve të kreditit ose shoqërive të të njëjtit grup, por shoqëria e huaj nuk mund të përdorë këtë përjashtim për të promovuar apo ofruar shërbime të tjera pa degë të licencuar. Gjithashtu, përjashtohen nga kjo kërkesë aktivitetet që rregullohen nga legjislacioni për tregjet e kapitalit dhe shërbimet ndihmëse të lidhura me to.
Kreu 2 – Pjesëmarrja influencuese (Nenet 38–44)
Ky kre rregullon procedurën e njoftimit dhe miratimit paraprak për blerjen ose shtimin e pjesëmarrjeve influencuese (pragje: 20%, 30%, 50%). Ai parashikon procesin e vlerësimit nga Banka e Shqipërisë, me afate të sakta (60 ditë pune) dhe mundësi pezullimi, rastet e miratimit në heshtje (nëse nuk ka kundërshtim brenda afatit), detyrimet për njoftim në rast shitjeje ose uljeje të masës së pjesëmarrjes dhe masat mbikëqyrëse dhe sanksionet në rast shkeljeje.
Elemente kyçe janë vendosja e një procedure të standardizuar dhe transparente për kontrollin e aksionerëve ku parashikohet vlerësimi i reputacionit, qëndrueshmërisë financiare, aftësive drejtuese, strukturës së grupit dhe rrezikut PPP/PFT. Gjithashtu parashikohet bashkëpunimi me autoritete të tjera mbikëqyrëse.
Kreu 3 – Blerja ose shitja e aksioneve në rastin e një pjesëmarrjeje të rëndësishme për blerësin e aksioneve (Nenet 45–49)
Ky kre trajton rastet kur një subjekt financiar blen pjesëmarrje të rëndësishme (≥15% të kapitalit të tij).
Karakteristikat kryesore:
· kërkon njoftim paraprak dhe vlerësim nga Banka e Shqipërisë;
· parashikon procedura të koordinuara me mbikëqyrësin konsolidues;
· vendos rregulla për bashkëpunimin ndërmjet autoriteteve, afate vlerësimi;
· trajtim jodiskriminues të aplikantëve;
· parashikon masa në rast mosrespektimi, përfshirë pezullim të të drejtave të votës dhe pavlefshmëri të vendimeve të marra.
Kreu 4 – Transferimi i rëndësishëm i aktiveve dhe detyrimeve (Nenet 50–51)
Ky kre parashikon:
· detyrimin për njoftim paraprak për çdo transferim të rëndësishëm (≥10% ose ≥15% brenda grupit);
· përgjegjësi individuale për çdo subjekt të përfshirë në transaksion;
· përjashtime për aktivet me probleme, titullzimin dhe përdorimin në mekanizma ndërhyrjeje.
Kreu ka si qëllim të garantojë transparencë në transaksionet madhore dhe të shmangë zhvendosjen e rreziqeve pa kontroll mbikëqyrës.
Kreu 5 – Bashkimet dhe ndarjet (Neni 52 - 56)
Ky kre rregullon:
· përkufizimet e bashkimeve dhe ndarjeve sipas praktikës së BE;
· procedurën e njoftimit dhe vlerësimit nga Banka e Shqipërisë;
· detyrimin për marrjen e një opinioni pozitiv përpara realizimit të operacionit.
Kriteret e vlerësimit përfshijnë: reputacionin e palëve, qëndrueshmërinë financiare, përmbushjen e kërkesave prudenciale, realizueshmërinë e planit dhe rrezikun PPP/PFT.
Veçori të këtij kreu janë parashikimet e bashkëpunimit/koordinimit me autoritete të tjera, vendimmarrja e të cilave duhet të jetë e arsyetuar dhe e dokumentuar, si dhe mundësia për të vendosur afate për realizimin e operacionit.

TITULLI IV – E DREJTA E VENDOSJES DHE LIRIA E OFRIMIT TË SHËRBIMEVE

Ky titull rregullon të drejtën e vendosjes dhe ofrimit të shërbimeve për institucionet e kreditit dhe institucionet financiare për të operuar në të gjithë BE-në pa pasur nevojë për një licencë të re në çdo shtet (parimi i “pasaportës së vetme”). Dy format e ushtrimit të aktivitetit ndërkufitar janë përmes hapjes së degëve në shtete të tjera (liria e vendosjes) dhe përmes ofrimit të shërbimeve direkte ndërkufitare, pa prani fizike. Parashikimet e këtij titulli në Kreun 1 – 4, do të hyjnë në fuqi në datën e anëtarësimit të Republikës së Shqipërisë në Bashkimin Evropian.  
Kreu 1- “Parimet e përgjithshme”

Neni 57 “Institucionet e kreditit”, përcakton se një institucion krediti i licencuar dhe i mbikëqyrur nga autoritetet përgjegjëse të një shteti anëtar të BE-së ka të drejtë të ushtrojë në Shqipëri veprimtaritë e parashikuara në Aneksin I të ligjit, pa pasur nevojë për një licencë të re. Institucionet e kreditit lejohet të ushtrojnë veprimtaritë qoftë duke krijuar një degë ose duke ofruar direkt shërbime ndërkufitare. Kushti kryesor është që këto veprimtari të mbulohen nga licenca e institucionit dhe në përputhje me procedurat dhe kërkesat e përcaktuara në ligj. Ky nen, krijon mekanizmin e “pasaportës së vetme”, duke u mundësuar institucioneve të kreditit të BE të operojnë në Shqipëri mbi bazën e licencës së vendit të origjinës, duke siguruar që ato të kryejnë vetëm aktivitetet për të cilat janë të licencuara.

Neni 58 “Institucionet financiare”, zgjeron mekanizmin e “pasaportës së vetme” edhe për institucionet financiare. Neni rregullon të drejtën e ushtrimit të veprimtarisë në Republikën e Shqipërisë për institucionet financiare, të licencuara dhe mbikëqyrura nga autoritetet përgjegjëse të një shteti anëtar të BE-së, pa pasur nevojë për një licencë të re, në mënyrë të ngjashme me institucionet e kreditit.  Kjo e drejtë ofrohet vetëm për ato institucione të cilat kanë një kontroll dhe mbikëqyrje të fortë nga bankat mëmë. Neni rregullon veprimtarinë e institucioneve financiare që janë filiale të institucioneve të kreditit të BE-së ose të kontrolluara prej tyre. Ky nen vendos kushte më të detajuara për ushtrimin e aktivitetit në Shqipëri, duke kërkuar që shoqëritë mëmë të jenë të licencuara si institucione krediti në shtetin e origjinës, të ushtrojnë kontroll të konsiderueshëm mbi institucionin financiar dhe të japin garanci për administrimin e kujdesshëm të tij dhe të garantojnë detyrimet e tij. Gjithashtu, kërkohet që institucioni financiar të jetë i përfshirë në mbikëqyrjen e konsoliduar të grupit bankar dhe të pajiset me certifikatë përputhshmërie nga autoriteti mbikëqyrës i shtetit anëtar të origjinës. Nëse këto kushte nuk plotësohen më, institucioni e humbet këtë të drejtë dhe i nënshtrohet legjislacionit shqiptar.
Kreu 2 - “E drejta e themelimit të institucionit të kreditit”

Neni 59 dhe neni 60 sigurojnë një procedurë të qartë dhe të harmonizuar për hapjen e degëve të institucioneve të kreditit të themeluara në Republikën e Shqipërisë, në shtete të tjera anëtare, duke garantuar transparencë, kontroll dhe bashkëpunim ndërmjet autoriteteve mbikëqyrëse.

Neni 59 “Kërkesa për njoftim dhe marrëdhëniet mes autoriteteve përgjegjëse. Hapja e degëve në një vend anëtar të BE”, rregullon procedurën që duhet të ndjekin institucionet e kreditit të licencuara në Shqipëri për të ushtruar të drejtën e vendosjes në një shtet tjetër anëtar, përmes hapjes së një dege. Ky nen parashikon detyrimin e njoftimit për institucionet e kreditit dhe përcakton bashkëpunimin ndërmjet Bankës së Shqipërisë dhe autoriteteve mbikëqyrëse të shteteve anëtare të BE-së. Institucioni i kreditit duhet të njoftojë paraprakisht Bankën e Shqipërisë dhe të paraqesë informacion mbi shtetin pritës, programin e veprimtarisë, adresën e degës dhe personat përgjegjës për administrimin e saj. Banka e Shqipërisë, brenda tre muajve, i përcjell këto të dhëna autoritetit të shtetit pritës, përveç rasteve kur ka dyshime të arsyeshme mbi gjendjen financiare ose organizative të institucionit. Ajo gjithashtu komunikon informacion mbi kapitalin dhe kërkesat prudenciale të institucionit. Në rast refuzimi të transmetimit të informacionit, Banka e Shqipërisë njofton institucionin dhe jep arsyet përkatëse, dhe institucioni i kreditit ka të drejtë ta ankimojë këtë vendim në gjykatë. Ky nen synon të sigurojë transparencë, bashkëpunim ndërinstitucional dhe mbikëqyrje efektive të veprimtarisë ndërkufitare bankare.

Neni 60 “Hapja e degës në Republikën e Shqipërisë nga institucioni i kreditit të një vendi anëtar” rregullon procedurën për hapjen e një dege në Republikën e Shqipërisë nga një institucion krediti i licencuar në një shtet anëtar të Bashkimit Evropian. Edhe ky nen bazohet në parimin e bashkëpunimit ndërmjet autoriteteve mbikëqyrëse dhe në njohjen e licencës të dhënë në vendin e origjinës. Sipas këtij neni, institucioni i kreditit duhet fillimisht të njoftojë autoritetin përgjegjës të shtetit anëtar ku është themeluar, duke paraqitur informacionin e nevojshëm mbi veprimtaritë dhe organizimin e degës. Më pas, ky informacion i përcillet Bankës së Shqipërisë nga autoriteti i huaj përkatës. Banka e Shqipërisë fillon procedurat përkatëse vetëm pasi ka marrë këtë informacion, i cili duhet të përfshijë edhe certifikatën e përputhshmërisë që vërteton se institucioni plotëson kushtet ligjore për ushtrimin e aktivitetit.

Nenet 61, 62 dhe 63 rregullojnë procesin e fillimit të veprimtarisë së degëve të institucioneve të kreditit të shteteve anëtare, në Republikën e Shqipërisë, si dhe mënyrën e mbikëqyrjes dhe trajtimit të tyre nga Banka e Shqipërisë. Konkretisht:

Neni 61 “Fillimi i veprimtarisë” përcakton se Banka e Shqipërisë, pasi merr informacionin e nevojshëm për hapjen e degës, ka një afat prej dy muajsh për të përgatitur mbikëqyrjen dhe, nëse është e nevojshme, për të vendosur kushte për funksionimin e degës në interes të publikut. Dega mund të fillojë veprimtarinë vetëm pasi të marrë njoftim nga Banka e Shqipërisë ose në mungesë të këtij njoftimi, pas kalimit të këtij afati. Gjithashtu, çdo ndryshim në informacionin fillestar duhet të njoftohet paraprakisht te autoritetet përkatëse. Neni parashikon edhe harmonizimin me standardet teknike evropiane për transparencë dhe procedura.

Neni 62 “Informacion në lidhje me refuzimet” detyron Bankën e Shqipërisë të raportojë në mënyrë periodike te Komisioni Evropian dhe Autoriteti Bankar Evropian, mbi rastet kur është refuzuar hapja e degës.

Neni 63 “Grupimi i degëve” përcakton një rregull organizativ, sipas të cilit të gjitha vendet ku një institucion krediti i një shteti anëtar ushtron veprimtari në Shqipëri konsiderohen si një degë e vetme. Kjo thjeshton mbikëqyrjen dhe trajtimin rregullator të aktivitetit të tij.
Kreu 3 - “E drejta për të ofruar shërbime”
Nenet 64 dhe 65 rregullojnë ushtrimin e të drejtës për të ofruar shërbime ndërkufitare nga institucionet e kreditit midis Republikës së Shqipërisë dhe shteteve anëtare të BE-së, në kuadër të parimit të lirisë së ofrimit të shërbimeve financiare. Sipas Nenit 64 “Njoftimi për ofrimin e shërbimeve në një vend anëtar”, rregullohet një institucion krediti i themeluar në Shqipëri që dëshiron të ofrojë shërbime drejtpërdrejt në një shtet tjetër të BE-së. Ndërsa Neni 65 “Njoftimi për ofrimin e shërbimeve në një vend anëtar” parashikon rastin e kundërt, kur një bankë e huaj nga një shtet anëtar i BE-së ofron shërbime në Shqipëri. Këto nene krijojnë një sistem të koordinuar njoftimi dhe mbikëqyrjeje ndërmjet Bankës së Shqipërisë dhe autoriteteve përgjegjëse të shtetit anëtar të BE-së, duke siguruar transparencë dhe funksionim të rregullt të shërbimeve bankare ndërkufitare.

Kreu 4 - “Kompetencat e Bankës së Shqipërisë kur vepron si autoritet përgjegjës i shtetit anëtar pritës”

Nenet 66–73 përcaktojnë kompetencat e Bankës së Shqipërisë kur ajo vepron si autoritet përgjegjës i shtetit anëtar pritës ndaj institucioneve të kreditit që ushtrojnë aktivitet në Shqipëri përmes degëve ose shërbimeve. Në mënyrë të përgjithshme, ky kre krijon një kuadër të plotë kontrolli, bashkëpunimi dhe ndërhyrjeje për të garantuar stabilitet financiar dhe mbrojtje të interesit publik. Ai balancon lirinë e veprimtarisë bankare në BE me kompetencat mbikëqyrëse të shtetit pritës.

Neni 66 “Kërkesat e raportimit”, përcakton detyrimin e degëve të institucioneve të kreditit të huaja për të raportuar periodikisht Bankës së Shqipërisë mbi aktivitetin e tyre, për qëllime statistikore dhe mbikëqyrëse. 

Neni 67 “Masat e marra në lidhje me veprimtarinë e kryer në shtetet të tjera anëtare nga degët e institucioneve të licencuara në Shqipëri” dhe Neni 68 “Bashkëpunimi me autoritetet përgjegjëse të origjinës dhe me ABE lidhur me masat ndaj degëve të institucioneve të licencuara në shtete të tjera anëtare që kryejnë veprimtari në Shqipëri” përcaktojnë që kur një degë e një institucioni krediti të një shteti anëtar ka kryer shkelje ose ka rrezik mospërmbushjeje të kërkesave rregullatore, autoriteti i vendit të origjinës duhet të marrë masa korrigjuese, ndërsa autoriteti pritës informon autoritetin e vendit të origjinës dhe mund të kërkojë ndërhyrjen e Autoritetit Bankar Evropian, kur masat nuk merren në mënyrë efektive.

Neni 69 “Arsyet për marrjen e masave dhe njoftimi përkatës” kërkon që çdo masë mbikëqyrëse të jetë e arsyetuar dhe t’i komunikohet institucionit përkatës. 

Neni 70 “Masat paraprake” lejon marrjen e masave emergjente paraprake nga autoriteti pritës për të mbrojtur depozituesit dhe stabilitetin financiar, derisa të veprojë autoriteti i vendit të origjinës. 

Neni 71 “Kompetencat e Bankës së Shqipërisë si autoritet mbikëqyrës pritës” i jep Bankës së Shqipërisë kompetenca të gjera për të parandaluar ose ndëshkuar shkeljet brenda territorit shqiptar, përfshirë ndalimin e veprimtarisë. 

Neni 72 “Masat pas revokimit të licencës” rregullon situatat pas revokimit të licencës, duke ndaluar aktivitetin e institucioneve të kreditit të huaja dhe duke garantuar mbrojtjen e depozituesve. 

Neni 73 “Reklama” garanton që institucionet e kreditit të huaja mund të reklamojnë shërbimet e tyre në Shqipëri në kushte të barabarta me institucionet e kreditit vendase, duke respektuar interesin publik dhe mbrojtjen e konsumatorit. 

TITULLI V – MBIKËQYRJA E KUJDESSHME E DEGËVE TË VENDEVE TË TRETA DHE MARRËDHËNIET ME VENDET E TRETA

Nenet 74–94 rregullojnë mbikëqyrjen e kujdesshme të degëve të vendeve të treta (jashtë BE-së) dhe marrëdhëniet midis autoriteteve përgjegjëse. Në thelb, titulli parashikon kërkesat minimale mbikëqyrëse për veprimtaritë kryesore që degët e vendeve të treta mund të kryejnë në BE, klasifikimin e këtyre degëve sipas madhësisë dhe rrezikut, duke i ndarë në kategori të ndryshme (më të rregulluara ose më pak të rregulluara), standardet minimale mbikëqyrëse, për të siguruar që këto degë nuk rrezikojnë stabilitetin financiar të BE-së, parimin e mosdiskriminimit, duke siguruar që degët e vendeve të treta nuk trajtohen në mënyrë më të favorizuar se bankat e BE-së, bashkëpunimin ndërkombëtar midis autoriteteve mbikëqyrëse të BE-së dhe vendeve të treta, përfshirë shkëmbimin e informacionit dhe vlerësimin e standardeve rregullatore të vendeve të origjinës si dhe mekanizma për njohjen e “degëve të kualifikuara”, nëse vendi i origjinës ka rregulla dhe mbikëqyrje të barasvlershme me BE-në.

Neni 74 “Fusha e zbatimit dhe përkufizimet” përcakton fushën e zbatimit të kërkesave të këtij titulli, për degët e institucioneve të kreditit nga vende të treta, që ushtrojnë veprimtari bankare në Republikën e Shqipërisë. Ai përcakton kërkesat minimale mbikëqyrëse për veprimtaritë që këto degë mund të kryejnë në BE, ku veprimtaritë kryesore bankare për të cilat zbatohet regjimi i përcaktuar në këtë titull janë kredidhënia dhe lëshimi i garancive si dhe marrja e depozitave. Rregullat zbatohen vetëm për degët e vendeve të treta që do të konsideroheshin institucione krediti nëse do të ishin të themeluara në BE. Përjashton nga fusha e zbatimit të këtij titulli, subjektet që kryejnë veprimtari të përcaktuara në legjislacionin për tregjet e kapitalit, të cilat rregullohen nga ai legjislacion. 

Neni 75 “Zbatimi i dispozitave të tjera të këtij ligji ndaj degës së institucionit të kreditit të vendit të tretë” parashikon që degët e vendeve të treta në Shqipëri i nënshtrohen në mënyrë të përshtatshme të njëjtit kuadër rregullator që zbatohet për institucionet e kreditit, duke përfshirë qeverisjen, kërkesat për kapital, mbikëqyrjen, raportimin, mbrojtjen e konsumatorit, auditimin dhe rregullat prudenciale. Banka e Shqipërisë mund t’i përshtatë këto kërkesa sipas rrezikut, madhësisë dhe rëndësisë sistemike të secilës degë.

Neni 76 “Ndalimi i diskriminimit” trajton parimin e mosdiskriminimit, sipas te cilit degët e vendeve të treta nuk mund të trajtohen në mënyrë më të favorshme se degët e institucioneve të kreditit që kanë zyrë qendrore në një shtet tjetër anëtar, duke siguruar trajtim të barabartë. Deri në anëtarësimin e Republikës së Shqipërisë në Bashkimin Evropian, degët e institucioneve të kreditit që kanë zyrë qendrore në një shtet tjetër anëtar, për qëllime të këtij neni do të trajtohen si degët e vendeve të treta. 

Neni 77 “Klasifikimi i degëve të vendeve të treta” përcakton mënyrën e klasifikimit të degëve të vendeve të treta në Shqipëri në dy kategori kryesore, sipas madhësisë, rrezikut dhe natyrës së aktivitetit të tyre. Ai krijon një sistem të bazuar në rrezik për kategorizimin dhe mbikëqyrjen e këtyre degëve , duke siguruar kontroll më të rreptë për ato më të mëdha dhe sistemike. Degët klasifikohen në kategorinë 1 kur kanë aktive të mëdha (mbi 5 miliardë euro) ose mbledhin depozita të konsiderueshme nga publiku (mbi pragjet e përcaktuara), ose nuk konsiderohen “degë të kualifikuara” sipas rregullave të vendosura. Degët që nuk plotësojnë këto kushte klasifikohen në kategorinë 2, pra me rrezik dhe rëndësi më të ulët. Banka e Shqipërisë e përditëson klasifikimin në mënyrë dinamike, duke kaluar degët nga një kategori në tjetrën në varësi të ndryshimit të kushteve. Gjithashtu, autoriteti mbikëqyrës mund të aplikojë për disa degë të huaja të njëjtat rregulla si për institucionet e kreditit vendase, në varësi të profilit të tyre të rrezikut.

Neni 78 “Kushtet për kualifikimin e degëve të vendeve të treta” përcakton kushtet që duhet të përmbushin vendet e treta që degët e tyre të trajtohen si “të kualifikuara”, duke garantuar mbikëqyrje të besueshme dhe rrezik të ulët financiar. Një degë konsiderohet e kualifikuar kur (1) vendi i origjinës zbaton standarde mbikëqyrëse të barasvlershme me ato kuadrit rregullativ për një mbikëqyrje të kujdesshme të Bankës së Shqipërisë, autoritetet mbikëqyrëse të shoqërisë mëmë kanë rregulla konfidencialiteti të një niveli të lartë dhe vendi ku është themeluar shoqëria mëmë nuk është i listuar si juridiksion me rrezik të lartë për pastrim parash ose financim terrorizmi. Vlerësimi i kushteve bëhet nga Banka e Shqipërisë dhe mund të përfshijë edhe Autoritetin Bankar Evropian dhe Komisionin Evropian.

Neni 79 “Kushtet minimale për licencimin e degëve të vendeve të treta” përcakton kushtet minimale për licencimin e degëve të bankave nga vende të treta që synojnë të ushtrojnë veprimtari në Shqipëri. Një subjekt nga një vend i tretë duhet të krijojë degë dhe të marrë licencë përpara se të ushtrojë aktivitet. Aplikimi duhet të përfshijë ndër të tjera, programin e veprimtarisë, strukturën organizative, administrimin e rrezikut. Licenca jepet vetëm nëse plotësohen kushtet kryesore të tilla si plotësimi i kërkesave rregullatore, veprimtaritë e degës përfshihen në licencën që shoqëria mëmë ka marrë në vendin e tretë, veprimtaritë e degës kufizohen vetëm brenda Shqipërisë, me disa përjashtime (psh transaksionet e financimit brenda grupit), ekziston bashkëpunim efektiv ndërmjet autoriteteve përgjegjëse mbikëqyrëse, nuk ka rrezik për pastrim parash apo financim terrorizmi. 

Neni 80 “Kushtet për licencimin, refuzimin ose revokimin e licencës të një dege të një vendi të tretë” rregullon kushtet për dhënien, refuzimin dhe revokimin e licencës për degët e vendeve të treta. Licenca jepet vetëm kur dega dhe shoqëria mëmë plotësojnë kërkesat ligjore, kanë reputacion dhe stabilitet financiar, strukturë të përshtatshme organizative, drejtues të kualifikuar dhe janë nën mbikëqyrje efektive në vendin e origjinës. Refuzimi ose revokimi ndodh kur nuk plotësohen kushtet e licencimit ose kur ka probleme me mbikëqyrjen, qëndrueshmërinë financiare apo përputhshmërinë rregullative. Licenca mund të hiqet edhe në raste konkrete si: mosfillimi ose ndërprerja e aktivitetit, marrja e licencës me informacion të rremë, paaftësia për të përmbushur detyrimet ndaj klientëve, shkelje ligjore ose rrezik për pastrim parash dhe financim terrorizmi. 

Neni 81 “Kërkesa për kapitalin e dhuruar” përcakton kërkesat minimale rregullatore për kapitalin që duhet të mbajnë degët e vendeve të treta në Shqipëri. Degët duhet të mbajnë në çdo kohë një kapital minimal të dhuruar, i cili ndryshon sipas kategorisë së degës: për kategorinë 1 kërkohet 2.5% e detyrimeve mesatare të tre viteve të fundit, por jo më pak se vlera ekuivalente në lekë e shumës 10 milionë euro, ndërsa për kategorinë 2 kërkohet 0.5% e detyrimeve, por jo më pak se vlera ekuivalente në lekë e shumës 5 milionë euro. Ky kapital duhet të mbahet në aktive likuide dhe me rrezik të ulët, si para, obligacione ose instrumente të tjera financiare që mbulojnë humbjet dhe rreziqet, dhe duhet të depozitohet në një llogari të bllokuar në Shqipëri, pranë një institucioni krediti që nuk është pjesë e grupit të shoqërisë mëmë të saj ose në Bankën e Shqipërisë, për t’u përdorur vetëm në raste ndërhyrjeje emergjente ose likuidimi të degës. 

Neni 82 “Kërkesat për likuiditet” përcakton kërkesat për likuiditet që duhet të plotësojnë degët e institucioneve të kreditit nga vende të treta. Ato duhet të mbajnë gjithmonë aktive likuide dhe të pabarrësuara, të mjaftueshme për të mbuluar flukset dalëse të likuiditetit për të paktën 30 ditë. Degët e kategorisë 1 duhet të respektojnë gjithashtu standardet rregullatore për mbulimin me likuiditet. Aktivet likuide duhet të depozitohen në një llogari pranë një institucioni krediti në Shqipëri që nuk bën pjesë në grupin e shoqërisë mëmë, dhe aktivet e mbetura mund të përdoren për ndërhyrje emergjente ose likuidim të degës. Banka e Shqipërisë ka të drejtë të përjashtojë degë të caktuara të kualifikuara nga këto kërkesa për likuiditet.

Neni 83 “Qeverisja e brendshme dhe administrimi i rrezikut” përcakton kërkesat për qeverisjen e brendshme dhe administrimin e rrezikut për degët e vendeve të treta. Degët duhet të emërojnë të paktën tre drejtues me reputacion dhe përvojë të përshtatshme, të miratuar nga Banka e Shqipërisë. Ato duhet të kenë struktura të kontrollit të brendshëm, sisteme për administrimin e rrezikut, linja raportimi ndaj shoqërisë mëmë dhe kontrolle të përshtatshme të teknologjisë së informacionit. Degët duhet gjithashtu të monitorojnë marrëdhëniet me palët e treta, të menaxhojnë rreziqet nga transaksionet brenda grupit dhe të sigurojnë akses të plotë të Bankës së Shqipërisë në informacionin e nevojshëm për mbikëqyrje. Përputhshmëria me këto kërkesa vlerësohet rregullisht nga një palë e tretë e pavarur.

Neni 84 “Kërkesat për regjistrimet kontabël” përcakton kërkesat për regjistrimin kontabël të  aktiveve dhe detyrimeve, nga degët e vendeve të treta. Degët duhet të mbajnë një regjistër të plotë dhe të saktë për të gjitha aktivet dhe detyrimet e krijuara ose të regjistruara prej tyre, në mënyrë që të mund t’i menaxhojnë ato në mënyrë të pavarur dhe të evidentojnë qartë rreziqet përkatëse. Ato duhet gjithashtu të kenë një politikë të dokumentuar dhe të përditësuar për mënyrën e regjistrimit, të miratuar nga organet drejtuese të shoqërisë mëmë dhe në përputhje me strategjinë e biznesit. Përputhshmëria me këto kërkesa duhet të vlerësohet rregullisht nga një palë e pavarur, që i raporton rregullisht Bankës së Shqipërisë. Gjithashtu, Banka e Shqipërisë, bazuar në standardet e ABE-së, do të përcaktojë udhëzime më të detajuara për regjistrimin e aktiveve, detyrimeve dhe zërave jashtë bilancit.

Neni 85 “E drejta për të kërkuar kalimin e një dege në filial” parashikon të drejtën e Bankës së Shqipërisë për t’u kërkuar degëve të institucioneve të kreditit të vendeve të treta të licencohen si filiale sipas legjislacionit shqiptar, kur ato paraqesin rëndësi sistemike, rrezik për stabilitetin financiar ose kur grupi bankar i vendit të tretë arrin nivele të konsiderueshme aktivesh në Bashkimin Evropian ose në Republikën e Shqipërisë.
Ky nen përcakton gjithashtu kriteret për vlerësimin e rëndësisë sistemike nga ana e Bankës së Shqipërisë, procedurat e konsultimit me Autoritetin Bankar Evropian (ABE) dhe autoritetet përgjegjëse të shteteve anëtare ku grupi përkatës i vendit të tretë ka krijuar degë të tjera të vendeve të treta ose filiale, si dhe rregullon transferimin e të drejtave dhe detyrimeve që rrjedhin nga operacionet dhe veprimtaria e degës së vendit të tretë, përfshirë totalin e depozitave të grumbulluara, nga dega e vendit të tretë tek institucioni i ri i kreditit i licencuar si filial. Pas licencimit të institucionit të kreditit, Banka e Shqipërisë revokon licencën e degës së vendit të tretë. 

Neni 86 “Vlerësimi i rëndësisë sistemike dhe kërkesat për degët e vendeve të treta që kanë rëndësi sistemike” përcakton kriteret dhe procedurat për vlerësimin e rëndësisë sistemike të degëve të vendeve të treta, bazuar në nivelin e aktiveve dhe ndikimin e tyre në stabilitetin financiar të Bashkimit Evropian ose të Republikës së Shqipërisë.
Banka e Shqipërisë, në bashkëpunim me Autoritetin Bankar Evropian dhe autoritetet homologe të shteteve anëtare ku grupi përkatës i vendit të tretë ka krijuar degë ose filiale, në mënyrë që të vlerësojë rreziqet e stabilitetit financiar që paraqet dega e vendit të tretë përkatës për shtetet anëtare të ndryshme nga Republika e Shqipërisë, vlerëson rreziqet që këto degë paraqesin për sistemin financiar dhe, kur është e nevojshme, mund të vendosë masa mbikëqyrëse shtesë, përfshirë ristrukturimin e aktiviteteve ose kërkesa të tjera prudenciale.

Neni 87 “Informacion rregullator dhe financiar për degët e vendeve të treta dhe për shoqërinë mëmë”  përcakton detyrimin e degëve të vendeve të treta për të raportuar periodikisht në Bankën e Shqipërisë, informacion rregullator dhe financiar mbi aktivitetin e tyre dhe mbi shoqërinë mëmë.
Raportimi përfshin informacion mbi degën e vendit të tretë në lidhje me aktivet dhe detyrimet më të mëdha të klasifikuara sipas sektorit dhe llojit të kundërpartisë; ekspozimet e rëndësishme dhe përqendrimet e burimit të financimit; transaksionet brenda grupit; përputhshmërinë me kërkesat ligjore dhe prudenciale; marrëveshjet për sigurimin e depozitave; etj. Neni 87 parashikon gjithashtu në mënyrë të detajuar, informacionin që duhet të raportojnë pranë Bankës së Shqipërisë degët e vendeve të treta, për shoqërinë mëmë. Dispozita parashikon gjithashtu të drejtën e Bankës së Shqipërisë për të kërkuar informacion shtesë, kur kjo konsiderohet e nevojshme për qëllime mbikëqyrëse dhe për vlerësimin e gjendjes financiare të degës ose të grupit bankar.

Neni 88 “Formularët standardë dhe shpeshtësia e raportimit” përcakton kompetencën e Bankës së Shqipërisë për të hartuar formularët dhe formatet standarde, shpeshtësinë dhe sistemet teknologjike të raportimit, bazuar në standardet e Autoritetit Bankar Evropian (ABE).
Kërkesat e raportimit do të jenë në proporcion me klasifikimin e degëve të vendeve të treta në kategorinë 1 ose kategorinë 2. Dispozita parashikon që raportimi të kryhet të paktën katër herë në vit nga degët e vendeve të treta.
Gjithashtu, Banka e Shqipërisë mund të përjashtojë degët e kualifikuara të vendeve të treta, nga një pjesë e detyrimeve të raportimit mbi shoqërinë mëmë, kur informacioni përkatës merret drejtpërdrejt nga autoritetet mbikëqyrëse të vendit të tretë.

Neni 89 “Mbikëqyrja e degëve të vendeve të treta dhe programi i ekzaminimit” përcakton se Banka e Shqipërisë ushtron mbikëqyrjen ndaj degëve të vendeve të treta në përputhje me dispozitat e këtij seksioni dhe Titullin “Mbikëqyrja e kujdesshme”.
Dispozita parashikon gjithashtu përfshirjen e degëve të vendeve të treta në programin e ekzaminimit të Bankës së Shqipërisë, me qëllim monitorimin e vazhdueshëm të aktivitetit dhe profilit të tyre të rrezikut.

Neni 90 “Procesi i rishikimit dhe vlerësimit mbikëqyrës” rregullon procesin e rishikimit dhe vlerësimit mbikëqyrës të degëve të vendeve të treta nga Banka e Shqipërisë.
Për këtë qëllim, Banka e Shqipërisë vlerëson marrëveshjet, strategjitë, proceset dhe mekanizmat e zbatuar nga degët e vendeve të treta; administrimin e rreziqeve; mjaftueshmërinë e kapitalit dhe likuiditetit; qëndrueshmërinë financiare të degës. Dispozita parashikon që intensiteti dhe frekuenca e rishikimit mbikëqyrës do të zbatohen sipas parimit të proporcionalitetit, duke marrë në konsideratë kategorinë, madhësinë dhe kompleksitetin e aktivitetit të degës.
Gjithashtu, neni parashikon masa të posaçme në rastet kur Banka e Shqipërisë ka dyshime për pastrim parash ose financim terrorizmi, në formën e bashkëpunimit dhe shkëmbimit të informacionit me Agjencinë e Inteligjencës Financiare, ose mundësinë e marrjes së masave mbikëqyrëse, deri në revokimin e licencës së degës. 
Në vijim, dispozita ngarkon Bankën e Shqipërisë me përcaktimin, në kuadrin rregullator, të procedurave dhe metodologjive për procesin e rishikimit dhe vlerësimit mbikëqyrës, si dhe mekanizmave të bashkëpunimit institucional me Agjencinë e Inteligjencës Financiare.


Neni 91 “Masat dhe kompetencat mbikëqyrëse” përcakton detyrimin e degëve të vendeve të treta për të ndërmarrë masa të hershme me qëllim sigurimin e përputhshmërisë me kërkesat ligjore dhe administrimin e shëndoshë të rreziqeve.
Dispozita i jep Bankës së Shqipërisë kompetencën për të vendosur masa mbikëqyrëse shtesë, përfshirë kërkesa për kapital dhe likuiditet shtesë; forcimin e qeverisjes dhe administrimit të rrezikut; kufizimin e aktiviteteve dhe ekspozimeve; reduktimin e rreziqeve; si dhe kërkesa shtesë për raportimin dhe publikimin e informacionit. 

Neni 92 “Bashkëpunimi ndërmjet autoriteteve përgjegjëse dhe kolegjet e mbikëqyrësve” rregullon bashkëpunimin ndërmjet Bankës së Shqipërisë dhe autoriteteve mbikëqyrëse të vendeve të tjera lidhur me mbikëqyrjen e degëve dhe filialeve të të njëjtit grup bankar të vendit të tretë.
Në kuadër të bashkëpunimit, neni 92 parashikon krijimin dhe funksionimin e kolegjeve të mbikëqyrësve për degët e vendeve të treta të kategorisë 1, me qëllim shkëmbimin e informacionit mbikëqyrës, koordinimin dhe bashkëpunimin e duhur me autoritetet përkatëse mbikëqyrëse të vendeve të treta, si dhe harmonizimin e procesit të rishikimit dhe vlerësimit mbikëqyrës. Gjithashtu, përcaktohen rregulla për identifikimin e autoritetit përgjegjës kryesor dhe bashkëpunimin me autoritetet mbikëqyrëse të vendeve të treta.

Neni 93 “Njoftim për Autoritetin Bankar Evropian” përcakton detyrimin e Bankës së Shqipërisë për të njoftuar Autoritetin Bankar Evropian (ABE) lidhur me licencat e dhëna për degët e vendeve të treta dhe ndryshimet në këto licenca, aktivet dhe detyrimet e degëve të vendeve të treta, si dhe mbi grupet bankare të vendeve të treta të cilave u përkasin degët e licencuara.

Kreu 4 “Marrëdhëniet me vendet e treta” i përbërë nga Neni 94 “Bashkëpunimi me autoritetet mbikëqyrëse të vendeve të treta në lidhje me mbikëqyrjen në baza të konsoliduara” parashikon mundësinë që Banka e Shqipërisë të lidhë marrëveshje bashkëpunimi me autoritetet mbikëqyrëse të vendeve të treta për ushtrimin e mbikëqyrjes në baza të konsoliduara. Dispozita zbatohet si për institucionet e kreditit që operojnë në Republikën e Shqipërisë dhe që kanë shoqëri mëmë në vende të treta, ashtu edhe për institucionet e krijuara në vende të treta që kontrollohen nga grupe financiare me seli në Republikën e Shqipërisë. Marrëveshjet e bashkëpunimit synojnë krijimin e një kuadri për shkëmbimin e informacionit mbikëqyrës ndërmjet Bankës së Shqipërisë dhe autoriteteve homologe të vendeve të treta, me qëllim garantimin e një mbikëqyrjeje efektive dhe të koordinuar në nivel të konsoliduar.
TITULLI VI – MBIKËQYRJA E KUJDESSHME
Titulli VI i Ligjit synon të rregullojë disa aspekte të veprimtarisë së institucioneve të kreditit, si dhe parimet e bashkëpunimit midis autoriteteve mbikëqyrëse të shteteve anëtare dhe vendeve të treta. Këtu përfshihen mbikëqyrja në baza të vazhdueshme dhe në baza të konsoliduara, komunikimi dhe bashkëpunimi me autoritete të tjera mbikëqyrëse, trajtimi dhe klasifikimi i degëve nga shtetet anëtare dhe nga vende të treta, administrimi i rreziqeve dhe kërkesat për kapital, masat mbikëqyrëse dhe sanksionet, etj. Në veçanti, në të gjithë përmbajtjen e këtij titulli konsiderohen 3 dimensione të rolit të autoritetit mbikëqyrës: si autoritet i vendit të origjinës (vendit ku është ndodhet selia qendrore e institucionit), si autoritet i vendit pritës, ku vepron një degë nga një shtet anëtar dhe si autoritet i vendit pritës ku vepron një degë apo filial nga vende të treta.

Kreu i Parë i këtij titulli trajton parimet e përgjithshme të mbikëqyrjes së kujdesshme, si kompetencat, detyrat dhe bashkëpunimin midis autoriteteve mbikëqyrëse, klasifikimin e degëve sipas rëndësisë, masat mbikëqyrëse dhe sanksionet, si dhe detyrat e personave përgjegjës për auditimin e pasqyrave financiare. 

Seksioni i parë, (neni 95), përmban parimet themelore ku mbështetet arkitektura e mbikëqyrjes prudenciale. Banka e Shqipërisë, në rolin e autoritetit të shtetit anëtar të origjinës, mban përgjegjësinë kryesore për mbikëqyrjen e kujdesshme të institucionit, duke përfshirë veprimtaritë e kryera nëpërmjet degëve në shtete të tjera anëtare, por pa paragjykuar rolin e autoriteteve mbikëqyrëse të shteteve anëtare pritëse, si dhe zbaton detyrimin e mosdiskriminimit. 

Neni 96 përcakton mekanizmin e bashkëpunimit ndërmjet Bankës së Shqipërisë dhe autoriteteve mbikëqyrëse të shteteve anëtare pritëse, i cili realizohet nëpërmjet: (a) shkëmbimit të informacionit mbi administrimin dhe strukturën e pronësisë, kërkesat e kapitalit dhe aftësinë paguese, si dhe faktorët që mund të ndikojnë në rrezikun sistemik; (b) njoftimit pa vonesë të autoriteteve pritëse për situatat e stresit të likuiditetit, duke përfshirë edhe detaje mbi planet e rimëkëmbjes dhe masat mbikëqyrëse të ndërmarra; (c) mundësisë që autoritetet pritëse, pas informimit të Bankës së Shqipërisë dhe Autoritetit Bankar Evropian (ABE), të ndërmarrin masa mbrojtëse për depozituesit dhe investitorët e vendit të tyre. Neni parashikon gjithashtu mekanizmin e referimit tek ABE si instancë arbitrazhi në rastin e mosmarrëveshjeve ndërmjet autoriteteve mbikëqyrëse. 

Neni 97 trajton situatën simetrike me nenin 96: bashkëpunimin e Bankës së Shqipërisë si autoritet pritës me autoritetin e shtetit anëtar të origjinës, për institucionet me zyrë qendrore jashtë Shqipërisë që veprojnë në territorin e saj nëpërmjet degëve.

Në nenin 98 përcaktohet një kategorizim i rëndësishëm brenda sistemit mbikëqyrës: degët që kanë peshë të konsiderueshme sistemike gëzojnë vëmendje mbikëqyrëse të shtuar dhe bashkëpunim ndërinstitucional të intensifikuar. Kriteret për klasifikimin si “degë e rëndësishme” në Republikën e Shqipërisë janë: (a) pjesa e tregut të depozitave (mbi 2%); (b) madhësia dhe pesha e saj në terma të numrit të klientëve dhe (c) ndikimi potencial i pezullimit të veprimtarisë së saj në likuiditetin sistemik dhe sistemet e pagesave, kleringut dhe shlyerjes. Vendimi mbi statusin e degës “së rëndësishme” merret parimisht me bashkëpunim midis Bankës së Shqipërisë dhe autoritetit të vendit anëtar të origjinës. Nëse nuk arrihet konsensus, secili autoritet mund të marrë vendim të pavarur. Neni parashikon gjithashtu detyrimin e Bankës së Shqipërisë për të bashkëpunuar në kolegjet e mbikëqyrësve kur ftohet nga autoriteti i shtetit anëtar të origjinës. 

Neni 99 trajton situatën simetrike, kur Banka e Shqipërisë vepron si mbikëqyrësi konsolidues, dhe parashikon detyrime të rëndësishme për Bankën e Shqipërisë si organizimi i kolegjit të mbikëqyrësve, komunikimi lidhur me vlerësimet e rrezikut, masat mbikëqyrëse dhe vendimet mbi modelet e brendshme, në masën që këto janë relevante për degët e rëndësishme, etj. Në veçanti, (neni 100) krijimi i kolegjit të mbikëqyrësve bazohet në marrëveshje me shkrim, pas konsultimeve me autoritetet e interesuara dhe Banka e Shqipërisë vendos cilat autoritete marrin pjesë në takimet e kolegjit.

Nenet 101-102 janë gjithashtu simetrike dhe rregullojnë raportet mes autoriteteve mbikëqyrëse në vendin e origjinës dhe në vendin pritës, përsa i përket të drejtave për kontrollin dhe inspektimin në vend të degëve, duke përfshirë detyrimet për njoftime paraprake, komunikim të gjetjeve nga inspektimet, shkëmbim të informacioneve të tjera të rëndësishme, etj. Në çdo rast kontrollet kryhen sipas legjislacionit të vendit pritës.

Seksioni i dytë, (neni 103), vendos parimin e sekretit profesional për të gjithë personat që punojnë ose kanë punuar për Bankën e Shqipërisë, si dhe audituesit dhe ekspertët që veprojnë në emër të saj, të cilët janë të detyruar të ruajnë konfidencialitetin e informacionit të marrë gjatë ushtrimit të funksioneve mbikëqyrëse. Megjithatë ligji parashikon disa përjashtime nga ky parim, si në rastet kur informacioni konfidencial paraqitet në formë të përmbledhur dhe të anonimizuar, apo kur një institucion krediti është vendosur në likuidim të detyruar dhe informacioni konfidencial mund të zbulohet në procedura civile ose tregtare. Gjithashtu, sekreti profesional nuk pengon shkëmbimin e informacionit ndërmjet autoriteteve kompetente, me BERS-në, ABE-në dhe autoritetet evropiane të mbikëqyrjes, sipas parashikimeve ligjore, apo publikimin e rezultateve të stres testeve mbikëqyrëse të zhvilluara nga Banka e Shqipërisë. 

Neni 104 parashikon rrethanat specifike për përdorimin e informacionit konfidencial të marrë gjatë ushtrimit të mbikëqyrjes. Banka e Shqipërisë mund të përdorë këtë informacion vetëm gjatë kryerjes së funksioneve të saj ligjore dhe vetëm për qëllimet e parashikuara shprehimisht: (a) monitorimi i vazhdueshëm i plotësimit të kushteve për mbajtjen e licencës dhe i veprimtarisë bankare, veçanërisht likuiditetit, aftësisë paguese, ekspozimeve dhe mekanizmave të kontrollit të brendshëm; (b) vendosja e penaliteteve administrative; (c-d) procedurat e ankimit administrativ / gjyqësor kundër vendimeve të autoritetit mbikëqyrës.

Nenet 105–106 parashikojnë kushtet në të cilat Banka e Shqipërisë mund të lidhë marrëveshje bashkëpunimi dhe të shkëmbejë informacione me autoritetet mbikëqyrëse dhe autoritete të tjera përgjegjëse të vendeve të tjera, si dhe me autoritete përgjegjëse në Republikën e Shqipërisë. Kushti themelor është garantimi reciprok i sekretit profesional të paktën të barasvlefshëm me atë të parashikuar në nenin 103 të këtij ligji. Kur informacioni ka origjinën në një shtet tjetër anëtar, ai mund të jepet vetëm me pëlqimin e shprehur të autoritetit që e ka dhënë fillimisht dhe vetëm për qëllimet për të cilat është dhënë ky pëlqim. 

Neni 107 parashikon shkëmbimin e informacionit edhe për qëllime të zbulimit dhe hetimit të shkeljeve të ligjit, si dhe detyrimin e Bankës së Shqipërisë për të njoftuar ABE-n mbi listën e autoriteteve dhe organeve të autorizuara për marrjen e informacionit.

Neni 108 parashikon kategorinë e autoriteteve dhe organeve me të cilat Banka e Shqipërisë mund dhe duhet të shkëmbejë informacion pa asnjë pengesë, pavarësisht nga parimi i sekretit profesional, kur informacioni është i nevojshëm për funksionet e tyre thelbësore, të tilla si Bankat e Sistemit Evropian të Bankave Qendrore (SEBQ) dhe organe të ngjashme për zbatimin e politikës monetare, mbikëqyrjen e pagesave dhe sistemeve të kleringut dhe shlyerjes, skemat e mbrojtjes së depozitave, Bordi Evropian i Rreziqeve Sistemike (BERS), Autoriteti Evropian i Sigurimeve dhe Pensioneve Profesionale (AESPP). Në situatë emergjente, Banka e Shqipërisë njofton pa vonesë bankat qendrore të SEBQ-së dhe Bordin Evropian të Rreziqeve Sistemike.

Neni 109 parashikon kushtet e veçanta nën të cilat Banka e Shqipërisë mund t'i japë informacion konfidencial institucioneve ndërkombëtare kryesore si FMN dhe Bankës Botërore, për qëllime të Programit të Vlerësimit të Sektorit Financiar (FSAP), Bankës për Shlyerjet Ndërkombëtare (BIS), për qëllime të analizave sasiore dhe Bordit të Stabilitetit Financiar (FSB), për qëllime të funksionit të tij monitorues. Kushtet për çdo dhënie informacioni këtyre institucioneve janë shumë strikte: (a) kërkesa duhet të jetë në funksion të detyrave specifike ligjore të institucionit kërkues; (b) të specifikojë qartë natyrën, qëllimin dhe formatin e informacionit të kërkuar; (c) të jetë e nevojshme dhe jo e tepërt ndaj detyrave ligjore të institucionit; (d) informacioni i dërgohet ekskluzivisht personave të përfshirë drejtpërdrejt në detyrën specifike; (e) personat me akses i nënshtrohen kushteve të sekretit profesional të barasvlefshme me ato të parashikuara në nenin 103 të këtij ligji. 

Nenet 110–112 parashikojnë raste të tjera të dhënies legjitime të informacionit konfidencial nga Banka e Shqipërisë tek autoritetet dhe inspektorët që mbikëqyrin institucione të tjera financiare dhe shoqëri sigurimi, kur kjo është e nevojshme për mbikëqyrjen e kujdesshme dhe ndërhyrjen e jashtëzakonshme, si dhe autoriteteve me mandat ligjor për hetimin ose shqyrtimin e veprimtarisë mbikëqyrëse të Bankës së Shqipërisë. Në këtë kuadër mund të përfshihen edhe institucionet përgjegjëse për klerimin ose shlyerjen e pagesave, kur informacioni është i nevojshëm për funksionimin e duhur të tyre. Kushtet themelore për dhënien e informacionit qëndrojnë të njëjta si në rastet e tjera: detyrimi i sekretit profesional dhe nëse informacioni origjinohet nga autoritete të tjera jepet vetëm me pëlqimin e tyre.

Neni 113 përcakton se çdo përpunim i të dhënave personale kryhet në përputhje me legjislacionin përkatës për mbrojtjen e tyre.

Seksioni i tretë (neni 114) parashikon detyrimin e audituesve ligjorë të miratuar të raportojnë menjëherë pranë Bankës së Shqipërisë nëse gjatë kryerjes së auditimit marrin dijeni për çdo fakt ose vendim që përbën shkelje të dispozitave ligjore dhe nënligjore mbi licencimin ose ushtrimin e veprimtarisë, që ndikon në funksionimin e vazhdueshëm të institucionit ose që çon në refuzimin e certifikimit të pasqyrave financiare ose shprehjen e rezervave në raportin e auditimit. Detyrimi i raportimit shtrihet edhe mbi audituesit e shoqërive me lidhje të ngushta kontrolli me institucionin e kreditit. Banka e Shqipërisë mund të kërkojë zëvendësimin e audituesit nëse ai shkel detyrimet e tij. Dhënia e informacionit nga audituesi tek Banka e Shqipërisë nuk përbën shkelje të asnjë detyrimi konfidencialiteti ligjor ose kontraktual dhe nuk ngarkon me përgjegjësi personat raportues.

Seksioni i katërt trajton masat mbikëqyrëse, gjobat, si dhe procesin e ankimimit të tyre. Neni 115 trajton në mënyrë të përgjithshme masat që mund të marrë Banka e Shqipërisë ndaj institucioneve, si dhe shoqërive zotëruese financiare të tyre, për të siguruar ushtrimin e një veprimtarie të sigurt dhe të qëndrueshme, duke konsideruar edhe rastin ekstrem të revokimit të licencës. Në rastin e gjobave përcaktohet detyrimi për një vendim të arsyetuar, si dhe fakti që ato janë tituj ekzekutivë. 

Neni 116 përcakton parimet që ndiqen në vendosjen e gjobave dhe masave të tjera administrative (efektiviteti, proporcionaliteti dhe arsyetimi). Në këtë nen prezantohet si risi koncepti i gjobave me pagesa periodike (pagesa e gjobave vijon deri në adresimin e plotë të mangësive apo shkeljeve të konstatuara, për një periudhë maksimale prej 6 muajsh). Masat nuk kufizohen vetëm ndaj institucioneve, por shtrihen edhe ndaj anëtarëve të organit drejtues, drejtuesve të lartë, drejtuesve të funksioneve kryesore, stafit me ndikim të rëndësishëm në profilin e rrezikut, si dhe ndaj individit përgjegjës për shkeljen. Vendosja e gjobave me pagesa periodike nuk përjashton marrjen e masave të tjera administrative për të njëjtën shkelje. Gjithashtu, Banka e Shqipërisë ka kompetenca të gjera për mbledhjen e informacionit dhe kryerjen e hetimeve administrative, përfshirë kërkimin e informacionit periodik nga institucione, shoqëri zotëruese, palë të lidhura dhe ofrues të shërbimeve të deleguara; kërkimin dhe shqyrtimin e dokumentacionit dhe regjistrimeve kontabël; marrjen e shpjegimeve me shkrim ose me gojë; kryerjen e inspektimeve në ambientet e biznesit, etj.

Nenet 117–118 detajojnë shkeljet për të cilat vendosen gjoba dhe masa të tjera administrative (ushtrimi i veprimtarisë pa licencë, mos-njoftimi ose mos-marrja e miratimit nga Banka e Shqipërisë sipas rasteve të parashikuara në ligj, mos-dhënia e informacionit të saktë ose dhënia e informacionit të rremë, shkelja e kërkesave të këtij ligji dhe atij për sigurimin e depozitave, mos-respektimi i treguesve bazë rregullatorë, etj). Në këtë nen prezantohet si risi koncepti i gjobave proporcionale: (a) me nivelin e të ardhurave totale neto nga aktiviteti bankar–ATNAB (ditore ose vjetore) të institucionit që ka kryer shkeljen, së bashku me mënyrën e llogaritjes së ATNAB; (b) me fitimet e realizuara apo humbjet e paregjistruara për shkak të shkeljeve të kryera. Konkretisht, për personat juridikë gjobat proporcionale arrijnë deri në 10% të ATNAB vjetore dhe 5% të ATNAB ditore në rastin e pagesave periodike, si dhe dyfishi i fitimit të realizuar apo humbjes së paregjistruar kur kjo mund të matet. Ndërsa për individët gjoba si një shumë e vetme mund të arrijë deri në 5 milionë euro (ekuivalenti në lekë), ndërsa gjoba me pagesë periodike deri në 50 mijë euro (ekuivalenti në lekë) në ditë. Krahas gjobave mund të aplikohen edhe masa të tjera administrative, si: (a) publikimi i shkeljes dhe i subjektit përgjegjës; (b) urdhër për ndërprerjen dhe mos përsëritjen e shkeljes; (c) pezullimi i të drejtave të votës së aksionarëve përgjegjës; (d) ndalimi i përkohshëm i ushtrimit të funksioneve drejtuese nga anëtarët që konsiderohen përgjegjës për shkeljen.

Nenet 119–120 trajtojnë masat administrative ndaj anëtarëve të organeve drejtuese të një institucioni krediti, në mënyrë të përshkallëzuar. Konkretisht, neni 119 përcakton rastet kur jepet vërejtje me shkrim ndaj anëtarit/ve përgjegjës të organeve drejtuese të institucionit të kreditit nëse ai/ata nuk veprojnë brenda afateve të përcaktuara ose nuk zbatojnë urdhrin/ planin për eliminimin e parregullsive ose masat mbikëqyrëse të vendosura nga Banka e Shqipërisë. Për të adresuar rastet kur synohet shmangia e përgjegjësisë nga anëtarët që kanë kryer shkeljet, parashikohet që vërejtja me shkrim jepet pavarësisht nëse personat përgjegjës vazhdojnë apo jo të ushtrojnë funksionin drejtues në momentin kur merret masa. Neni 120 parashikon se Banka e Shqipërisë vendos pezullimin e ushtrimit të detyrës për administratorët ose anëtarët e organeve drejtuese ndaj të cilëve ka filluar një procedim penal, deri në dhënien e vendimit përfundimtar. Ndërsa, revokon miratimin kur ata nuk plotësojnë më kërkesat ligjore për funksionin që kryejnë, shkelin detyrat e përcaktuara nga ky ligj dhe legjislacioni tregtar, nuk marrin detyrën për të cilën janë miratuar brenda 6 muajve, nuk zbatojnë masat mbikëqyrëse edhe pas vërejtjes me shkrim ose marrin më shumë se tre vërejtje me shkrim, ekzistojnë dyshime të bazuara për pastrim parash ose financim terrorizmi, etj. Nëse miratimi revokohet, institucioni i kreditit duhet të vendosë menjëherë për shkarkimin e anëtarit përkatës.

Neni 121 rregullon publikimin e masave administrative dhe gjobave të vendosura nga Banka e Shqipërisë, duke garantuar transparencë, por edhe mbrojtje të interesit publik dhe të dhënave personale. Banka e Shqipërisë publikon në faqen e saj zyrtare çdo masë administrative ose dënim me gjobë ndaj të cilave nuk është paraqitur ankim administrativ, duke përfshirë llojin dhe natyrën e shkeljes si dhe identitetin e individit ose personit juridik përgjegjës, pasi subjekti të jetë njoftuar paraprakisht për masën. Në rastet kur masa ose gjoba është ankimuar, Banka publikon gjithashtu informacion mbi statusin e ankimit. Publikimi bëhet në formë të anonimizuar kur vlerësohet se ai mund të shkaktojë dëme joproporcionale për institucionet ose individët e përfshirë, ose mund të rrezikojë stabilitetin e tregjeve financiare ose një hetim penal në vijim. Nëse këto rrethana janë të përkohshme, Banka mund të shtyjë publikimin derisa ato të mos ekzistojnë më. Informacioni i publikuar ruhet në faqen zyrtare të Bankës së Shqipërisë për të paktën 5 vjet, ndërsa të dhënat personale mbahen në përputhje me legjislacionin për mbrojtjen e të dhënave personale.

Neni 122 rregullon raportimin dhe shkëmbimin e informacionit ndërmjet Bankës së Shqipërisë dhe Autoritetit Bankar Europian (ABE) lidhur me masat administrative dhe gjobat. Banka e Shqipërisë informon ABE-në për të gjitha masat administrative dhe gjobat e vendosura sipas neneve 116-117, për ankimet dhe rezultatet e tyre, si dhe për çdo ndryshim statusi, duke respektuar detyrimin për sekret profesional. Njëkohësisht, Banka e Shqipërisë përdor bazën qendrore të të dhënave të ABE-së për masat administrative dhe gjobat gjatë vlerësimit të reputacionit të personave, për qëllime licencimi, miratimi ose ushtrimi funksionesh drejtuese. Banka e Shqipërisë verifikon ekzistencën e dënimeve penale të personit përkatës, në përputhje me legjislacionin për certifikatat elektronike të gjendjes gjyqësore.

Neni 123 përcakton parimet dhe kriteret për zbatimin efektiv të gjobave dhe masave të tjera administrative që merr Banka e Shqipërisë, konkretisht: rëndësinë dhe kohëzgjatjen e shkeljes; shkallën e përgjegjësisë së subjektit përgjegjës; fuqinë financiare të tij; fitimet e realizuara ose humbjet e shmangura nga shkelja; dëmet e shkaktuara palëve të treta; shkeljet e mëparshme; pasojat e mundshme sistemike; etj. Banka e Shqipërisë bashkëpunon me autoritetet e tjera përgjegjëse, përfshirë rastet ndërkufitare, për të siguruar që masat të jenë efektive dhe për të shmangur mbivendosjen ose akumulimin e pajustifikuar të tyre. Megjithatë, ky nen lejon akumulimin e procedimeve administrative dhe penale për të njëjtën shkelje dhe ndaj të njëjtit subjekt, për aq sa kjo është e nevojshme dhe proporcionale për arritjen e objektivave me interes publik.

Neni 124 trajton mekanizmat e Bankës së Shqipërisë për raportimin e shkeljeve, të cilët duhet të përfshijnë minimalisht procedura të qarta për raportimin dhe ndjekjen e shkeljeve; mbrojtje për raportuesit, veçanërisht punonjësit e institucioneve, kundër hakmarrjes, diskriminimit ose trajtimeve të padrejta; mbrojtjen e të dhënave personale të raportuesit dhe të personit të dyshuar për shkeljen; garantimin e konfidencialitetit, përveç rasteve kur ligji kërkon zbulimin e informacionit në kuadër të hetimeve ose procedimeve gjyqësore.
Gjithashtu, institucionet janë të detyruara të krijojnë procedura të brendshme raportimi, përmes një kanali specifik, të pavarur dhe autonom, që u mundëson punonjësve të raportojnë shkeljet brenda institucionit dhe që u siguron të njëjtën mbrojtje si më lart.

Neni 125 garanton të drejtën e ankimit administrativ ndaj masave dhe gjobave të vendosura nga Banka e Shqipërisë në zbatim të parashikimeve të Titullit V, si dhe ndaj Bankës së Shqipërisë kur ajo nuk merr vendim brenda 6 muajve nga paraqitja e një kërkese për licencim, me kusht që kërkesa të përmbajë të gjithë informacionin e kërkuar nga ligji.

Kreu i Dytë i këtij titulli trajton parimet e përgjithshme të qeverisjes dhe administrimit të rreziqeve, përcakton kërkesat minimale për kapital dhe elementët përbërës të fondeve të veta, masa të tjera mbikëqyrëse, përveç atyre të përcaktuara në Kreun e Parë, si dhe procesin e vlerësimit dhe rishikimit mbikëqyrës. 

Seksioni i parë përmban parashikime lidhur me elementët dhe kufijtë minimalë të fondeve të veta, levës financiare, kapitalit të brendshëm, si dhe trajton rastin specifik të institucioneve me rëndësi sistemike globale. Konkretisht, neni 126, përmban kufijtë minimalë të lejuar për 4 tregues të rëndësishëm të kapitalit që janë: (a) raporti i kapitalit bazë – jo më pak se 4.5%; (b) raporti i kapitalit të nivelit të parë – jo më pak se 6%; (c) raporti total i mjaftueshmërisë së kapitalit – jo më pak se 8%; (d) raporti i levës financiare – jo më pak se 3%. Ligji lejon që në kuadrin rregullativ për një mbikëqyrje të kujdesshme të përcaktohen kufij të tjerë për këta tregues, por në çdo rast nuk duhet të jetë më poshtë sesa nivelet e parashikuara në ligj. Për treguesit (a), (b) dhe (c) formula e llogaritjes konsideron raportin e (përkatësisht) kapitalit bazë të nivelit të parë / kapitalit të nivelit të parë / fondeve të veta totale, me ekspozimet e ponderuara me rrezik (EPR). Ndërsa për treguesin (d) konsiderohet raporti i kapitalit të nivelit të parë me ekspozimin total (të pa ponderuara me rrezik). Një parashikim tjetër i rëndësishëm në këtë nen lidhet me kufirin minimal absolut të fondeve të veta, i cili përkon me kapitalin fillestar minimal, të përcaktuar në nenin 21 të këtij ligji. Elementë më të detajuar të përbërjes së kapitalit, mënyrës së llogaritjes së EPR-ve dhe kërkesave për kapital për rreziqe të ndryshme përcaktohen në kuadrin rregullativ për një mbikëqyrje të kujdesshme.

Nenet 127–129 përcaktojnë kërkesa shtesë për institucionet me rëndësi sistemike globale (G-SII), lidhur me nivelin e levës financiare, fondet e veta dhe detyrimet e pranuara. Konkretisht, përveç raportit minimal të levës financiare (3%), G-SII duhet të mbajnë edhe një rezervë që bazohet në shtesën e kapitalit të lidhur me rëndësinë sistemike globale, sipas parashikimeve të nenit 220 të këtij ligji. Burimi për përmbushjen e këtij detyrimi mund të jetë vetëm kapitali i nivelit të parë. Në rast mosplotësimi të kërkesave shtesë për levën financiare zbatohen kufizimet e parashikuara në nenin 241 të këtij ligji dhe në rast se ajo shoqërohet edhe me mangësi të tjera lidhur me shtesën e kombinuar të kapitalit, zbatohen kufizimet e parashikuara në nenin 239 dhe 246 të këtij ligji. Gjithashtu, G-SII duhet të plotësojnë në çdo kohë një raport prej të paktën 18% të fondeve të veta dhe detyrimeve të pranuara ndaj EPR-ve, si dhe një raport prej të paktën 6.75% të fondeve të veta dhe detyrimeve të pranuara ndaj totalit të ekspozimeve (pa ponderim). Të dy treguesit e mësipërm llogariten sipas parashikimeve të kuadrit rregullativ për mbikëqyrje të kujdesshme dhe rastet e veçanta kur nuk zbatohen këto kërkesa përcaktohen me akt nënligjor. Ndërsa për institucionet që janë filiale të rëndësishme të një G-SII, i cili nuk ndodhet në BE, kërkesat e mësipërme reduktohen me 10%.

Neni 130 përcakton detyrimin e institucioneve të kreditit për të krijuar një kuadër të brendshëm lidhur me vlerësimin dhe mbajtjen e kapitalit të brendshëm, në përputhje me rreziqet ndaj të cilave ato ekspozohen. Institucionet, për këtë qëllim, miratojnë strategji dhe procese të shëndosha, efektive dhe gjithëpërfshirëse, të cilat mbulojnë ndër të tjera edhe rreziqet mjedisore, sociale dhe të qeverisjes (MSQ). Strategjitë dhe proceset i nënshtrohen rishikimit të brendshëm periodik në mënyrë që të mbeten proporcionale me natyrën, shkallën dhe kompleksitetin e aktivitetit të institucionit.

Seksioni i Dytë përmban parime të përgjithshme të qeverisjes, trajtimit të rreziqeve dhe përdorimit të metodave të brendshme për llogaritjen e kërkesave për fonde të veta.  

Neni 131 përcakton kërkesat themelore për qeverisjen e brendshme të institucioneve të kreditit, siç janë krijimi i strukturave të qarta organizative me linja të mirëpërcaktuara përgjegjësie; ndërtimi i proceseve efektive për identifikimin, administrimin, monitorimin dhe raportimin e rreziqeve, duke përfshirë rreziqet afatshkurtra, afatmesme dhe afatgjata MSQ; mekanizma të përshtatshëm të kontrollit të brendshëm, duke përfshirë procedura të shëndosha administrimi dhe kontabiliteti; rrjete dhe sisteme teknologjike të informacionit në përputhje me kërkesat e qëndrueshmërisë operacionale digjitale; politika dhe praktika të shpërblimit që promovojnë administrimin e shëndoshë të rrezikut dhe respektojnë parimin e mosdiskriminimit gjinor. Kërkesat duhet të jenë proporcionale me natyrën, shkallën dhe kompleksitetin e veprimtarisë së institucionit. 

Neni 132 i cakton Bankës së Shqipërisë rolin qendror të monitorimit dhe mbikëqyrjes të politikave të shpërblimit në sistemin bankar. Banka e Shqipërisë mbledh dhe analizon informacion mbi diferencat gjinore në pagesa dhe shpërblime, si dhe mbi individët e paguar mbi ekuivalentin e 1 milion eurove në vit (të grupuara në kategori me rritje të shkallëzuar), si dhe e transmeton këtë informacion tek ABE. Nëpërmjet kuadrit rregullativ prudencial Banka e Shqipërisë përcakton kërkesat mbi politikat e shëndosha të shpërblimit, në përputhje me parimet e neneve 175–178 dhe standardet e ABE-s. 

Neni 133 vendos në qendër të qeverisjes së institucionit, rolin e Këshillit Mbikëqyrës. Ai miraton dhe rishikon (të paktën çdo 2 vjet) strategjitë dhe politikat e administrimit të rreziqeve, përfshirë edhe rreziqet MSQ. Këshilli Mbikëqyrës ndihmohet dhe këshillohet nga Komiteti i Rrezikut, i cili është një organ i specializuar që ka njohuritë, aftësitë dhe ekspertizën e duhur për të kuptuar dhe monitoruar plotësisht strategjinë e rrezikut dhe nivelin e pranueshëm të tij për institucionin e kreditit. Ai përbëhet nga anëtarë jo-ekzekutivë të Këshillit Mbikëqyrës. Institucionet e kreditit sigurojnë linja të përshtatshme raportimi dhe akses të mjaftueshëm në informacionet mbi situatën e rrezikut për Këshillin Mbikëqyrës dhe Komitetin e Rrezikut. Në këtë nen përcaktohen edhe detyrat e funksioneve të kontrollit të brendshëm (auditi i brendshëm, administrimi i rrezikut, përputhshmëria, etj), kërkesat për të siguruar pavarësinë e tyre dhe aksesin e drejtpërdrejtë tek Këshilli Mbikëqyrës. Institucionet e vogla dhe jo komplekse trajtohen me fleksibilitet të shtuar: ato mund të përfitojnë nga procedura të thjeshtuara ose përjashtime të caktuara, me vendim të Bankës së Shqipërisë, bazuar në parimin e proporcionalitetit.

Neni 134 kërkon që institucionet e rëndësishme (sipas madhësisë dhe kompleksitetit) të zhvillojnë kapacitete të brendshme të vlerësimit të rrezikut dhe të zbatojnë metoda të brendshme për llogaritjen e kërkesave për fonde të veta, si për rrezikun e kredisë, ashtu edhe për rrezikun e tregut. Banka e Shqipërisë monitoriton institucionet në mënyrë që ato të mos mbështeten vetëm ose mekanikisht në vlerësimet e jashtme të kredisë, duke nxitur zhvillimin e kapaciteteve analitike institucionale.

Neni 135 vendos kërkesa specifike raportimi për institucionet që u lejohet të përdorin metoda të brendshme për llogaritjen e EPR-ve ose për kërkesave për fonde të veta. Me qëllim krahasimin e rezultateve të metodave të brendshme, Banka e Shqipërisë përcakton portofole referuese, mbi të cilat secili institucion aplikon metodat e tij të brendshme dhe rezultatet përkatëse, së bashku me metodologjitë e përdorura, raportohen në Bankën e Shqipërisë. Banka e Shqipërisë monitoron vlerën e ekspozimeve të ponderuara me rrezikun dhe kryen vlerësime periodike (të paktën çdo 2 vjet) të cilësisë së metodave. Kur identifikohen devijime të konsiderueshme, Banka e Shqipërisë urdhëron masa korrigjuese, por duke shmangur standardizimin e tepruar apo sjelljen imituese mes institucioneve.

Seksioni i Tretë ndalet tek kërkesat për administrimin e rreziqeve me të cilat ndeshen institucionet e kreditit gjatë aktivitetit të tyre, kërkesat për raportim, si dhe rastet kur kanë detyrim të njoftojnë apo të marrin miratim paraprak nga Banka e Shqipërisë. 

Neni 136 ofron kornizën gjithëpërfshirëse të administrimit të rrezikut, duke e përkufizuar atë si grup procedurash dhe metodash për identifikimin, matjen, vlerësimin, monitorimin dhe kontrollin e të gjitha rreziqeve. Ligji parashikon shprehimisht llojet e rreziqeve që duhet të mbulohen:
· Rreziku i kredisë dhe kundërpartisë;
· Rreziku i mbetur;
· Rreziku i përqendrimit;
· Rreziku nga titullzimi;
· Rreziku i tregut;
· Rreziku i interesit që rrjedh nga aktivitetet e librit jo të tregtueshëm;
· Rreziku operacional;
· Rreziku i likuiditetit;
· Rreziku i levës financiare të tepërt;
· Rreziqet mjedisore, sociale dhe të qeverisjes (MSQ).
Institucioni i kreditit duhet të disponojë burime të mjaftueshme njerëzore dhe procedurale për administrimin efektiv të të gjithë kategorive të rreziqeve, si dhe një sistem efektiv raportimi për Këshillin Mbikëqyrës dhe drejtuesit ekzekutivë.

Nenet 137 – 138 kërkojnë përcaktimin e kritereve të shëndosha e të qarta për dhënien e kredisë, metodologji të brendshme vlerësimi të pavarura (jo vetëm vlerësimet e jashtme), sisteme efektive monitorimi të portofoleve me probleme, si dhe vlerësim paraprak (ex ante) të ekspozimeve ndaj kripto-aseteve. Në këtë kuadër trajtohet edhe rreziku që rrjedh kur teknikat e zbutjes së rrezikut të kredisë rezultojnë më pak efektive se sa parashikohej. 

Neni 139 trajton rreziqet që lindin nga përqendrimi i ekspozimeve ndaj një kundërpartie, sektori, rajoni apo malli të caktuar (commodity), si dhe nga përqendrimi i teknikave të zbutjes së rrezikut të kredisë. Parashikohet trajtim i veçantë i kripto-aseteve pa emetues të identifikueshëm, duke konsideruar rrezikun e përqendrimit në bazë të ekspozimeve me karakteristika të ngjashme. Institucionet janë të detyruara të kenë politika dhe procedura të shkruara për administrimin dhe kontrollin e rrezikut të përqendrimit.

Neni 140 vendos kufij ligjorë të qartë të ekspozimeve të mëdha:
· Ekspozim i madh: i barabartë ose mbi 10% të kapitalit të nivelit të parë;
· Kufiri maksimal i përgjithshëm: 25% e kapitalit të nivelit të parë ndaj një klienti ose grupi klientësh;
· Për institucionet e tjera të kreditit dhe shoqëritë komisionere: deri në 25% ose ekuivalentin e 150 milionë eurove, sipas vlerës më të lartë, por në çdo rast nuk mund të kalohet kufiri 100% i kapitalit të nivelit të parë. Banka e Shqipërisë, me akt nënligjor mund të vendosë një kufi më të ulët se 150 milionë euro dhe në këtë rast informon ABE;
· Ekspozimet ndaj personave të lidhur me institucionin e kreditit: jo më shumë se 100% e kapitalit të nivelit të parë.
Banka e Shqipërisë parashikon me akt nënligjor mënyrat e llogaritjes së nivelit të ekspozimit dhe efektet e teknikave zbutëse të rrezikut të kredisë. Çdo tejkalim i kufijve të mësipërm raportohet menjëherë në Bankën e Shqipërisë, e cila cakton masat dhe afatin e korrigjimit.

Neni 141 ndalon trajtimin preferencial të personave të lidhur me institucionin (aksionerë mbi 5%, anëtarë drejtues, punonjës me kushte speciale, të afërmit e tyre, si dhe personat juridikë të lidhur me individët e mësipërm ose ato ku institucioni i kreditit zotëron më shumë se 20% të kapitalit). Çdo veprim që rrit ekspozimin ndaj personave të lidhur kërkon miratim paraprak me 2/3 e votave të Këshillit Mbikëqyrës, me përjashtim të transaksioneve nën 1% të kapitalit Tier 1 (të raportueshme çdo tremujor).

Neni 142 detyron institucionet (si investitorë, origjinues ose sponsorë) të kenë politika dhe procedura të qarta për rrezikun e titullzimit, duke siguruar pasqyrimin e plotë ekonomik të transaksionit. Origjinuesit e transaksioneve të ripërsëritshme me klauzola amortizimi të hershëm duhet të kenë plane likuiditeti të posaçme.

Neni 143 kërkon zbatimin e politikave dhe procedurave për identifikimin dhe administrimin e rreziqeve të tregut. Kapitali i brendshëm duhet të jetë i mjaftueshëm për mbulimin e rreziqeve materiale që nuk i nënshtrohen kërkesave minimale për kapital. Në rastin e kripto-aseteve kërkohet vlerësim paraprak i ekspozimeve që synon të krijojë institucioni i kreditit dhe raportimi i tyre tek Banka e Shqipërisë ose Autoriteti i Mbikëqyrjes Financiare.
Neni 144 kërkon krijimin e sistemeve të brendshme ose zbatimin e metodologjisë standarde për identifikimin, vlerësimin, administrimin dhe zbutjen e rrezikut të normës së interesit dhe rrezikut të marzhit të kredisë (credit spread). Banka e Shqipërisë mund të detyrojë institucionet e vogla dhe jo komplekse të përdorin metodologjinë standarde, nëse ajo e thjeshtuar vlerësohet si e papërshtatshme. Banka e Shqipërisë harton standardet teknike rregullatore për krijimin e metodologjisë standarde që do të përdoret nga institucionet.

Neni 145 kërkon politika dhe procedura për vlerësimin e rrezikut operacional (duke përfshirë marrëveshjet outsourcing dhe ekspozimet ndaj kripto-aseteve), si dhe plane të emergjencës dhe vazhdimësisë së biznesit për ngjarjet me ndikim të konsiderueshëm.

Nenet 146 – 148 vendosin kërkesat e hollësishme për administrimin e rrezikut të likuiditetit dhe rrezikut të financimit. Institucionet hartojnë strategji, politika, procese dhe sisteme të qëndrueshme, të përshtatshme dhe proporcionale për identifikimin, matjen, dhe monitorimin e këtij rreziku; ndërtojnë skenarë dhe plane rimëkëmbjeje për situata të papritura të mungesës së likuiditetit, të cilat testohen të paktën çdo vit. Ligji përcakton minimalisht 2 tregues kryesorë (pa paragjykuar përdorimin edhe të treguesve të tjerë) për matjen dhe monitorimin e këtij rreziku, së bashku me kufijtë përkatës, që janë: (a) Raporti i Mbulimit me Likuiditet (RML) - të paktën 100% për të gjitha monedhat dhe të paktën 80% për monedhat kryesore (konsiderohen ato që përbëjnë mbi 5% të totalit të aktivit), i cili llogaritet si raport i aktiveve likuide ndaj flukseve dalëse neto të fondeve për 30 ditë; (b) Raporti Neto i Financimit të Qëndrueshëm (RNFQ) - të paktën 100% për të gjitha monedhat, i cili llogaritet si raport i financimi të qëndrueshëm të disponueshëm ndaj financimit të qëndrueshëm të kërkuar.

Neni 149 detyron institucionet të kenë politika dhe procese specifike për identifikimin, administrimin dhe monitorimin e rrezikut të levës financiare të tepërt, duke marrë masa paraprake kundrejt rritjes potenciale të këtij rreziku nga zvogëlimi i fondeve të veta.

Neni 150 paraqet kërkesat e reja dhe gjithëpërfshirëse për rreziqet MSQ, në përputhje me prioritetet klimatike dhe të qëndrueshmërisë të BE-së. Institucionet duhet të kenë strategji, politika, procese dhe sisteme për identifikimin, matjen, administrimin dhe monitorimin e rreziqeve MSQ në horizont kohor afatshkurtër, afatmesme dhe afatgjatë (të paktën 10 vjet). Ato duhet të kryejnë (stres-teste ndaj ndikimeve negative të faktorëve MSQ, bazuar në skenarë të besueshëm ndërkombëtarë, si dhe të hartojnë plane tranzicioni biznesi drejt ekonomisë me emetim të ulët karboni. Banka e Shqipërisë vlerëson dhe monitoron praktikat MSQ të institucioneve dhe harton standardet minimale metodologjike për implementimin e tyre, në përputhje me udhëzimet e ABE-s dhe objektivat e neutralitetit klimatik.

Neni 151 detyron institucionet të raportojnë tek Banka e Shqipërisë informacion të detajuar mbi pasqyrat financiare dhe të gjitha kërkesat mbikëqyrëse (fondet e veta, treguesit e likuiditetit dhe të rreziqeve të ndryshme, etj). Format dhe përmbajtja e raporteve përcaktohen me akte nënligjore të Bankës së Shqipërisë.

Neni 152 liston veprimet e institucioneve të kreditit dhe degëve të vendeve të treta që kërkojnë miratim paraprak me shkrim nga Banka e Shqipërisë, ndër të tjera: ndryshimi i emrit; marrëveshjet outsourcing; ushtrimi i veprimtarive të reja; zvogëlimi i kapitalit; emërimet e administratorëve; hapja e degëve/filialeve vendase dhe ndërkombëtare, etj. Banka e Shqipërisë jep ose refuzon miratimin brenda 60 ditë pune nga paraqitja e plotë e kërkesës. Regjistrimet përkatëse në regjistrin tregtar kryhen vetëm pas marrjes së miratimit nga Banka e Shqipërisë, në rast kundërt konsiderohen të pavlefshme.

Neni 153 parashikon detyrimin e institucioneve për njoftim të menjëhershëm në Bankën e  Shqipërisë kur: likuiditeti ose aftësia paguese kërcënohet; arrihen kufijtë maksimalë të ekspozimit; vlerësohen shkaqe për ndërprerjen e veprimtarisë; kapitali bie nën minimumin e kërkuar; institucioni i vendit të tretë sanksionohet nga autoriteti i origjinës apo kur ka shkaqe për revokimin e licencës. Njoftimi brenda 30 ditëve kërkohet për ndryshime të kapitalit, strukturës organizative, administratorëve, etj.

Seksioni 4 – Qeverisja
Seksioni 4 i Titullit VI të projektligjit trajton kuadrin e qeverisjes së institucioneve të kreditit, duke përcaktuar strukturën organike të tyre, ndarjen e funksioneve ndërmjet asamblesë së përgjithshme të aksionarëve, këshillit mbikëqyrës dhe këshillit të administrimit, si dhe kërkesat për përshtatshmërinë, integritetin, pavarësinë, përvojën dhe angazhimin kohor të personave që ushtrojnë funksione drejtuese ose funksione kryesore brenda institucionit.
Qëllimi kryesor i këtij seksioni është forcimi i qeverisjes së brendshme të institucioneve të kreditit, duke e lidhur atë drejtpërdrejt me administrimin e shëndoshë të rreziqeve, transparencën ndaj publikut dhe përgjegjshmërinë e organeve drejtuese. Për këtë arsye, dispozitat nuk kufizohen vetëm në organizimin formal të organeve, por përfshijnë edhe mekanizma të veçantë kontrolli, komitete ndihmëse, raportim të brendshëm, publikim të informacionit, politika shpërblimi dhe mbikëqyrje të vazhdueshme nga Banka e Shqipërisë.
Në përmbajtje, ky seksion mund të ndahet në disa blloqe rregullatore: së pari, përcaktimi i organeve të institucionit dhe kompetencave të tyre; së dyti, roli i këshillit mbikëqyrës dhe këshillit të administrimit; së treti, krijimi dhe funksionimi i komiteteve të specializuara; së katërti, transparenca dhe publikimi i informacionit; së pesti, kriteret e përshtatshmërisë dhe miratimi i anëtarëve të organeve drejtuese dhe drejtuesve të funksioneve kryesore; dhe së fundi, politikat e shpërblimit dhe kufizimet për elementët e ndryshueshëm të shpërblimit.
Neni 154 – Organet e institucionit të kreditit
Ky nen vendos arkitekturën bazë institucionale të një institucioni krediti, duke përcaktuar tre organet kryesore: asamblenë e përgjithshme të aksionarëve, këshillin mbikëqyrës dhe këshillin e administrimit. Dispozita krijon ndarjen themelore ndërmjet funksionit pronësor, funksionit mbikëqyrës dhe funksionit ekzekutiv.
Në këtë mënyrë, ligji synon të shmangë përqendrimin e kompetencave në një organ të vetëm dhe të garantojë një sistem të brendshëm kontrolli e balancimi, ku aksionarët vendosin për çështjet themelore të institucionit, këshilli mbikëqyrës ushtron mbikëqyrjen dhe orientimin strategjik, ndërsa këshilli i administrimit përgjigjet për drejtimin e përditshëm të veprimtarisë.
Neni 155 – Asambleja e përgjithshme e aksionarëve
Ky nen përcakton rolin e asamblesë së përgjithshme të aksionarëve, duke referuar për kompetencat dhe funksionimin e saj në legjislacionin për tregtarët dhe shoqëritë tregtare, por njëkohësisht duke evidentuar kompetencat kryesore që lidhen posaçërisht me natyrën bankare të institucionit.
Asambleja miraton dhe ndryshon statutin, miraton pasqyrat financiare vjetore, raportin e veprimtarisë dhe raportin e audituesit ligjor, zgjedh dhe shkarkon anëtarët e këshillit mbikëqyrës dhe audituesin ligjor, si dhe vendos për çështje thelbësore të kapitalit, fitimit, ristrukturimit ose përfundimit të veprimtarisë.
Një element i rëndësishëm është përfshirja e politikave të emërimeve dhe vlerësimit të përshtatshmërisë së anëtarëve të këshillit mbikëqyrës, çka e lidh vendimmarrjen e aksionarëve me standardet prudenciale dhe me kërkesat e qeverisjes së shëndoshë.
Neni 156 – Organet drejtuese të institucionit të kreditit
Neni 156 dallon qartë dy organet drejtuese të institucionit të kreditit: këshillin mbikëqyrës, me funksione vendimmarrëse dhe mbikëqyrëse, dhe këshillin e administrimit, me funksione ekzekutive dhe përgjegjësi për drejtimin e përditshëm.
Dispozita kërkon që anëtarët e këshillit mbikëqyrës të kenë njohuritë, aftësitë dhe përvojën kolektive për të mbikëqyrur në mënyrë të pavarur aktivitetin e institucionit, përfshirë të kuptuarit e rreziqeve kryesore. Në mënyrë të ngjashme, anëtarët e këshillit të administrimit duhet të kenë kapacitetin kolektiv për të administruar në mënyrë të pavarur dhe të përgjegjshme veprimtarinë bankare.
Parashikohet gjithashtu detyrimi i institucionit për të njoftuar Bankën e Shqipërisë brenda pesë ditëve pune për përfundimin e mandatit të çdo anëtari të këtyre organeve, duke paraqitur edhe arsyet përkatëse. Ky detyrim rrit transparencën mbikëqyrëse dhe mundëson reagim të shpejtë të autoritetit në rast ndryshimesh në strukturën drejtuese.
Neni 157 – Këshilli Mbikëqyrës
Ky nen rregullon përbërjen dhe disa kritere bazë për funksionimin e këshillit mbikëqyrës. Këshilli përbëhet nga një numër tek anëtarësh, jo më pak se pesë dhe jo më shumë se nëntë, dhe zgjedh kryetarin dhe zëvendëskryetarin nga radhët e tij.
Mandati i anëtarëve është katërvjeçar dhe mund të rinovohet pa kufizim, ndërsa anëtarët e parë caktohen në statut. Kërkesa që të paktën shumica e anëtarëve të jenë të pavarur gjatë gjithë mandatit synon të garantojë vendimmarrje objektive dhe mbikëqyrje efektive, veçanërisht përballë ndikimit të mundshëm të aksionarëve ose drejtimit ekzekutiv.
Ndalohet që kryetari i këshillit mbikëqyrës të ushtrojë njëkohësisht funksionet e drejtuesit të përgjithshëm ekzekutiv brenda të njëjtit institucion. Ky parashikim është thelbësor për ndarjen e funksionit mbikëqyrës nga ai ekzekutiv.
Neni 158 – Kompetencat dhe përgjegjësitë e Këshillit Mbikëqyrës
Neni 158 është një nga dispozitat qendrore të seksionit, pasi detajon kompetencat e këshillit mbikëqyrës si organ strategjik dhe kontrollues. Këshilli, mbi bazën e propozimeve të këshillit të administrimit, miraton dhe rishikon periodikisht objektivat dhe strategjinë e përgjithshme, politikën e biznesit, planin financiar, vlerësimin e nevojave për kapital të brendshëm, politikat e emërimit dhe përshtatshmërisë, politikën e shpërblimeve, aktet e auditit të brendshëm, planin e rimëkëmbjes dhe vendimet për transaksione me persona të lidhur.
Këshilli mbikëqyrës ka edhe detyra vlerësuese dhe kontrolluese, si mbikëqyrja e efektivitetit të mekanizmave qeverisës, zbatimit të objektivave strategjike dhe politikave të rrezikut, integritetit të sistemeve të kontabilitetit e raportimit financiar, zbatimit të politikës së shpërblimeve, publikimit të informacionit, funksionimit të auditit të brendshëm dhe respektimit të kërkesave ligjore e rregullative.
Dispozita parashikon ngritjen e komiteteve ndihmëse pranë këshillit mbikëqyrës, si komiteti i emërimeve, komiteti i rrezikut, komiteti i shpërblimit dhe komiteti i auditit. Në institucionet jo të mëdha apo jo komplekse lejohet krijimi i komiteteve të kombinuara, duke zbatuar parimin e proporcionalitetit.
Gjithashtu, këshilli mbikëqyrës ka kompetenca të drejtpërdrejta për propozimin e audituesit ligjor, miratimin e raportit të kontrollit të brendshëm, thirrjen e mbledhjeve të asamblesë, emërimin dhe shkarkimin e anëtarëve të këshillit të administrimit dhe komiteteve, si dhe hartimin e planit të masave për adresimin e gjetjeve të inspektimeve të Bankës së Shqipërisë. Kjo e vendos këshillin mbikëqyrës në qendër të sistemit të kontrollit të brendshëm dhe të përgjegjshmërisë institucionale.
Neni 159 – Këshilli i Administrimit
Neni 159 përcakton përbërjen dhe disa parime të funksionimit të këshillit të administrimit. Ky këshill përbëhet nga të paktën tre anëtarë, të emëruar nga këshilli mbikëqyrës për një mandat jo më të gjatë se katër vjet, i cili mund të rinovohet.
Drejtuesi i përgjithshëm ekzekutiv është njëkohësisht kryetar i këshillit të administrimit. Anëtarët e këtij organi duhet të jenë drejtues të funksioneve kryesore të institucionit, duke siguruar që vendimmarrja ekzekutive të mbështetet në njohuri të drejtpërdrejta mbi funksionet më të rëndësishme bankare.
Parimi i drejtimit të përbashkët të institucionit nga anëtarët e këshillit të administrimit, përveç kur statuti parashikon ndryshe, synon të shmangë personalizimin e drejtimit ekzekutiv dhe të nxisë përgjegjësi kolektive.
Neni 160 – Detyrat dhe përgjegjësitë e Këshillit të Administrimit
Ky nen përcakton rolin operativ të këshillit të administrimit si organ përgjegjës për drejtimin e përgjithshëm të institucionit dhe zbatimin e kuadrit rregullator. Këshilli kryen veprimet e administrimit të veprimtarisë, siguron mbajtjen e dokumenteve dhe librave kontabël, përgatit dhe nënshkruan pasqyrat financiare dhe raportet e veprimtarisë, të cilat ia paraqet këshillit mbikëqyrës për miratim.
Një detyrë e rëndësishme është krijimi i sistemit të monitorimit dhe paralajmërimit të hershëm për rrethanat që kërcënojnë veprimtarinë e institucionit. Ky parashikim lidhet drejtpërdrejt me administrimin e rrezikut dhe me nevojën që organi ekzekutiv të identifikojë në kohë zhvillimet që mund të cenojnë stabilitetin e institucionit.
Këshilli i administrimit ka gjithashtu detyrimin të raportojë përpara këshillit mbikëqyrës për zbatimin e politikave të biznesit, objektivave të veprimtarisë, politikave të administrimit të rrezikut dhe çështjeve me rëndësi të veçantë. Kjo siguron lidhjen funksionale ndërmjet administrimit të përditshëm dhe mbikëqyrjes strategjike.
Neni 161 – Detyrimi për njoftim i Këshillit të Administrimit
Neni 161 vendos një mekanizëm të brendshëm të alarmit institucional, duke detyruar këshillin e administrimit të njoftojë me shkrim dhe pa vonesë këshillin mbikëqyrës në rast të rënies së likuiditetit ose aftësisë paguese, rrezikut për revokimin e licencës ose kufizimit të shërbimeve, ndryshimeve të rëndësishme në shëndetin financiar, tejkalimit të ekspozimeve të lejuara, apo marrjes së masave nga Banka e Shqipërisë ose autoritete të tjera përgjegjëse.
Ky nen synon të sigurojë që informacionet me ndikim të rëndësishëm të mos mbeten vetëm në nivel ekzekutiv, por të ngrihen menjëherë në nivelin mbikëqyrës, në mënyrë që të merren masa korrigjuese në kohë.
Neni 162 – Komiteti i emërimeve
Ky nen parashikon krijimin e komitetit të emërimeve në institucionet ku kjo kërkohet nga Banka e Shqipërisë, duke marrë në konsideratë madhësinë, organizimin e brendshëm dhe kompleksitetin e veprimtarisë. Komiteti përbëhet nga anëtarë të këshillit mbikëqyrës që nuk kryejnë funksione ekzekutive.
Detyrat kryesore të komitetit përfshijnë identifikimin dhe rekomandimin e kandidatëve për organet drejtuese, vlerësimin e balancës së njohurive, aftësive, diversitetit dhe përvojës, përcaktimin e objektivave për përfaqësimin e gjinisë më pak të përfaqësuar, vlerësimin periodik të strukturës dhe performancës së organeve drejtuese dhe rishikimin e politikave për përzgjedhjen e drejtuesve të lartë.
Një rëndësi e veçantë i kushtohet parandalimit të dominimit të vendimmarrjes nga një individ ose një grup i vogël individësh, kur kjo mund të dëmtojë interesat e institucionit. Komiteti mund të përdorë ekspertë të jashtëm dhe duhet të ketë fonde të përshtatshme për ushtrimin e funksioneve të tij.
Neni 163 – Informacioni mbi deklaratat dhe kreditë e anëtarëve të organeve drejtuese
Neni 163 vendos kërkesa të rëndësishme dokumentimi dhe transparence të brendshme. Institucionet duhet të hartojnë, ruajnë dhe përditësojnë deklaratat individuale që paraqesin rolet dhe detyrat e anëtarëve të organit drejtues, drejtuesve të lartë dhe drejtuesve të funksioneve kryesore, si dhe hartëzimin e detyrave dhe linjave të raportimit.
Këto dokumente duhet të jenë në dispozicion të Bankës së Shqipërisë, përfshirë në procesin e licencimit ose sipas kërkesës. Në këtë mënyrë, autoriteti mbikëqyrës mund të verifikojë nëse struktura e qeverisjes është e qartë, nëse përgjegjësitë janë të përcaktuara dhe nëse ekzistojnë linja efektive raportimi.
Dispozita kërkon gjithashtu që institucionet të mbajnë informacion mbi kreditë për anëtarët e organeve drejtuese dhe palët e tyre të lidhura. Kjo synon të parandalojë konfliktet e interesit, trajtimin preferencial dhe rreziqet që mund të lindin nga ekspozimet ndaj personave me ndikim në vendimmarrjen e institucionit.
Neni 164 – Kërkesa për publikim sipas shteteve ku ushtrohet veprimtaria
Ky nen vendos detyrimin e publikimit vjetor, mbi baza të konsoliduara, të informacionit të detajuar sipas shteteve anëtare dhe vendeve të treta ku institucioni ushtron veprimtari. Informacioni përfshin shtetin dhe llojin e veprimtarisë, xhiron totale, numrin e punonjësve, fitimin ose humbjen para tatimit, tatimet e paguara dhe subvencionet publike të marra.
Kërkesa për publikim sipas vendeve rrit transparencën e grupeve bankare, lehtëson vlerësimin publik mbi shpërndarjen gjeografike të veprimtarisë dhe kontribuon në llogaridhënien fiskale e institucionale. Informacioni auditohet dhe publikohet si shtojcë e pasqyrave financiare vjetore ose, kur është e zbatueshme, në pasqyrat financiare të konsoliduara.
Neni 165 – Publikimi i raportit të kthimit nga aktivet
Neni 165 kërkon që institucionet të publikojnë në raportin vjetor, ndër treguesit kryesorë, edhe raportin e kthimit nga aktivet, i llogaritur si raport i fitimit neto ndaj totalit të aktiveve.
Ky tregues është i rëndësishëm për të vlerësuar efektivitetin e përdorimit të aktiveve të institucionit dhe performancën financiare të tij. Përfshirja e tij në raportin vjetor forcon krahasueshmërinë dhe transparencën ndaj aksionarëve, klientëve, autoritetit mbikëqyrës dhe publikut.
Neni 166 – Kërkesa të përgjithshme për publikim
Ky nen vendos parimet e përgjithshme për publikimin e informacionit nga institucionet e kreditit. Ato duhet të publikojnë të dhëna sasiore dhe cilësore, të sakta dhe të plota, që kanë rëndësi për informimin e publikut mbi gjendjen financiare, operacionet dhe profilin e rrezikut.
Banka e Shqipërisë përcakton me kuadrin rregullativ të dhënat minimale, mënyrën dhe afatet e publikimit, duke marrë parasysh madhësinë, llojin e veprimtarisë, situatën financiare dhe nivelin e rrezikut të institucionit. Raporti vjetor duhet të përmbajë minimalisht pasqyrat financiare, raportin e audituesit ligjor, pjesëmarrjet në shoqëri të tjera, aksionarët me pjesëmarrje mbi 5%, administratorët që kanë pjesëmarrje në kapital, si dhe përshkrimin e parimeve të administrimit dhe kontrollit të rrezikut.
Përveç raportimit financiar, institucionet duhet të publikojnë interesat për depozitat dhe kreditë, tarifat dhe komisionet, si dhe metodologjinë e llogaritjes së interesave dhe shlyerjes së kredive. Kur publikimet janë të pasakta ose të paplota, Banka e Shqipërisë mund të urdhërojë korrigjimin dhe ripublikimin e tyre, si dhe të marrë masa ndëshkimore.
Neni 167 – Kërkesa për publikimin e informacionit mbi qeverisjen dhe organizimin
Neni 167 plotëson kërkesat e përgjithshme të transparencës duke u fokusuar tek qeverisja dhe organizimi i institucionit. Institucioni duhet të publikojë strukturën organizative, përbërjen, detyrat dhe përgjegjësitë e këshillit mbikëqyrës dhe këshillit të administrimit, përgjegjësitë e komitetit të emërimeve, informacion mbi komitetet e shpërblimeve, emërimeve dhe rrezikut, si dhe politikat e shpërblimeve.
Për institucionet mëmë dhe subjektet që janë pjesë e grupeve, kërkohet publikimi i strukturës ligjore brenda grupit dhe i sistemit të qeverisjes e strukturës organizative të grupit. Informacioni publikohet në faqen e internetit të institucionit të paktën një herë në vit dhe përditësohet sa herë ka ndryshime.
Neni 168 – Emërimi i anëtarëve të organeve drejtuese
Ky nen vendos kriteret bazë të përshtatshmërisë për anëtarët e këshillit mbikëqyrës dhe këshillit të administrimit. Një individ mund të emërohet dhe të ushtrojë funksionin vetëm nëse ka reputacion të mirë, ndershmëri dhe integritet, pavarësi mendimi, njohuri, aftësi dhe përvojë të mjaftueshme, si dhe angazhim kohor të përshtatshëm.
Dispozita thekson se mungesa e një dënimi penal ose procedimi penal nuk është e mjaftueshme për të provuar reputacionin e mirë. Kjo e vendos vlerësimin e përshtatshmërisë në një standard më të gjerë, që përfshin sjelljen, integritetin, historikun profesional dhe aftësinë për të marrë vendime të pavarura.
Neni rregullon edhe kufizimet për numrin e pozicioneve drejtuese që mund të mbajë një anëtar, veçanërisht në institucionet me rëndësi për nga madhësia dhe kompleksiteti. Si rregull, parashikohen kombinime të kufizuara të pozicioneve ekzekutive dhe joekzekutive, me mundësinë që Banka e Shqipërisë të miratojë një pozicion shtesë joekzekutiv. Ky kufizim synon të sigurojë angazhim real dhe efektiv në ushtrimin e funksionit.
Neni 169 – Miratimi i anëtarëve të organeve drejtuese
Neni 169 i jep Bankës së Shqipërisë rol të drejtpërdrejtë në miratimin e anëtarëve të organeve drejtuese. Një individ emërohet vetëm pasi ka marrë miratimin e Bankës së Shqipërisë, ndërsa kërkesa duhet të paraqitet pa vonesa dhe jo më vonë se 30 ditë pune përpara fillimit të ushtrimit të detyrës.
Kërkesa shoqërohet me pyetësorin e përshtatshmërisë, CV-në, vlerësimin e brendshëm të përshtatshmërisë, dokumentet që lidhen me gjendjen penale dhe çdo dokument tjetër të kërkuar nga legjislacioni ose aktet nënligjore të Bankës së Shqipërisë. Banka vlerëson përputhshmërinë e kandidatit me kërkesat e nenit 168 dhe mund të kërkojë informacion shtesë, intervista ose dëshmi.
Një element i rëndësishëm është verifikimi i veçantë në rast dyshimesh për pastrim parash ose financim terrorizmi, si dhe konsultimi me Autoritetin e Inteligjencës Financiare. Nëse kriteret nuk plotësohen, Banka e Shqipërisë mund të mos miratojë kandidatin, të kërkojë largimin e anëtarit ose të kërkojë masa shtesë për rikthimin e përshtatshmërisë.
Dispozita parashikon edhe nxjerrjen e udhëzimeve dhe akteve nënligjore nga Banka e Shqipërisë, në përputhje me standardet e ABE-së, për përmbajtjen e pyetësorit, kuptimin e angazhimit kohor, reputacionit, pavarësisë, njohurive, diversitetit dhe kritereve të lidhura me rrezikun e pastrimit të parave dhe financimit të terrorizmit.
Neni 170 – Kushtet skualifikuese për anëtarin e organeve drejtuese
Ky nen liston rrethanat në të cilat një individ nuk konsiderohet i përshtatshëm për të ushtruar funksionin e anëtarit të organeve drejtuese ose duhet të lirohet nga funksioni. Këto përfshijnë konfliktet e mundshme të interesit, zotërimin e pjesëmarrjeve të rëndësishme në institucione të tjera krediti, përfshirjen e mëparshme në institucione të vendosura në likuidim të detyruar, lidhjet e fundit me Këshillin e Bankës së Shqipërisë, punësimin në Bankën e Shqipërisë, ndjekjen ose dënimin penal, paaftësinë paguese, ndëshkimet e mëparshme nga Banka e Shqipërisë dhe situata të tjera që cenojnë pavarësinë ose integritetin.
Qëllimi i kësaj dispozite është të parandalojë hyrjen ose qëndrimin në organet drejtuese të personave që mund të krijojnë rrezik për qeverisjen e shëndoshë, reputacionin, pavarësinë vendimmarrëse ose stabilitetin e institucionit.
Neni 171 – Vlerësimi i përshtatshmërisë nga institucionet e kreditit
Neni 171 vendos përgjegjësinë kryesore të institucioneve të kreditit për të siguruar që anëtarët e organeve drejtuese të përmbushin në çdo kohë kriteret e reputacionit, integritetit, pavarësisë së mendimit, njohurive, aftësive dhe përvojës.
Institucionet duhet të kryejnë vlerësimin e përshtatshmërisë jo vetëm para emërimit, por edhe në vijimësi dhe periodikisht, në përputhje me ligjin, kuadrin rregullativ dhe politikat e brendshme. Nëse vlerësimi tregon se një anëtar ose kandidat nuk i plotëson kriteret, institucioni nuk duhet ta emërojë, duhet ta largojë ose duhet të marrë masa shtesë për të siguruar plotësimin e kritereve.
Dispozita thekson nevojën për burime njerëzore dhe financiare për trajnimin e anëtarëve, duke përfshirë trajnim për rreziqet MSQ dhe rrezikun e TIK-ut. Gjithashtu, institucionet dhe komitetet e emërimit duhet të promovojnë diversitetin dhe ekuilibrin gjinor në organet drejtuese. Banka e Shqipërisë përdor informacionin mbi politikat e diversitetit për krahasimin e praktikave dhe ia përcjell atë ABE-së.
Neni 172 – Kërkesat për organet drejtuese të shoqërive zotëruese financiare dhe shoqërive zotëruese financiare të përziera me zyrë qendrore në Republikën e Shqipërisë
Ky nen shtrin kërkesat e përshtatshmërisë edhe tek shoqëritë zotëruese financiare dhe shoqëritë zotëruese financiare të përziera me zyrë qendrore në Republikën e Shqipërisë, kur ato kanë marrë miratimin përkatës sipas ligjit.
Këto shoqëri duhet të sigurojnë që anëtarët e organeve drejtuese të tyre të kenë reputacion të mirë, të veprojnë me ndershmëri, integritet dhe pavarësi mendimi dhe të zotërojnë njohuri, aftësi dhe përvojë të mjaftueshme. Ato duhet të njoftojnë Bankën e Shqipërisë për çdo ndryshim në organet drejtuese brenda tetë ditëve.
Banka e Shqipërisë mund të kërkojë të dhëna nga sistemet evropiane të regjistrimeve penale ose nga ABE për qëllime vlerësimi, duke forcuar kontrollin mbi subjektet që ndikojnë në grupet bankare.

Neni 173 – Drejtuesit e funksioneve kryesore dhe vlerësimi i përshtatshmërisë
Neni 173 rregullon përshtatshmërinë e drejtuesve të funksioneve kryesore, duke përfshirë funksionet e kontrollit të brendshëm dhe drejtuesin më të lartë të financës. Institucionet dhe subjektet përkatëse kanë përgjegjësinë kryesore të sigurojnë që këta persona të kenë reputacion të mirë, integritet, njohuri, aftësi dhe përvojë të mjaftueshme.
Vlerësimi kryhet para marrjes së pozicionit dhe periodikisht. Nëse rezulton se personi nuk përmbush kriteret, subjekti nuk e emëron, e shkarkon ose merr masa shtesë për të siguruar përshtatshmërinë. Informacioni mbi përshtatshmërinë duhet të mbetet i përditësuar dhe të vihet në dispozicion të Bankës së Shqipërisë sipas kërkesës.
Për institucione dhe grupe të mëdha, Banka e Shqipërisë siguron vlerësimin e drejtuesve të funksioneve të kontrollit të brendshëm dhe drejtorit të financës, dhe mund të parandalojë marrjen e pozicionit, të kërkojë shkarkimin ose të kërkojë masa shtesë. Parashikohet gjithashtu konsultimi me autoritetet për parandalimin e pastrimit të parave dhe financimit të terrorizmit, si dhe nxjerrja e udhëzimeve mbi reputacionin, njohuritë dhe kriteret e dyshimit për rreziqe të tilla.
Neni 174 – Zbatimi për shoqëritë financiare zotëruese
Ky nen përcakton se dispozitat e seksionit zbatohen në mënyrë të përshtatur edhe për anëtarët e organeve drejtuese të shoqërive financiare zotëruese dhe shoqërive financiare zotëruese të përziera të themeluara në Shqipëri.
Shoqëritë duhet të raportojnë çdo ndryshim në përbërjen e organeve drejtuese brenda tetë ditëve, ndërsa Banka e Shqipërisë mund të kërkojë të dhëna nga sistemet evropiane të regjistrimeve penale ose ABE. Ky nen shmang boshllëqet rregullatore në nivel grupi dhe siguron që standardet e qeverisjes të zbatohen jo vetëm në institucionin e kreditit, por edhe në shoqëritë që e kontrollojnë ose ndikojnë mbi të.
Neni 175 – Politikat e shpërblimit
Neni 175 vendos parimet themelore për politikat e shpërblimit të institucioneve, veçanërisht për kategoritë e personelit aktivitetet profesionale të të cilëve kanë ndikim material në profilin e rrezikut të institucionit. Politikat duhet të jenë të përshtatshme me madhësinë, organizimin e brendshëm, natyrën, shtrirjen dhe kompleksitetin e veprimtarisë.
Politika e shpërblimit duhet të promovojë administrim të shëndoshë dhe efektiv të rrezikut, të mos nxisë marrjen e rreziqeve përtej nivelit të toleruar, të jetë neutrale nga pikëpamja gjinore, të jetë në përputhje me strategjinë e biznesit dhe interesat afatgjata të institucionit, si dhe të përfshijë masa për shmangien e konflikteve të interesit.
Këshilli mbikëqyrës miraton dhe rishikon periodikisht parimet e përgjithshme të politikës së shpërblimit dhe mbikëqyr zbatimin e saj. Zbatimi i politikës i nënshtrohet rishikimit të brendshëm të pavarur të paktën çdo vit. Për funksionet e kontrollit të brendshëm kërkohet pavarësi nga njësitë e biznesit që mbikëqyrin, autoritet i përshtatshëm dhe shpërblim i lidhur me objektivat e funksioneve të tyre, jo me performancën e njësive që kontrollojnë.
Dispozita bën dallim të qartë ndërmjet shpërblimit bazë fiks, që pasqyron përvojën profesionale dhe përgjegjësinë organizative, dhe shpërblimit të ndryshueshëm, që duhet të reflektojë performancë të qëndrueshme dhe me rrezik të kontrolluar. Kategoritë e personelit të mbuluara përfshijnë anëtarët e organit drejtues, drejtuesit e lartë, përgjegjësit e funksioneve të kontrollit ose njësive materiale të biznesit, si dhe personelin me shpërblim të konsiderueshëm sipas pragjeve të përcaktuara.

Neni 176 – Institucionet që përfitojnë nga ndërhyrja publike
Ky nen vendos kufizime shtesë për institucionet që përfitojnë nga ndërhyrja publike e jashtëzakonshme. Në këto raste, shpërblimi i ndryshueshëm kufizohet rreptësisht kur nuk është në përputhje me ruajtjen e një baze të qëndrueshme kapitali dhe daljen në kohë nga mbështetja publike.
Banka e Shqipërisë mund të kërkojë ristrukturimin e shpërblimit në përputhje me administrimin e shëndoshë të rrezikut dhe rritjen afatgjatë, duke përfshirë, kur është e përshtatshme, vendosjen e kufijve për shpërblimin e anëtarëve të organit drejtues. Parimisht, anëtarëve të organit drejtues nuk u paguhet shpërblim i ndryshueshëm, përveç rasteve kur kjo arsyetohet nga institucioni.
Qëllimi është që mbështetja publike të mos shoqërohet me stimuj të papërshtatshëm për drejtuesit dhe që fondet publike të mos përdoren për praktika shpërblimi të papajtueshme me rikapitalizimin dhe stabilizimin e institucionit.
Neni 177 – Elementët e ndryshueshëm të shpërblimit
Neni 177 është dispozita më e detajuar e pjesës mbi shpërblimin dhe vendos një regjim të plotë për elementët e ndryshueshëm të shpërblimit. Kur shpërblimi lidhet me performancën, vlerësimi duhet të bazohet në kombinimin e performancës individuale, performancës së njësisë së biznesit dhe rezultateve të përgjithshme të institucionit, duke përfshirë kritere financiare dhe jofinanciare dhe trajtimin e rreziqeve.
Vlerësimi i performancës duhet të vendoset në një kuadër shumëvjeçar, në mënyrë që shpërblimi të mbështetet në performancë afatgjatë dhe të marrë parasysh ciklin e biznesit dhe rreziqet e institucionit. Shpërblimi total i ndryshueshëm nuk duhet të kufizojë aftësinë e institucionit për të forcuar bazën e kapitalit.
Dispozita vendos kufizime për shpërblimin e ndryshueshëm të garantuar, i cili lejohet vetëm në raste të jashtëzakonshme, kur punësohet staf i ri, institucioni ka bazë të qëndrueshme kapitali dhe vetëm për vitin e parë të punësimit. Gjithashtu kërkohet balancë e përshtatshme ndërmjet komponentit fiks dhe atij të ndryshueshëm, ku komponenti fiks duhet të jetë mjaftueshëm i lartë për të lejuar fleksibilitet të plotë në komponentin e ndryshueshëm, përfshirë mundësinë për të mos paguar asnjë shpërblim të ndryshueshëm.
Në parim, komponenti i ndryshueshëm nuk duhet të kalojë 100% të komponentit fiks për çdo individ, ndërsa me miratim të posaçëm të aksionarëve ose pronarëve mund të lejohet një raport më i lartë, por jo më shumë se 200%. Procedura për këtë miratim kërkon rekomandim të detajuar, shumicë të cilësuar, njoftim të aksionarëve dhe informim të Bankës së Shqipërisë për rekomandimin dhe vendimin përkatës.
Neni parashikon përdorimin e instrumenteve të përshtatshme për një pjesë të konsiderueshme të shpërblimit të ndryshueshëm, si aksione, instrumente ekuivalente pronësie ose instrumente kapitali që pasqyrojnë cilësinë e kredisë së institucionit. Të paktën 50% e shpërblimit të ndryshueshëm duhet të përbëhet nga instrumente të tilla, ndërsa të paktën 40% duhet të shtyhet për një periudhë jo më pak se katër deri në pesë vjet. Për drejtuesit e institucioneve të rëndësishme periudha e shtyrjes nuk duhet të jetë më pak se pesë vjet.
Shpërblimi i ndryshueshëm paguhet vetëm nëse është i qëndrueshëm me situatën financiare të institucionit dhe i justifikuar nga performanca e institucionit, njësisë së biznesit dhe individit. Në rast performance të ulët financiare ose negative, shpërblimi duhet të reduktohet ndjeshëm, duke përfshirë përdorimin e marrëveshjeve malus ose të kthimit, deri në 100% të totalit të shpërblimit të ndryshueshëm.
Dispozita trajton edhe politikat e pensioneve, ndalimin e strategjive personale mbrojtëse që minojnë efektin e përafrimit të rrezikut, ndalimin e pagesës së shpërblimit me mjete ose metoda që lehtësojnë mospërputhjen me ligjin, si dhe kompetencat e Bankës së Shqipërisë për hartimin e standardeve teknike dhe udhëzimeve mbi zbatimin e përjashtimeve për institucionet jo të mëdha ose për personelin me shpërblim të ndryshueshëm nën pragjet e përcaktuara.
Neni 178 – Komiteti i Shpërblimit
Neni 178 parashikon krijimin e komitetit të shpërblimit në institucionet që janë të rëndësishme për nga madhësia, organizimi i brendshëm, natyra, fushëveprimi dhe kompleksiteti i aktiviteteve. Komiteti duhet të jetë i aftë të ushtrojë gjykim kompetent dhe të pavarur mbi politikat dhe praktikat e shpërblimit dhe mbi nismat që lidhen me administrimin e rrezikut, kapitalit dhe likuiditetit.
Komiteti është përgjegjës për përgatitjen e vendimeve lidhur me shpërblimin, përfshirë ato që kanë ndikim në administrimin e rrezikut dhe që miratohen nga këshilli mbikëqyrës. Kryetari dhe anëtarët e komitetit janë anëtarë joekzekutivë të këshillit mbikëqyrës.
Gjatë përgatitjes së vendimeve, komiteti duhet të marrë parasysh interesat afatgjata të aksionarëve, investitorëve dhe palëve të tjera të interesuara, si dhe interesin publik. Ky parashikim synon të vendosë politikat e shpërblimit në shërbim të qëndrueshmërisë së institucionit dhe jo vetëm të performancës afatshkurtër.
Neni 179 – Mirëmbajtja e një faqe interneti për qeverisjen e institucionit të kreditit dhe shpërblimi
Neni 179 mbyll seksionin duke përcaktuar detyrimin e institucioneve që disponojnë faqe interneti të publikojnë dhe përditësojnë informacionin në zbatim të kërkesave të neneve 154 deri në 178.
Kjo dispozitë lidh kërkesat e qeverisjes dhe shpërblimit me transparencën publike, duke e bërë faqen e internetit instrument të vazhdueshëm informimi për strukturën drejtuese, organizimin, politikat e shpërblimit dhe elementët e tjerë të rëndësishëm të qeverisjes së institucionit.
Përfundimisht, Seksioni 4 i Titullit VI krijon një kuadër të gjerë dhe të detajuar të qeverisjes së institucioneve të kreditit. Dispozitat e tij ndërthurin kërkesat klasike të organizimit korporativ me kërkesa të posaçme prudenciale, si përshtatshmëria e drejtuesve, pavarësia, diversiteti, transparenca, kontrolli i konflikteve të interesit, administrimi i rreziqeve dhe politikat e kujdesshme të shpërblimit. Në këtë kuadër, Banka e Shqipërisë ka rol qendror jo vetëm në miratimin dhe rivlerësimin e personave kyç, por edhe në përcaktimin e akteve nënligjore, standardeve teknike dhe ndërhyrjen mbikëqyrëse kur qeverisja e institucionit nuk përputhet me kërkesat ligjore.


Seksioni i Pestë trajton procesin e vlerësimit dhe rishikimit mbikëqyrës (PVRM). Neni 180 përcakton në mënyrë të përgjithshme elementët e PVRM nga Banka e Shqipërisë ndaj institucioneve, duke u bazuar në kritere teknike dhe parimin e proporcionalitetit. Objekt rishikimi janë marrëveshjet, strategjitë, proceset dhe mekanizmat e institucioneve për të vlerësuar rreziqet aktuale ose të mundshme (përfshirë stres-testet), për të përcaktuar nëse ato sigurojnë administrim të shëndoshë, fonde të mjaftueshme dhe likuiditet të përshtatshëm për mbulimin e rreziqeve. Procesi kryhet të paktën një herë në vit, duke u përshtatur me madhësinë, rëndësinë sistemike, natyrën dhe kompleksitetin e veprimtarisë së institucionit. Proporcionaliteti zbatohet veçanërisht për institucionet jo-G-SII/O-SII. Banka e Shqipërisë zhvillon metodologjitë për kryerjen e PVRM, të cilat përfshijnë standarde krahasuese dhe tregues sasiorë të orientuar nga rreziku. Në rast se nga procesi i rishikimit evidentohet që një institucion paraqet rrezik sistemik, Banka e Shqipërisë njofton menjëherë ABE, ndërsa në rastet e dyshimeve për pastrim parash ose financim terrorizmi, përveç ABE njoftohet dhe Agjencia e Inteligjencës Financiare për vlerësim të përbashkët dhe masa të nevojshme.

Neni 181 përcakton kriteret teknike të PVRM, duke konsideruar përtej rreziqeve bazë (të kredisë, të tregut, operacional) edhe rezultate e stres-testeve, rrezikun e përqendrimit, zbatimin e teknikave të zbutjes së rrezikut të kredisë, mjaftueshmërinë e fondeve të veta, rrezikun e likuiditetit, mekanizmat e qeverisjes, etj. Një vend të veçantë në këtë nen zë trajtimi i rrezikut të normës së interesit, pasi përcaktohen kompetencat mbikëqyrëse (sipas nenit 187) që zbatohen  në rastet kur vlera ekonomike të kapitalit ose të ardhurave neto nga interesat pëson rënie të ndjeshme për shkak të luhatjeve të normave të interesit, si dhe kërkesat teknike të lidhura me skenarët e goditjeve të  normave të interesit dhe supozimet e modelimit dhe ato parametrike. 

Neni 182 trajton miratimin dhe përmbajtjen e programit vjetor të ekzaminimit mbikëqyrës për institucionet e kreditit, duke u mbështetur në PVRM. Programi përmban aktivitetet e planifikuara për institucione specifike, identifikimin e institucioneve që i nënshtrohen mbikëqyrjes së shtuar, planin e inspektimeve në vend, përfshirë degët dhe filialet në shtetet e tjera anëtare. Kontrolle kryhen edhe në degët e institucioneve nga shtetet anëtare që operojnë në Shqipëri, pavarësisht programit të autoritetit të origjinës. Mbikëqyrja e shtuar realizohet përmes rritjes së shpeshtësisë së inspektimeve në vend dhe/ose të raportimeve nga institucioni, rishikimit të planeve operacionale/strategjike të tij, etj.

Neni 183 trajton të drejtën e Bankës së Shqipërisë për kryerjen e inspektimeve në vend dhe marrjen e dokumentacionit të nevojshëm nga institucioni i kreditit për këtë qëllim. Banka e Shqipërisë i dërgon institucionit raportin me gjetjet dhe konkluzionet e inspektimit, si dhe rekomandimet përkatëse për korrigjimin e shkeljeve dhe mangësive të evidentuara. Raporti konsiderohet konfidencial dhe nuk mund t’i jepet palëve të palëve të treta pa miratimin paraprak të Bankës së Shqipërisë.

Neni 184 rregullon kryerjen e stres-testeve mbikëqyrëse nga Banka e Shqipërisë për të mbështetur PVRM. Këto stres teste kryhen të paktën një herë në vit. Institucionet ndalohen të kryejnë aktivitete që dëmtojnë testet (p.sh., shkëmbim informacioni, marrëveshje për sjellje të përbashkët, optimizim të dhënash, etj). 

Neni 185 trajton rishikimin periodik nga Banka e Shqipërisë (të paktën çdo 3 vjet) të përdorimit të modeleve të brendshme për llogaritjen e kërkesave për kapital, si dhe në rastet e ndryshimeve të veprimtarisë apo prezantimit të produkteve të reja. Nëse evidentohen mangësi materiale në identifikimin e rrezikut me anë të këtyre metodave, në veçanti për rrezikun e tregut dhe portofolin e tregtueshëm, Banka e Shqipërisë ndërhyn duke kërkuar korrigjimin e tyre, zbatimin e koeficientëve më të lartë të ponderimit apo duke vendosur direkt shtesa kapitali ose masa të tjera, përfshirë revokimin miratimit për përdorimin e tyre. Banka e Shqipërisë, në kuadër të rishikimit të miratimit për metodat e brendshme, mund të konsiderojë analizën dhe standardet referuese mbikëqyrëse të zhvilluara nga ABE. 

Seksioni i Gjashtë i këtij Kreu përcakton instrumentet që Banka e Shqipërisë mund të aktivizojë kur vëren se një institucion krediti nuk i respekton kërkesat ligjore e rregullatore, ose rrezikon t'i shkelë ato brenda një afati të shkurtër kohor. Zbatimi i masave dhe kompetencave mbikëqyrëse konsiderohet në koherencë me Seksionin 4 të Kreut I të këtij Titulli, “Masat mbikëqyrëse, gjobat dhe e drejta e ankimit”.

Neni 186 vendos bazën ligjore për ndërhyrjen mbikëqyrëse kur institucioni nuk i plotëson kërkesat e ligjit dhe/ose kuadrit rregullativ për mbikëqyrje të kujdesshme, ose kur Banka e Shqipërisë disponon fakte që tregojnë shkelje të mundshme brenda 12 muajve të ardhshëm. 

Neni 187 përfshin një katalog të detajuar masash që Banka e Shqipërisë mund të vendosë ndaj institucioneve. Këto masa ndahen në disa kategori: (a) Masa të lidhura me kapitalin (kërkesë për kapital shtesë mbi minimumet rregullatore, shitja e pjesëmarrjeve në shoqëri të lidhura, kufizim i shpërndarjeve të fitimit, kufizim i shpërblimit/bonusit, etj); (b) Masa të lidhura me qeverisjen (forcim i mekanizmave të qeverisjes, strategjive dhe proceseve, plane për adresimin e mangësive, etj); (c) Masa operacionale (ndalim ose kufizim i veprimtarive ose transaksioneve specifike, reduktim i rrezikut të veprimtarive, produkteve dhe sistemeve, politika specifike provigjionimi, etj); (d) Masa shtesë të raportimit/ publikimit; (e) Masa të tjera (pakësim i rreziqeve nga faktorët MSQ, analizë skenarësh mbi ekspozimet ndaj kripto-aseteve, etj). Përveç masave të mësipërme, parashikohet si masë më ekstreme edhe pezullimi i përkohshëm i të drejtës së votës të aksionerëve me pjesëmarrje influencuese që ushtrojnë ndikim negativ mbi institucionin, por jo më shumë se gjashtë muaj. Në këtë rast kuorumi dhe shumica për miratimin e vendimeve llogariten duke përjashtuar aksionet për të cilat është pezulluar e drejta e votës. Gjithashtu ky nen siguron zbatimin e drejtë dhe proporcional të kërkesave për raportime duke vendosur kufizime lidhur me raportimet e dyfishta. Banka e Shqipërisë nuk mund të kërkojë informacion shtesë kur i njëjti informacion është raportuar tashmë nga institucioni i kreditit ose mund të prodhohet nga Banka e Shqipërisë.

Nenet 188–189 parashikojnë kushtet dhe metodologjinë e vendosjes së kërkesave për kapital shtesë. Këto kërkesa vendosen kur në bazë të PVRM vlerësohet se institucioni është i ekspozuar ndaj rreziqeve që nuk mbulohen mjaftueshëm nga kërkesat standarde të kapitalit ose nuk i ka plotësuar në mënyrë të kënaqshme kërkesat për kapital të brendshëm. Për këtë qëllim vlerësohen rreziqet specifike të çdo institucioni, duke dalluar rreziqet e përjashtuara nga kuadri standard dhe ato që mund të nënvlerësohen pavarësisht pajtueshmërisë formale. Kapitali i konsideruar i mjaftueshëm mbulon të gjitha rreziqet e identifikuara si të rëndësishme. Ky nen trajton gjithashtu llogaritjen dhe strukturën e kapitalit shtesë, si diferencë midis kapitalit të konsideruar të mjaftueshëm dhe kërkesave standarde rregullatore, dhe plotësohet sipas hierarkisë: të paktën tre të katërtat me kapital të nivelit të parë, dhe të paktën tre të katërtat e këtij të fundit, me kapital bazë të nivelit të parë. Parimi i mos-dyfishimit të kapitalit garanton se i njëjti kapital nuk përdoret njëkohësisht për të përmbushur kërkesa të ndryshme. Vendimi për kapital shtesë duhet të jetë i arsyetuar me shkrim nga Banka e Shqipërisë duke përfshirë pasqyrën e plotë të vlerësimit. Për institucionet që zbatojnë metodat e brendshme parashikohet mundësia e përcaktimit të një kufiri minimal (output floor) lidhur me llogaritjen e kërkesave për kapital. Gjithashtu, konsiderohen kërkesat për kapital që identifikohen përmes skenarëve të stresit, përfshirë ato të stres-testit mbikëqyrës (neni 184) dhe që Banka e Shqipërisë ua komunikon institucioneve si udhëzime për kapital shtesë. Zbatimi i udhëzimeve ka natyrë fleksibël dhe në rast mospërmbushje nuk shoqërohet me kufizimet e parashikuara nga nenet 239 dhe 241 të këtij ligji. 

Neni 190 përcakton se kërkesat dhe udhëzimet për kapital vendosura gjatë procesit të vlerësimit dhe rishikimit mbikëqyrës, konsiderohen edhe për qëllimet e planifikimit të rimëkëmbjes dhe ndërhyrjes së jashtëzakonshme.

Neni 191 parashikon mundësinë e vendosjes së kërkesave shtesë edhe për likuiditetin, në mënyrë të ngjashme me kërkesat për kapital. Në përcaktimin e këtyre kërkesave merret në konsideratë modeli i veçantë i biznesit të institucionit, sistemet dhe mekanizmat e administrimit të rrezikut të likuiditetit dhe rezultati i procesit të vlerësimit dhe rishikimit mbikëqyrës. Banka e Shqipërisë mund të vendosë gjoba ose masa administrative shtesë prudenciale, niveli i të cilave lidhet me diferencën ndërmjet pozicionit aktual të likuiditetit dhe kërkesave për financim të qëndrueshëm.

Neni 192 trajton kompetencën mbikëqyrëse për të kërkuar publikimin me frekuencë më të lartë të informacionit mbi treguesit e kapitalit dhe likuiditetit, politikat dhe objektivat për administrimin e rreziqeve, etj. Njëkohësisht, shoqëritë mëmë kanë detyrim të publikojnë çdo vit strukturën ligjore, organizative dhe të qeverisjes së grupit. Për plotësimin e këtyre kërkesave Banka e Shqipërisë nxjerr udhëzime specifike, bazuar në udhëzimet e ABE-s. 

Neni 193 vendos detyrimin për të kontribuar në konvergjencën mbikëqyrëse evropiane. Banka e Shqipërisë raporton tek ABE mbi funksionimin e PVRM dhe mbi metodologjitë e përdorura në këtë proces, si dhe në kuadër të stres-testeve, rishikimit të metodave të brendshme, masave dhe kompetencave mbikëqyrëse dhe kërkesave shtesë për likuiditet.

Seksioni i Shtatë trajton nivelin e zbatimit të kërkesave mbikëqyrëse (nivel individual, i konsoliduar apo i nën-konsoliduar). Ky seksion përbën hallkën lidhëse ndërmjet kërkesave prudenciale të vendosura nga seksionet e tjera të kreut dhe mënyrës konkrete të zbatimit të tyre brenda strukturave komplekse të grupeve bankare dhe financiare. Neni 194 përcakton rregullat e nivelit të zbatimit të procesit të vlerësimit të brendshëm të mjaftueshmërisë së kapitalit. Si parim bazë, çdo institucion zbaton këtë proces mbi baza individuale. Por ligji parashikon përjashtime për filialet e licencuara dhe mbikëqyrura nga Banka e Shqipërisë, që vijnë prej një shteti anëtar të BE-së dhe janë përfshirë në mbikëqyrjen e konsoliduar të grupit, për shoqërinë mëmë të grupit bankar shqiptar, kur ajo gjithashtu është përfshirë në mbikëqyrjen e konsoliduar si dhe për institucionet e kreditit të lidhura në mënyrë të përhershme me një organ qendror. Nga ana tjetër, Banka e Shqipërisë siguron që institucionet mëmë me seli në Shqipëri plotësojnë kërkesat e mësipërme mbi baza të konsoliduara, sipas kuadrit rregullativ për mbikëqyrjen e konsoliduar. Gjithashtu për filialet në vende të treta aplikohen sipas rastit kërkesat për mbikëqyrjen e nën-konsoliduar.

Neni 195 trajton nivelin e zbatimit të detyrimeve organizative dhe të qeverisjes të parashikuara në Seksionin 2 të këtij kreu, konkretisht marrëveshjet e brendshme, proceset dhe mekanizmat e administrimit të rrezikut dhe kontrollit. Çdo institucion i nënshtrohet detyrimeve organizative mbi baza individuale. Paralelisht, shoqëritë mëmë dhe filialet brenda fushës së konsolidimit janë të detyruara të sigurojnë që marrëveshjet, proceset dhe mekanizmat e kërkuar zbatohen edhe mbi baza të konsoliduara ose të nën-konsoliduara, përfshirë edhe filialet e themeluara në vende të parajsës fiskale, për të garantuar qëndrueshmëri dhe integrim të plotë të brenda gjithë strukturës së grupit si dhe sigurimin e çdo informacioni mbikëqyrës të rëndësishëm. Përjashtim mund të bëhet në rastin e filialeve që nuk i nënshtrohen dispozitave të këtij ligji dhe që janë themeluar në vende të treta ku dispozitat në fjalë vijnë në kundërshtim me legjislacionin vendas. Në vijim të këtij neni trajtohet niveli i zbatimit të kërkesave për politikat e shpërblimit mbi baza të konsoliduara. Si rregull bazë, këto kërkesa nuk zbatohen mbi baza të konsoliduara për filialet e BE-së që i nënshtrohen legjislacionit specifik evropian, as për filialet e vendeve të treta që do t'i nënshtroheshin atij legjislacioni nëse do të ishin themeluar brenda BE-së. Kjo shmang dyfishimin e kërkesave rregullatore. Si rregull korrigjues, Banka e Shqipërisë siguron megjithatë që kërkesat e shpërblimit zbatohen edhe për punonjësit e filialeve që nuk i nënshtrohen ligjit, kur filiali kryen aktivitete specifike financiare dhe punonjësit ndikojnë ndjeshëm në profilin e rrezikut të grupit. Së fundi, Banka e Shqipërisë ka fleksibilitetin të zbatojë kërkesat e shpërblimit mbi baza të konsoliduara në një spektër edhe më të gjerë për filialet dhe punonjësit e tyre.
Neni 196 integron seksionin 7 me dy seksionet pararendëse, duke specifikuar se PVRM dhe masat mbikëqyrëse merren në përputhje me nivelin e zbatimit të kërkuar nga kuadri rregullativ për mbikëqyrjen e kujdesshme.

Kreu i Tretë i këtij titulli trajton mbikëqyrjen në baza të konsoliduara, duke përcaktuar kuadrin ligjor dhe institucional nëpërmjet të cilit Banka e Shqipërisë dhe autoritetet e tjera kompetente ushtrojnë funksionin mbikëqyrës mbi grupet bankare dhe financiare. Kreu ndahet në dy seksione kryesore: Seksioni 1 trajton parimet për kryerjen e mbikëqyrjes në baza të konsoliduara ndërsa Seksioni 2 adreson rolin e shoqërive zotëruese financiare dhe atyre me aktivitet të përzier.

Seksioni i Parë. 
Neni 197 zgjeron fushën e zbatimit të dispozitave edhe ndaj grupeve të shoqërive komisionere, të parashikuara në legjislacionin për tregjet e kapitalit, me kusht që të paktën një shoqëri komisionere brenda grupit të jetë subjekt i këtij ligji. 

Neni 198 përcakton me hollësi konceptin e "grupit të institucioneve të kreditit në Republikën e Shqipërisë". Grupi përfshin institucione krediti, shoqëri komisionere dhe institucione financiare me zyrë qendrore në Shqipëri ose jashtë saj, brenda të cilit të paktën një institucion ka cilësinë e:
1. Institucionit të kreditit mëmë në Republikën e Shqipërisë ose në BE;
1. Shoqërisë zotëruese financiare mëmë (e thjeshtë ose e përzier) me zyrë qendrore në Shqipëri;
1. Institucionit të kreditit të lidhur me institucione të tjera përmes drejtimit të përbashkët;
1. Shoqërisë komisionere mëmë me zyrë qendrore në Shqipëri, kur të paktën njëri nga filialet e saj është institucion krediti shqiptar.
Grupi i institucioneve të kreditit ekziston edhe në rastet kur kërkohet konsolidim sipas kuadrit rregullativ dhe Banka e Shqipërisë është autoriteti licencues i institucionit me totalin më të madh të aktiveve.

Neni 199 përcakton kush ushtron mbikëqyrjen e konsoliduar, duke vendosur kritere të qarta hierarkike. Banka e Shqipërisë është mbikëqyrës konsolidues kur shoqëria mëmë është institucion krediti mëmë me zyrë qendrore në Shqipëri ose kur janë plotësuar kushtet lidhur me praninë e shoqërive komisionere mëmë me filiale-institucione krediti shqiptare. Kur shoqëria mëmë është shoqëri zotëruese financiare (e thjeshtë ose e përzier), mbikëqyrja e konsoliduar mund të ushtrohet nga Banka e Shqipërisë ose Autoriteti i Mbikëqyrjes Financiare, sipas rastit. Kur brenda një grupi ka disa institucione krediti të licencuara në shtete të ndryshme, mbikëqyrësi konsolidues përcaktohet bazuar në totalin e bilancit – autoriteti që mbikëqyr institucionin me totalin më të madh të aktiveve. Në raste të veçanta, Banka e Shqipërisë dhe Autoriteti i Mbikëqyrjes Financiare, me marrëveshje mund të heqin dorë nga roli i mbikëqyrësit konsolidues dhe të caktojnë një autoritet tjetër përgjegjës si konsolidues, kur zbatimi i kritereve të përmendura është i papërshtatshëm. Çdo marrëveshje e tillë i njoftohet pa vonesë Komisionit Evropian dhe Autoritetit Bankar Evropian (ABE).

Neni 200 përcakton detyrat kryesore të mbikëqyrësit konsolidues, të cilat ndahen në tre fusha: (a) koordinimi i mbledhjes dhe shpërndarjes së informacionit thelbësor – si gjatë vijimit normal të veprimtarisë, ashtu edhe në situata emergjente; (b) planifikimi dhe koordinimi i veprimtarive mbikëqyrëse gjatë aktivitetit normal, duke bashkëpunuar me autoritetet e tjera përgjegjëse; (c) planifikimi dhe koordinimi i veprimtarive mbikëqyrëse me autoritetet e tjera përgjegjëse para dhe gjatë situatave të emergjencës, duke përfshirë zhvillimet negative në tregjet financiare. Nëse mbikëqyrësi konsolidues dështon në kryerjen e këtyre detyrave, çdo autoritet i interesuar mund ta referojë çështjen te ABE për ndihmë ose ndërmjetësim.
Neni 201 parashikon procedurën e vendimmarrjes së përbashkët ndërmjet mbikëqyrësit konsolidues dhe autoriteteve kompetente të vendeve anëtare ku ndodhen filialet. Vendimet e përbashkëta arrihen në lidhje me përshtatshmërinë e fondeve të veta të grupit në nivel individual dhe të konsoliduar, kërkesat specifike të likuiditetit dhe trajtimin e rreziqeve të likuiditetit, si dhe udhëzimet për kapitalin shtesë. Afati për arritjen e vendimit të përbashkët është katër muaj nga paraqitja e raportit të vlerësimit të rrezikut. Në mungesë të marrëveshjes brenda këtij afati, çdo autoritet mund ta referojë çështjen te ABE, e cila merr vendim brenda një muaji. Vendimet e marra–të përbashkëta ose jo – njihen si përfundimtare dhe rishikohen të paktën çdo vit. Vendimet paraqiten në një dokument që përmban arsyet e plota, të cilat i jepen institucionit mëmë të BE-së nga mbikëqyrësi konsolidues.

Neni 202 detyron Bankën e Shqipërisë, si mbikëqyrës konsolidues, të njoftojë ABE-n dhe autoritetet përkatëse sa më shpejt të jetë e mundur në rast të situatave emergjente që mund të rrezikojnë stabilitetin financiar. Paralelisht, parashikohet edhe parandalimi i raportimit të dyfishtë nëpërmjet koordinimit paraprak me autoritetet e tjera.

Neni 203 vendos bazën ligjore të marrëveshjeve të koordinimit dhe bashkëpunimit ndërmjet Bankës së Shqipërisë dhe autoriteteve të tjera përgjegjëse. Këto marrëveshje mund të parashikojnë delegimin e detyrave mbikëqyrëse midis autoriteteve, duke rritur efektivitetin e mbikëqyrjes gjithëpërfshirëse. ABE mbahet e informuar dhe këto marrëveshje ua përcjell autoriteteve përgjegjëse të shteteve anëtare.

Neni 204 parashikon krijimin dhe funksionimin e kolegjeve të mbikëqyrësve – struktura ndërinstitucionale të koordinimit ku marrin pjesë autoritetet mbikëqyrëse të vendeve ku ushtrojnë veprimtarinë subjektet e grupit. Banka e Shqipërisë, si mbikëqyrës konsolidues, kryeson takimet dhe vendos se cilat autoritete marrin pjesë. Detyrat kryesore të kolegjeve përfshijnë: shkëmbimin e informacionit, delegimin vullnetar të përgjegjësive, hartimin e programeve mbikëqyrëse, shmangien e raportimit të dyfishtë dhe zbatimin uniform të kërkesave prudenciale. Shkëmbimi i informacionit konfidencial brenda kolegjit nuk konsiderohet shkelje e detyrimeve të konfidencialitetit. Kolegjet organizohen edhe për filialet e vendosura në vende të treta, me kusht që autoritetet mbikëqyrëse të atyre vendeve të plotësojnë kërkesat ekuivalente të konfidencialitetit. Mbikëqyrësi konsolidues informon ABE-n për aktivitetet e kolegjit të mbikëqyrësve, përfshirë në situata emergjente, dhe i komunikon atij të gjithë informacionin që është me rëndësi të veçantë për qëllimet e konvergjencës mbikëqyrëse.

Neni 205 parashikon se masat administrative të publikuara në përputhje me nenin 121 të këtij ligji, si dhe metodologjia për identifikimin e G-SII e publikuar në përputhje me nenit 221 të këtij ligji duhet të jetë të aksesueshme edhe në Pikën e Vetme Evropiane të Aksesit (PVEA). Informacioni shoqërohet me të dhëna plotësuese si emri i institucionit, NUIS, lloji dhe natyra e të dhënave personale.

Neni 206 vendos detyrimin e përgjithshëm të bashkëpunimit dhe shkëmbimit të informacionit mes Bankës së Shqipërisë dhe autoriteteve të tjera përgjegjëse, mbi bazën e reciprocitetit. Informacioni thelbësor – ai që ndikon materialisht në vlerësimin e shëndetit financiar të një institucioni – komunikohet me iniciativën e autoritetit zotërues të tij. Në rast të mungesës së bashkëpunimit, Banka e Shqipërisë mund t’i drejtohet ABE-së. Banka e Shqipërisë konsultohet me autoritetet e tjera përgjegjësepërkatëse, ose në raste urgjente i informon ato pas faktit, për vendosjen e gjobave të rëndësishme apo masave të jashtëzakonshme. Dispozitat detajojnë edhe bashkëpunimin me Agjencinë e Inteligjencës Financiare në fushën e parandalimit të pastrimit të parave. 

Neni 207 rregullon procedurën e kontrollit ndërkufitar: kur Banka e Shqipërisë ka nevojë të kontrollojë informacion lidhur me subjekte të vendosura në shtete anëtare të tjera, i kërkon autoritetit përgjegjës të atij shteti ta kryejë kontrollin dhe anasjelltas.

Seksioni i Dytë. 
Neni 208 detyron Bankën e Shqipërisë të përfshijë shoqëritë zotëruese financiare dhe shoqëritë zotëruese financiare të përziera në mbikëqyrjen e konsoliduar, sipas nenit 35. Në rastet e filialeve të përjashtuara nga konsolidimi, Banka e Shqipërisë mund t'i kërkojë shoqërisë mëmë informacionin e nevojshëm. Edhe filialet e papërfshira në konsolidim janë të detyruara t'i paraqesin Bankës së Shqipërisë informacionin e parashikuar në nenin 211.

Neni 209 adreson situatat ku shoqëritë zotëruese financiare të përziera janë subjekt i legjislacionit për konglomeratet financiare. Banka e Shqipërisë, pas konsultimit me autoritetet e tjera, mund të vendosë të zbatojë ekskluzivisht legjislacionin mbi konglomeratet financiare ose legjislacionin e sektorit financiar më të rëndësishëm. Vendimet e marra njoftohen ABE-s dhe EIOPA-s.

Neni 210 shtrin kërkesat e përshtatshmërisë ("fit and proper") edhe ndaj anëtarëve të organit drejtues të shoqërive zotëruese financiare dhe atyre të përziera. Anëtarët duhet të kenë reputacion të mjaftueshëm dhe të zotërojnë njohuritë, aftësitë dhe përvojën e nevojshme, duke marrë parasysh rolin specifik të shoqërisë zotëruese. Vetë shoqëritë mbajnë përgjegjësinë për sigurimin e plotësimit të këtyre kërkesave.

Neni 211 jep të drejtën e Bankës së Shqipërisë të kërkojë nga shoqëritë zotëruese me aktivitet të përzier dhe filialet e tyre çdo informacion të nevojshëm për mbikëqyrjen e institucioneve filiale. Banka e Shqipërisë mund të kryejë inspektime në vend – vetë ose me ekspertë të jashtëm – me qëllim verifikimin e informacionit të marrë. Kur subjektet ndodhen jashtë Shqipërisë, zbatohet procedura e nenit 207.

Neni 212 detyron institucionet të kenë procese të përshtatshme të administrimit të rrezikut dhe mekanizma të kontrollit të brendshëm për monitorimin e transaksioneve me shoqërinë zotëruese dhe filialet. Transaksionet e rëndësishme brenda grupit raportohen tek Banka e Shqipërisë, e cila ushtron mbikëqyrje të përgjithshme mbi to.

Neni 213 detyron subjektet brenda fushës së konsolidimit të sigurojnë shkëmbimin e ndërsjellë të informacionit të rëndësishëm. Banka e Shqipërisë shkëmben informacionin me autoritetet e vendeve anëtare ku ndodhen filialet, me qëllim ushtrimin efektiv të mbikëqyrjes së konsoliduar. Dispozita sqaron gjithashtu se Banka e Shqipërisë nuk është autoriteti mbikëqyrës kompetent për mbikëqyrjen individuale të shoqërive zotëruese financiare dhe të filialeve të tyre që nuk janë institucione krediti.

Neni 214 parashikon bashkëpunimin e Bankës së Shqipërisë me autoritetet mbikëqyrëse të shoqërive të sigurimeve ose të shoqërive të investimit brenda grupeve financiare komplekse. Ky bashkëpunim ndërsektorial siguron mbikëqyrje tërësore dhe efikase. Çdo informacion i shkëmbyer i nënshtrohet detyrimeve të sekretit profesional të paktën ekuivalente me ato të parashikuara në ligj.


Neni 215 parashikon sanksionet administrative ndaj shoqërive zotëruese financiare dhe atyre me aktivitet të përzier që shkelin dispozitat e këtij kreu. Banka e Shqipërisë vendos gjoba administrative ose masa të tjera, në përputhje me dispozitat e kreut të sanksioneve administrative, me qëllim parandalimin dhe korrigjimin e shkeljeve.

Neni 216 adreson situatat kur një institucion shqiptar ka si shoqëri mëmë një entitet me zyrë qendrore në një vend të tretë. Banka e Shqipërisë vlerëson nëse institucioni gëzon mbikëqyrje të konsoliduar ekuivalente nga autoritetet e vendit të tretë. Ky vlerësim bëhet me kërkesë të palës ose me iniciativën e Bankës, pas konsultimit me autoritetet e tjera të përfshira dhe duke u mbështetur në udhëzimet e Komitetit Evropian Bankar. Në mungesë të mbikëqyrjes ekuivalente, Banka e Shqipërisë zbaton ligjet kombëtare "mutatis mutandis" ose teknika të tjera mbikëqyrëse që sigurojnë objektivat e konsolidimit. Në raste të caktuara, mund të kërkohet edhe krijimi i një shoqërie financiare zotëruese me zyrë qendrore në një shtet anëtar të BE.

Kreu 4 – Shtesat e Kapitalit 
Kreu përbëhet nga nenet 217 deri në 247 dhe transpozon në legjislacionin parësor të Republikës së Shqipërisë, kuadrin makroprudencial të shtesave të kapitalit të Direktivës 2013/36/BE (CRD IV), të ndryshuar nga Direktiva (BE) 2019/878 (CRD V). Kreu sjell të plotë arkitekturën e shtesave të kapitalit, mekanizmin e normës së shtesës kundërciklike specifike për institucionin, masat për ruajtjen e kapitalit, përfshirë kufizimet në shpërndarje dhe Vlerën Maksimale të Shpërndarjes (MDA), si dhe një kapitull mbetës mbi instrumente të tjera makroprudenciale, përfshirë masat e bazuara mbi huamarrësin. Kreu synon tre objektiva paralelë: (i) ndërtimin e qëndrueshmërisë së sistemit bankar shqiptar ndaj goditjeve në nivel sistemi përmes kapitalit të paravendosur, që përthith humbjet, mbi minimumet mikroprudenciale; (ii) adresimin e burimeve strukturore dhe ciklike të rrezikut sistemik përmes shtesave të synuara (G-SII, O-SII, rrezik sistemik sektorial); dhe (iii) arritjen e konvergjencës thelbësore me kuadrin e BE-së si pjesë e rrugës së Shqipërisë drejt anëtarësimit.
Seksioni 1 — Arkitektura e shtesave (nenet 217–229). Në të vendosen pesë shtesa të grumbulluara mbi kërkesat mikroprudenciale: shtesën konservuese të kapitalit (2.5%, neni 218); shtesën kundërciklike të kapitalit specifike për institucionin (neni 219); shtesën për institucionet me rëndësi sistemike globale (G-SII, nenet 220–221), me të paktën pesë grupe/klasa duke filluar nga 1% dhe duke u rritur në hapa prej të paktën 0.5%; shtesën për institucionet e tjera me rëndësi sistemike (O-SII, nenet 222–223), deri në 3% me kërkesë për autorizim të Komisionit Evropian për norma mbi këtë tavan; dhe shtesën e kapitalit për rrezikun sistemik (nenet 224–228), e shkallëzuar procedurialisht nga njoftimi i ESRB-së në pragun 3% dhe autorizimi i Komisionit Evropian mbi 5%. Neni 229 rregullon ndërveprimin midis shtesave: aty ku të dyja shtesat G-SII dhe O-SII zbatohen në nivel të konsoliduar, zbatohet vetëm më e larta, ndërsa shtesa për rrezikun sistemik është kumulative me G-SII/O-SII subjekt i një tavani të kombinuar prej 5% (mbi të cilin kërkohet autorizim i Komisionit Evropian). Të gjitha shtesat duhet të përmbushen me kapital bazë të nivelit të parë dhe nuk mund të përdoren për të plotësuar kërkesa të tjera për fondet e veta, levën financiare ose kërkesat e MREL-it të bazuara në rrezik.
Seksioni 2 — Mekanika e shtesës kundërciklike (nenet 230–238). Neni 230 cakton Bankën e Shqipërisë si autoritetin përgjegjës për normën e shtesës kundërciklike të kapitalit për Shqipërinë dhe parashikon një rishikim tremujor kundrejt një kuadri udhëzues të ankoruar në shmangien e raportit të kredisë ndaj PBB-së nga prirja afatgjatë, plotësuar me tregues të tjerë dhe udhëzimet e ESRB-së. Norma vendoset në hapa prej 0.25 pikë përqindjeje midis 0% dhe 2.5%, me parashikimin për tejkalimin e 2.5% në rrethana të jashtëzakonshme (neni 230(9) dhe për një normë asnjëanëse pozitive prej 0.75% deri 1.75% kur kushtet financiare janë në përputhje me vlerat historike (neni 230(10)). Nenet 231–235 rregullojnë kohën e zbatimit (afati i parazgjedhur prej dymbëdhjetë muajsh), zvogëlimin ose lirimin, publikimin, njohjen e normave të huaja dhe regjimin e veçantë për normat e vendeve të treta mbi 2.5%. Neni 236 përcakton llogaritjen e normës specifike për institucionin si mesatare e ponderuar përgjatë juridiksioneve të ekspozimit.
Banka e Shqipërisë caktohet si autoriteti makroprudencial përgjegjës për identifikimin e G-SII-ve dhe O-SII-ve, përcaktimin e normës së shtesës kundërciklike të kapitalit dhe vendosjen e shtesës për rrezikun sistemik (nenet 220(1), 222(1), 224(1), 230(3)). Kuadri integron Shqipërinë në mekanizmat e informacionit dhe koordinimit të ESRB-së përmes njoftimeve të detyrueshme (nenet 220(4), 222(8), 226(1), 233(3)) dhe lidh disa vendime me pragjet e autorizimit të Komisionit Evropian (nenet 222(5), 226(12), 229(4)). Njohja reciproke e normave të huaja (nenet 228, 234) dhe vlerësimi i normave të vendeve të treta (neni 235) zbatojnë kuadrin e BE-së për konsistencë ndërkufitare. Ankorimi i këtyre rregullimeve në legjislacionin parësor forcon mandatin makroprudencial të Bankës së Shqipërisë dhe largon çdo dyshim të mbetur lidhur me kompetencën e saj për të vepruar.
Seksioni 3 — Masat për ruajtjen e kapitalit (nenet 239–246). Këto nene zbatojnë në praktikë pasojat e mosrespektimit. Neni 239 ndalon shpërndarjet në kapitalin bazë të nivelit të parë që do të dëmtonin kërkesën për shtesën e kombinuar të kapitalit, kërkon llogaritjen e Vlerës Maksimale të Shpërndarjes (MDA) dhe parashikon në mënyrë paralele regjimin për shtesën e kapitalit për raportin e borxhit të zbatueshëm për G-SII-të. Neni 240 përcakton se ç'përbën një rast mosrespektimi. Nenet 242–243 specifikojnë pagesat që iu nënshtrohen kufizimeve dhe detyrimin për njoftim paraprak të Bankës së Shqipërisë. Neni 244 sjell planin e ruajtjes së kapitalit — që duhet të paraqitet brenda pesë ditësh pune nga identifikimi i mosrespektimit dhe miratohet nga Banka e Shqipërisë vetëm nëse mund të rivendosë shtesën në mënyrë të besueshmee brenda një periudhe të përshtatshme; në mungesë miratimi, Banka e Shqipërisë mund të vendosë kufizime më të rrepta në shpërndarje dhe të kërkojë rritjen e kapitalit brenda afateve të caktuara. Neni 245 zbaton regjimin mutatis mutandis në nivel të konsoliduar. Neni 246 vendos detyrimin për raportim të vazhdueshëm të shtesave dhe masave të ruajtjes.
Seksioni 4 — Masa të tjera makroprudenciale (neni 247). Kreu përmbyllet me një dispozitë që i mundëson Bankës së Shqipërisë të zbatojë instrumente të bazuara mbi huamarrësin — raportet kredi-vlerë, raportet borxh-të ardhura dhe shërbim-borxh ndaj të ardhurave, afatet maksimale të kredisë dhe kërkesat e amortizimit — përmes legjislacionit dytësor aty ku është e nevojshme për të ruajtur stabilitetin financiar. Kjo është në përputhje me praktikën e konsoliduar të ESRB-së dhe pasqyron pranimin se mjetet makroprudenciale të bazuara në kapital, vetëm, nuk janë të mjaftueshme për të adresuar dobësitë e përqendruara në kredinë për individët.
TITULLI VII – PUBLIKIMI I INFORMACIONIT & TITULLI VIII – KËRKESAT MBI RAPORTIMIN DHE MASAT E BANKËS SË SHQIPËRISË NË ROLIN E AUTORITETIT MBIKËQYRËS PRITËS
Titujt VII dhe VIII të projektligjit “Për institucionet e kreditit” plotësojnë kuadrin prudencial të parashikuar në titujt e mëparshëm, duke vendosur, nga njëra anë, detyrimet e Bankës së Shqipërisë për transparencë dhe publikim të informacionit mbi kuadrin rregullator dhe praktikën mbikëqyrëse, dhe, nga ana tjetër, kërkesat për raportim, bashkëpunim dhe masa mbikëqyrëse në rastet kur Banka e Shqipërisë vepron si autoritet mbikëqyrës pritës ose si autoritet i vendit të origjinës për institucione që ushtrojnë veprimtari ndërkufitare.
Titulli VII ka një funksion kryesisht transparence institucionale dhe konvergjence mbikëqyrëse. Ai synon që publiku, institucionet e kreditit, autoritetet homologe dhe palët e interesuara të kenë akses në informacion të qartë, të përditësuar dhe të krahasueshëm mbi mënyrën se si Banka e Shqipërisë zbaton kuadrin e mbikëqyrjes së kujdesshme, ushtron diskrecionet e parashikuara nga e drejta e Bashkimit Evropian dhe përdor metodologjitë e saj të vlerësimit. Në këtë mënyrë, ky titull lidhet ngushtë me procesin e vlerësimit dhe rishikimit mbikëqyrës, me masat mbikëqyrëse dhe me detyrimet për ruajtjen e sekretit profesional të trajtuara në Titullin VI.
Neni 248 përcakton kërkesat e përgjithshme për publikimin e informacionit nga Banka e Shqipërisë. Sipas këtij neni, Banka e Shqipërisë publikon aktet kryesore ligjore dhe nënligjore në fushën e rregullimit të kujdesshëm, rregullat administrative dhe udhëzimet e përgjithshme, si dhe mënyrën e ushtrimit të fleksibilitetit dhe diskrecioneve të parashikuara në të drejtën e Bashkimit Evropian. Gjithashtu, publikimi shtrihet mbi kriteret dhe metodologjitë e përgjithshme që përdoren në procesin e shqyrtimit dhe vlerësimit mbikëqyrës, përfshirë kriteret për zbatimin e parimit të proporcionalitetit. Ky parashikim siguron që institucionet e mbikëqyrura të kenë qartësi mbi pritshmëritë rregullatore dhe mbi mënyrën se si Banka e Shqipërisë i vlerëson rreziqet, qeverisjen dhe përputhshmërinë e tyre me kërkesat prudenciale.
Po në nenin 248, parashikohet edhe publikimi i të dhënave statistikore të mbledhura mbi aspekte thelbësore të zbatimit të kuadrit rregullativ për mbikëqyrje të kujdesshme. Këto të dhëna përfshijnë, ndër të tjera, numrin dhe natyrën e masave mbikëqyrëse të marra, si dhe gjobat administrative të vendosura. Publikimi duhet të jetë i mjaftueshëm për të mundësuar krahasimin e praktikave të Bankës së Shqipërisë me ato të autoriteteve të tjera përgjegjëse të shteteve anëtare. Për këtë qëllim, ligji kërkon që informacioni të publikohet në format standard, të përditësohet rregullisht dhe të jetë i aksesueshëm në një vendndodhje elektronike të vetme.
Neni 249 trajton kërkesat specifike për publikim në rastet kur Banka e Shqipërisë lejon përdorimin e përjashtimeve ose diskrecioneve të lidhura me zbatimin e kërkesave prudenciale në nivel individual ose të konsoliduar. Në veçanti, kur një institucion mëmë përjashtohet nga zbatimi i disa kërkesave rregullatore për shkak se përfshihet në mbikëqyrjen e konsoliduar të grupit bankar, Banka e Shqipërisë duhet të publikojë kriteret që aplikon për të vlerësuar mungesën e pengesave ligjore ose praktike për transferimin e menjëhershëm të kapitalit rregullator ose për shlyerjen e detyrimeve. Po ashtu, publikohet numri i institucioneve që përfitojnë nga ky përjashtim, përfshirë rastet kur grupi përfshin filiale në vende të treta.
I njëjti nen kërkon publikim të të dhënave të përmbledhura për Republikën e Shqipërisë lidhur me fondet e veta të institucioneve mëmë që përfitojnë nga përjashtimi ose nga ushtrimi i diskrecionit për të përfshirë në llogaritjen e kërkesave për kapital edhe ekspozimet e filialeve ndaj vetë institucionit mëmë. Këto të dhëna lidhen me shumën dhe përqindjen e fondeve të veta në baza të konsoliduara që mbahen në filiale në vende të treta, si dhe me përqindjen e fondeve të veta të kërkuara sipas nenit 126 të ligjit. Këto parashikime synojnë të garantojnë transparencë mbi përdorimin e përjashtimeve rregullatore, veçanërisht kur ato mund të ndikojnë në shpërndarjen e kapitalit brenda grupeve bankare ndërkufitare.
Për sa i përket Titullit VIII ai rregullon kërkesat mbi raportimin dhe masat që mund të marrë Banka e Shqipërisë në rolin e autoritetit mbikëqyrës pritës, si dhe përcakton disa aspekte të bashkëpunimit me autoritetet e shteteve anëtare në rastet e veprimtarisë ndërkufitare. Ky titull plotëson dispozitat e Titullit VI mbi mbikëqyrjen prudenciale, bashkëpunimin ndërmjet autoriteteve, degët e rëndësishme dhe mbikëqyrjen në vend, duke i vendosur këto parime në kontekstin specifik të veprimtarisë së institucioneve të kreditit që veprojnë në një shtet tjetër nga ai i origjinës.
Neni 250 përcakton kërkesat për raportim nga institucionet e kreditit që kanë degë në territorin e Republikës së Shqipërisë. Banka e Shqipërisë, si autoritet mbikëqyrës i shtetit pritës, mund t’u kërkojë këtyre institucioneve raportim periodik mbi veprimtarinë e tyre në Shqipëri për qëllime statistikore. Për më tepër, për përmbushjen e përgjegjësive të saj në lidhje me mbikëqyrjen e likuiditetit, Banka e Shqipërisë mund të kërkojë nga degët e institucioneve të huaja të njëjtat informacione që kërkohen nga institucionet vendase për këtë qëllim. Ky nen synon të sigurojë që autoriteti mbikëqyrës i shtetit pritës të ketë informacion të mjaftueshëm për të monitoruar veprimtarinë e degës dhe rreziqet që mund të ndikojnë në stabilitetin financiar.
Neni 251 trajton masat që merr Banka e Shqipërisë kur një institucion krediti i licencuar në Republikën e Shqipërisë ushtron veprimtari në një shtet tjetër anëtar dhe autoriteti përgjegjës i atij shteti e informon Bankën e Shqipërisë se institucioni nuk ka marrë masat e duhura për të respektuar dispozitat ligjore të zbatueshme në shtetin pritës. Në këtë rast, Banka e Shqipërisë, si autoritet mbikëqyrës i vendit të origjinës, merr masat e nevojshme për të siguruar përputhshmërinë e institucionit dhe ia komunikon ato autoritetit të shtetit anëtar pritës. Ky nen reflekton parimin që përgjegjësia kryesore për mbikëqyrjen prudenciale i takon autoritetit të origjinës, pa përjashtuar rolin e autoritetit pritës në identifikimin dhe komunikimin e shkeljeve.
Neni 252 trajton situatën e kundërt, kur një institucion krediti nga një shtet tjetër anëtar ka degë ose ofron shërbime në territorin e Republikës së Shqipërisë dhe nuk është në përputhje me dispozitat ligjore vendase. Në këtë rast, Banka e Shqipërisë, si autoritet mbikëqyrës i shtetit pritës, fillimisht i kërkon institucionit të sigurojë përputhshmërinë. Nëse institucioni nuk ndërmerr masat e nevojshme, Banka e Shqipërisë informon autoritetin mbikëqyrës të shtetit anëtar të origjinës. Nëse, pavarësisht masave të autoritetit të shtetit anëtar të origjinës, shkelja vazhdon ose masat rezultojnë të pamjaftueshme, Banka e Shqipërisë mund të ndërmarrë vetë masa për të parandaluar ose ndëshkuar shkelje të mëtejshme dhe, kur është e nevojshme, për të ndaluar kryerjen e transaksioneve të tjera në territorin e saj.
Neni 253 parashikon përgjegjësinë e Bankës së Shqipërisë për marrjen e masave parandaluese në raste emergjente. Para ndjekjes së procedurave të zakonshme të koordinimit me autoritetin e shtetit të origjinës, Banka e Shqipërisë mund të marrë çdo masë të nevojshme për mbrojtjen e interesave të depozituesve, investitorëve dhe personave të tjerë të cilëve u ofrohen shërbime. Për këto masa informohen sa më shpejt Komisioni Evropian dhe autoritetet përgjegjëse të shteteve anëtare të prekura, ndërsa Komisioni Evropian, pas konsultimit me këto autoritete, mund të vendosë ndryshimin ose heqjen e masave. Ky mekanizëm balancon nevojën për reagim të shpejtë në situata emergjente me kërkesën për koordinim ndërinstitucional.
Neni 254 përcakton parimin e përgjegjësisë për mbikëqyrjen e kujdesshme. Mbikëqyrja e kujdesshme e një institucioni, përfshirë veprimtaritë që ai kryen nëpërmjet degëve ose ofrimit të shërbimeve në shtete të tjera anëtare, mbetet përgjegjësi e Bankës së Shqipërisë kur ajo vepron si autoritet i vendit të origjinës. Kjo përgjegjësi nuk cenon përgjegjësitë e autoritetit të shtetit pritës sipas legjislacionit të shtetit përkatës dhe nuk përjashton mbikëqyrjen mbi baza të konsoliduara. Në këtë nen përcaktohet gjithashtu që Banka e Shqipërisë, në ushtrimin e përgjegjësive të saj, të marrë parasysh ndikimin e mundshëm të vendimeve të saj në stabilitetin financiar të shteteve të tjera anëtare, veçanërisht në situata emergjente.
Neni 255 rregullon mbikëqyrjen e likuiditetit të degëve të institucioneve të kreditit. Banka e Shqipërisë, në rolin e autoritetit mbikëqyrës pritës, siguron këtë mbikëqyrje në bashkëpunim me autoritetin e shtetit anëtar të origjinës. Njëkohësisht, ligji njeh përgjegjësinë e shteteve anëtare pritëse për masat që rrjedhin nga zbatimi i politikave të tyre monetare, me kusht që këto masa të mos kenë karakter diskriminues ose kufizues për shkak të faktit se institucioni është i autorizuar në një shtet tjetër anëtar.
Neni 256 vendos kuadrin e bashkëpunimit mbikëqyrës në baza reciprociteti me autoritetet e huaja. Banka e Shqipërisë shkëmben informacion të nevojshëm për administrimin dhe strukturën e pronësisë së institucioneve, për vlerësimin e kushteve të licencimit dhe për monitorimin e veprimtarisë së tyre. Informacioni i shkëmbyer përfshin, ndër të tjera, likuiditetin, aftësinë paguese, sigurimin e depozitave, kufizimin e ekspozimeve të mëdha, procedurat administrative dhe kontabël, si dhe mekanizmat e kontrollit të brendshëm. Ky nen është thelbësor për mbikëqyrjen efektive të institucioneve me veprimtari ndërkufitare dhe për shmangien e boshllëqeve mbikëqyrëse ndërmjet juridiksioneve.
Neni 257 trajton se kush dhe si do konsiderohen degët e rëndësishme. Banka e Shqipërisë, si autoritet mbikëqyrës pritës, mund t’i kërkojë mbikëqyrësit konsolidues ose autoritetit të shtetit anëtar të origjinës që një degë të konsiderohet e rëndësishme. Vlerësimi mbështetet në tre kritere kryesore: pjesa e tregut të degës në depozita, e cila duhet të kalojë 2 për qind në Shqipëri; ndikimi i mundshëm i pezullimit ose mbylljes së veprimtarisë së institucionit mbi likuiditetin e tregut dhe sistemet e pagesave, klerimit dhe shlyerjes; si dhe madhësia dhe rëndësia e degës në raport me numrin e klientëve në sistemin bankar ose financiar shqiptar.
Në vijim, përcaktohet procedura për arritjen e vendimit të përbashkët ndërmjet autoriteteve të shtetit të origjinës dhe atyre pritëse, si dhe rolin e Bankës së Shqipërisë në rast se një vendim i tillë nuk arrihet brenda afateve të përcaktuara. Në këtë rast, Banka e Shqipërisë mund të marrë një vendim të vetin, të arsyetuar dhe të detyrueshëm, duke marrë parasysh mendimet dhe rezervat e autoriteteve të tjera. Neni rregullon gjithashtu detyrimet e Bankës së Shqipërisë kur ajo vepron si autoritet i origjinës për një institucion që ka degë të rëndësishme në shtete të tjera anëtare, duke përfshirë komunikimin e informacionit, njoftimin në situata emergjente dhe organizimin e kolegjit të mbikëqyrësve kur nuk zbatohet kolegji i parashikuar për mbikëqyrjen e konsoliduar.
Neni 258 rregullon mbikëqyrjen në vend të degëve. Kur një institucion me origjinë në një shtet anëtar ka degë në Shqipëri, Banka e Shqipërisë, si autoritet pritës, lejon autoritetet përgjegjëse të shtetit të origjinës të kryejnë vetë ose nëpërmjet ndërmjetësve mbikëqyrje në vend, vetëm pasi të jetë informuar paraprakisht. Nga ana tjetër, kur Banka e Shqipërisë vepron si autoritet i shtetit të origjinës, ajo mund të përdorë procedurat e parashikuara në ligj për mbikëqyrjen në vend të degëve jashtë territorit të Republikës së Shqipërisë. Në çdo rast, ky nen nuk cenon të drejtën e Bankës së Shqipërisë, si autoritet pritës, për të kryer vetë mbikëqyrje në vend të degëve të vendosura në Shqipëri, në përmbushje të përgjegjësive të saj ligjore.
Në përfundim, Titujt VII dhe VIII forcojnë dimensionin e transparencës dhe bashkëpunimit ndërkufitar të projektligjit. Titulli VII siguron publikimin e informacionit të nevojshëm për krahasueshmëri, llogaridhënie dhe qartësi rregullatore, ndërsa Titulli VIII vendos mekanizmat praktikë për raportim, ndërhyrje, masa parandaluese, bashkëpunim mbikëqyrës, trajtimin e degëve të rëndësishme dhe mbikëqyrjen në vend. Së bashku, këto dispozita kontribuojnë në një mbikëqyrje më efektive të institucioneve të kreditit, veçanërisht në rastet e veprimtarisë ndërkufitare, duke ruajtur ekuilibrin ndërmjet përgjegjësive të autoritetit të origjinës dhe të autoritetit pritës.
TITULLI IX – PADISPONUESHMËRIA E DEPOZITAVE, MASAT E RIORGANIZIMIT DHE LIKUIDIMI (NENET 259–311)
Ky Titull rregullon padisponueshmërinë e depozitave, njohjen reciproke të masave të riorganizimit dhe procedurat e likuidimit të institucioneve të kreditit, si dhe dispozitat e përbashkëta për efektet ndërkufitare të këtyre masave. Qëllimi është krijimi i një kuadri të plotë për trajtimin e situatave të krizës dhe daljes nga tregu, duke garantuar stabilitetin financiar, mbrojtjen e depozituesve dhe kreditorëve dhe koordinimin me autoritetet e shteteve anëtare. Titulli IX përfshin nenet 259–311 dhe ndahet në katër krerë kryesorë.
Kreu i parë përcakton konceptin e “padisponueshmërisë së depozitave”, duke e cilësuar atë si rastin kur një institucion krediti nuk është në gjendje të paguajë depozitat sipas detyrimeve kontraktuale dhe nuk ka perspektivë të afërt për ta bërë këtë. Banka e Shqipërisë ka kompetencën ekskluzive për ta konstatuar këtë gjendje me vendim të saj, jo më vonë se pesë ditë pune nga momenti kur ka marrë dijeni për rrethanat. Ky konstatim është i pavarur nga fillimi i procedurave të likuidimit ose vendosja e institucionit nën administrim të përkohshëm. Pasi konstaton padisponueshmërinë, Banka e Shqipërisë njofton menjëherë Agjencinë e Sigurimit të Depozitave për të nisur procedurën e kompensimit të depozitave.
Kreu 2 i Titullit IX (nenet 261–266) rregullon njohjen reciproke të masave të riorganizimit. Masat e marra ndaj një institucioni krediti me veprimtari ndërkufitare prodhojnë efekt sipas legjislacionit të shtetit anëtar të origjinës, ndërsa Banka e Shqipërisë dhe autoritetet përgjegjëse të shteteve anëtare njoftojnë njëra-tjetrën pa vonesë për vendosjen e masave, pasojat juridike dhe publikimin e tyre. Parashikohen gjithashtu detyrime për informimin e kreditorëve dhe rregulla të posaçme për degët e institucioneve të kreditit të vendeve të treta.
Kreu i tretë rregullon procesin e likuidimit dhe njohjen reciproke të tij, duke sqaruar se për institucionet e kreditit nuk zbatohen procedurat e falimentit sipas legjislacionit për falimentin. Ligji parashikon dy mënyra likuidimi: likuidimin vullnetar dhe likuidimin e detyruar. Likuidimi vullnetar fillon me vendim të aksionarëve të institucionit të kreditit, të cilët vendosin vullnetarisht të kalojnë subjektin në proces likuidimi dhe njoftojnë paraprakisht Bankën e Shqipërisë për këtë vendim. Me paraqitjen e vendimit të likuidimit vullnetar nga institucioni i kreditit ose dega e një institucioni të huaj, Banka e Shqipërisë revokon licencën përkatëse dhe miraton fillimin e likuidimit vullnetar, ndërsa aksionarët mbeten përgjegjës për shlyerjen e të gjitha pretendimeve të depozituesve dhe kreditorëve.
Pjesë e rëndësishme e këtij kreu është nënseksioni 3, i cili trajton likuidimin e detyruar. Objektivi kryesor i këtij procesi është mbrojtja e stabilitetit financiar dhe e depozituesve e kreditorëve, si dhe shndërrimi në para i aktiveve për shlyerjen e depozituesve dhe kreditorëve, për aq sa është e mundur, në përputhje me radhën e shlyerjes së detyrimeve. Banka e Shqipërisë vendos në likuidim të detyruar institucionin kur atij i është revokuar licenca për kryerjen e veprimtarive bankare dhe financiare, kur konkludohet se likuidimi vullnetar mund të dëmtojë interesat e depozituesve dhe kreditorëve ose kur institucioni është në kushtet e paaftësisë paguese ose pranë një situate të paaftësisë paguese, dhe në përputhje me legjislacionin për rimëkëmbjen dhe ndërhyrjen e jashtëzakonshme, vlerësohet se nuk ka interes publik. 
Menjëherë pas vendimit për hapjen e procedurës së likuidimit të detyruar, ligji parashikon krijimin e fondit të pasurisë së likuidimit, i cili përfshin të gjithë pasurinë e luajtshme dhe të paluajtshme të institucionit, përveç disa përjashtimeve të cilësuara. Për të administruar procesin, Këshilli i Bankës së Shqipërisë emëron një ose më shumë likuidatorë, zakonisht nga lista e administratorëve të falimentit ose person me njohuri profesionale në fushën e veprimtarive bankare dhe financiare. Likuidatori zëvendëson të gjitha organet drejtuese të institucionit dhe ka kompetenca të gjera, duke përfshirë sigurimin e pasurisë, përgatitjen e bilancit fillestar, mbledhjen e kërkesave të kreditorëve dhe shndërrimin në para të pasurisë. Puna e likuidatorit mbikëqyret nga Bordi i Likuidimit. Ky i fundit është një organ i përkohshëm i Bankës së Shqipërisë i cili krijohet nga Këshilli i Bankës së Shqipërisë dhe vepron në kuadër të procedurës së likuidimit.
Procesi i likuidimit përcakton afate të qarta: kreditorët duhet të paraqesin pretendimet e tyre brenda 60 ditëve nga publikimi i njoftimit, ndërsa likuidatori i shqyrton ato brenda 60 ditëve nga dita e skadimit të afatit për paraqitjen e tyre. Ligji parashikon, gjithashtu, mundësinë e transferimit të aktiveve dhe pasiveve (përfshirë depozitat) tek një ose më shumë institucione krediti blerëse të mundshme. Ky proces zhvillohet kur Banka e Shqipërisë vlerëson se një transferim i tillë mund të lehtësojë daljen e rregullt nga tregu të institucionit, të maksimizojë vlerën gjatë transferimit dhe të ruajë aksesin e depozituesve në depozitat e tyre. Transferimi i aktiveve dhe pasiveve të institucionit, realizohet pa miratimin e depozituesve dhe kreditorëve të tjerë, si dhe pa miratimin e debitorëve të institucionit të kreditit.
 Një element kyç në këtë ligj është renditja e kreditorëve në radhën e shlyerjes së detyrimeve të institucionit të kreditit. Në krye të hierarkisë renditen shpenzimet e domosdoshme dhe të arsyeshme të likuidatorit dhe kostot e Bankës së Shqipërisë në rolin e Autoritetit të Ndërhyrjes së Jashtëzakonshme dhe të Agjencisë së Sigurimit të Depozitave. Më pas vijnë kreditorët e kredive të reja të dhëna institucionit të kreditit ose degës së institucionit të kreditit të huaj pas ndërhyrjes së jashtëzakonshme dhe emërimit të likuidatorit. Pas tyre vijnë depozitat e siguruara dhe Agjencia e Sigurimit të Depozitave për totalin e depozitave të siguruara, ndjekur nga pjesa e depozitës që tejkalon nivelin maksimal të mbulimit dhe më pas detyrimet e tjera të pasiguruara. Si një risi që sjell ky ligj, është  njohja e një klase të re të detyrimeve, e emërtuar “detyrime me përparësi shlyerje (senior) jo preferenciale”, e cila renditet pas klasës së  detyrimeve të pasiguruara. Në fund të radhës gjenden detyrimet, kontratat e të cilave përmbajnë klauzola për përcaktimin e renditjes së tyre në këtë radhë të shlyerjes së detyrimeve, instrumentet e kapitalit të nivelit të dytë, instrumentet e kapitalit shtesë të nivelit të parë dhe së fundmi, instrumentet e kapitalit bazë të nivelit të parë, përfshirë aksionet e zakonshme dhe instrumentet e pronësisë ekuivalente me to. 
Ky titull i jep Bankës së Shqipërisë mjete juridike të shpejta dhe efikase për të ndërhyrë në rast të një banke në ose pranë një situate të paaftësisë paguese, duke parandaluar efektin zinxhir në sistem dhe duke mbrojtur kështu stabilitetin financiar. Procedura garanton që depozituesit e siguruar të kompensohen shpejt nga Agjencia e Sigurimit të Depozitave dhe të kenë përparësi në shlyerje. Likuidimi i detyruar menaxhohet nga Banka e Shqipërisë dhe likuidatori i emëruar prej saj, ndërsa vendimet e Bankës janë të menjëhershme dhe ekzekutohen pavarësisht nga çdo ankim administrativ apo gjyqësor. Për më tepër, dokumenti përmban dispozita kalimtare dhe rregulla për koordinimin me autoritetet e shteteve anëtare dhe të treta, duke treguar përpjekje për harmonizim me kuadrin rregullator të Bashkimit Evropian.

Titulli IX përbën një legjislacion të plotë dhe profesional për likuidimin e institucioneve të kreditit. Ai vendos një ekuilibër midis nevojës për veprim të shpejtë nga ana e autoritetit mbikëqyrës për të ruajtur stabilitetin financiar dhe garantimin e të drejtave të depozituesve dhe kreditorëve përmes një procesi të rregullt, transparent. Ky kuadër i jep Bankës së Shqipërisë dhe Agjencisë së Sigurimit të Depozitave autoritetin e nevojshëm për të menaxhuar në mënyrë efikase daljen nga tregu të një institucioni krediti, duke minimizuar ndikimin negativ në ekonominë reale dhe depozituesit dhe kreditorët e tij.
Në vijim, dispozitat e procesit të likuidimit shtrihen deri në nenin 297 dhe përfshijnë, ndër të tjera, transferimin e aktiveve dhe pasiveve (neni 288), shitjen e pasurisë (neni 289), renditjen e kreditorëve (neni 290), shpërndarjen e fondit të pasurisë së likuidimit (neni 291), mbylljen e procedurës së likuidimit të detyruar (neni 292), të drejtën e ankimit (neni 293), aktet nënligjore (neni 294), si dhe rregullat për përmbushjen e detyrimeve dhe paraqitjen e pretendimeve nga kreditorë në shtete të tjera anëtare (nenet 295–297).

Kreu 4 (nenet 298–311) vendos dispozita të përbashkëta për masat e riorganizimit dhe procedurat e likuidimit. Ai përcakton ligjin e zbatueshëm dhe efektet mbi kontratat e punës, pasuritë e paluajtshme, të drejtat reale të të tretëve, rezervimin e pronësisë, kompensimin (set-off), marrëveshjet e netimit dhe të riblerjes, tregjet e rregulluara, regjistrimin në regjistra publikë, mbrojtjen e palëve të treta, proceset gjyqësore në vijim dhe sekretin profesional. Këto dispozita sigurojnë koherencën e regjimit shqiptar me mekanizmin evropian të njohjes reciproke të masave të riorganizimit dhe likuidimit, të cilat do të bëhen të zbatueshme pas anëtarësimit në Bashkimin Evropian.
TITULLI X – SUBJEKTET FINANCIARE JOBANKA (NENET 312–330)
Titulli X rregullon organizimin, licencimin, veprimtarinë, mbikëqyrjen dhe masat administrative ndaj subjekteve financiare jobanka. Ky titull përcakton rolin e Bankës së Shqipërisë si autoritet licencues dhe mbikëqyrës, si dhe detyrimet që këto subjekte kanë ndaj klientëve, autoritetit mbikëqyrës dhe tregut financiar. Titulli krijon një kuadër të plotë ligjor për subjektet financiare jobanka, duke përcaktuar qartë veprimtaritë që ato mund të ushtrojnë, kufizimet, procedurat e licencimit, detyrimet për raportim, mbrojtjen e konsumatorëve, administrimin e rrezikut dhe mekanizmat e mbikëqyrjes. Roli i Bankës së Shqipërisë është qendror, pasi ajo licencon, mbikëqyr, inspekton dhe merr masa ndaj subjekteve që nuk respektojnë kërkesat ligjore dhe nënligjore.
Neni 312 – Veprimtaritë e lejuara
Ky nen përcakton veprimtaritë financiare që mund të ushtrojnë subjektet financiare jobanka, vetëm pasi të jenë licencuar nga Banka e Shqipërisë. Veprimtaritë përfshijnë kredidhënien, faktoringun, blerjen dhe mbledhjen e kredive me probleme, qiranë financiare dhe këmbimin valutor. Gjithashtu, sqarohet se subjektet që kryejnë vetëm këmbim valutor licencohen si zyra të këmbimit valutor.
Neni 313 – Kufizimet për veprimtarinë
Ky nen vendos kufizime të rëndësishme për subjektet financiare jobanka. Ato nuk mund të grumbullojnë depozita apo fonde të ripagueshme nga publiku, nuk mund të ushtrojnë veprimtari të tjera tregtare përveç atyre për të cilat janë licencuar dhe nuk mund të delegojnë te të tretët veprimtaritë e licencuara.
Neni 314 – Forma juridike e shoqërisë dhe kapitali
Ky nen përcakton formën juridike të subjekteve financiare jobanka, të cilat krijohen kryesisht si shoqëri aksionare. Përjashtimisht, subjektet financiare jobanka që ushtrojnë veprimtarinë e qirasë financiare dhe të faktoringut, si dhe zyrat e këmbimit valutor mund të organizohen edhe si shoqëri me përgjegjësi të kufizuar. Neni parashikon gjithashtu që kapitali fillestar minimal duhet të jetë i paguar plotësisht në para përpara regjistrimit të subjektit.
Neni 315 – Kompetencat e Bankës së Shqipërisë
Ky nen përcakton Bankën e Shqipërisë si autoritetin përgjegjës për licencimin dhe mbikëqyrjen e subjekteve financiare jobanka. Mbikëqyrja realizohet përmes licencimit, rregullimit, analizës nga jashtë dhe inspektimeve. Banka e Shqipërisë ka kompetencë të nxjerrë akte nënligjore dhe të urdhërojë masa për eliminimin e shkeljeve apo përmirësimin e gjendjes financiare të subjektit.
Neni 316 – Raportimi
Ky nen parashikon detyrimin e subjekteve financiare jobanka për të raportuar pranë Bankës së Shqipërisë informacionin e kërkuar prej saj, sipas mënyrës, periodicitetit dhe afateve të përcaktuara në aktet nënligjore.
Neni 317 – Mbrojtja e konsumatorëve dhe klientëve të tjerë
Ky nen forcon mbrojtjen e klientëve duke detyruar subjektet financiare jobanka të sigurojnë transparencë të plotë mbi interesat, tarifat, komisionet dhe kushtet kontraktuale. Gjithashtu, subjektet duhet të publikojnë kostot e shërbimeve dhe të mbrojnë të dhënat personale dhe privatësinë e klientëve.
Neni 318 – Subjektet financiare jobanka që blejnë dhe mbledhin kredi me probleme
Ky nen rregullon posaçërisht subjektet që licencohen për blerjen dhe mbledhjen e kredive me probleme. Këto subjekte mund të kryejnë vetëm veprimtari që lidhen me administrimin, rikuperimin, rinegocimin dhe informimin e kredimarrësit për kredinë e blerë. Ato nuk mund të aplikojnë interesa, penalitete apo tarifa më të larta se ato të parashikuara në marrëveshjen fillestare dhe nuk mund të japin kredi të reja.
Neni 319 – Licencimi
Ky nen përcakton se subjektet financiare jobanka mund të ushtrojnë veprimtari vetëm pas licencimit nga Banka e Shqipërisë. Parashikohet që Banka e Shqipërisë përcakton me akt nënligjor kërkesat për licencim, duke përfshirë kapitalin minimal, strukturën e pronësisë, përshtatshmërinë e aksionerëve dhe drejtuesve, planin e biznesit, burimet e kapitalit, sistemet e kontrollit të brendshëm dhe mekanizmat e qeverisjes.
Neni 320 – Regjistri publik
Ky nen parashikon detyrimin e Bankës së Shqipërisë për të mbajtur dhe publikuar një regjistër publik të subjekteve financiare jobanka të licencuara. Ky regjistër duhet të përditësohet dhe të jetë i aksesueshëm në faqen zyrtare të Bankës së Shqipërisë.
Neni 321 – Miratimet paraprake dhe njoftimet
Ky nen përcakton rastet kur subjekti financiar jobankë duhet të marrë miratim paraprak nga Banka e Shqipërisë, si për zgjerimin e veprimtarisë, ndryshime në kapital, emërimin e drejtuesve, transferimin e pronësisë apo riorganizimin juridik. Gjithashtu, përcaktohen rastet kur subjekti duhet të njoftojë menjëherë ose brenda 30 ditëve Bankën e Shqipërisë, për ndryshime të rëndësishme në aktivitetin, kapitalin, organizimin apo gjendjen financiare.
Neni 322 – Detyrimi për ruajtjen e sekretit profesional
Ky nen parashikon detyrimin e drejtuesve, punonjësve dhe agjentëve të subjekteve financiare jobanka për të ruajtur sekretin profesional për çdo informacion të marrë gjatë ushtrimit të detyrës. Informacioni mund t’u jepet vetëm autoriteteve të përcaktuara me ligj, Bankës së Shqipërisë, ekspertit kontabël të autorizuar ose kur kërkohet për mbrojtjen e interesave të vetë subjektit në procedura ligjore.
Neni 323 – Administrimi i rrezikut
Ky nen përcakton detyrimin e subjekteve financiare jobanka për të krijuar dhe zhvilluar një sistem të përshtatshëm për administrimin e rrezikut. Sistemi përfshin identifikimin, matjen, monitorimin, kontrollin dhe raportimin e rreziqeve. Neni parashikon gjithashtu dokumentacionin minimal që duhet të mbahet për çdo transaksion kredie, si kërkesa për kredi, të dhënat e kredimarrësit, kolaterali, deklaratat financiare, marrëveshja e kredisë dhe vendimi miratues.
Neni 324 – Inspektimet në vend
Ky nen i jep Bankës së Shqipërisë të drejtën të kryejë inspektime në vend ndaj subjekteve financiare jobanka. Subjektet janë të detyruara të vënë në dispozicion dokumentacionin e nevojshëm dhe të lejojnë aksesin e punonjësve të Bankës së Shqipërisë. Raporti i inspektimit është konfidencial dhe përmban gjetjet, konkluzionet dhe rekomandimet përkatëse.
Neni 325 – Shkeljet për të cilat jepen masat
Ky nen përcakton rastet kur Banka e Shqipërisë mund të vendosë masa ndaj subjektit financiar jobankë. Shkeljet përfshijnë mosrespektimin e normave mbikëqyrëse, shkeljen e ligjeve dhe akteve nënligjore, problemet në kontrollin e brendshëm, praktikat abuzuese ndaj klientëve, ushtrimin e veprimtarive të palicencuara, raportimin e pasaktë apo refuzimin e kërkesave të Bankës së Shqipërisë.
Neni 326 – Masat mbikëqyrëse dhe gjobat
Ky nen përcakton masat që mund të marrë Banka e Shqipërisë në rast shkeljesh. Masat përfshijnë kërkimin e një plani masash, urdhërimin e ndërprerjes së veprimeve në kundërshtim me ligjin, rritjen e kapitalit, vendosjen e normave më të larta mbikëqyrëse, largimin e drejtuesve dhe vendosjen e gjobave financiare. Gjobat variojnë nga 50 mijë lekë deri në 50 milion lekë dhe përbëjnë titull ekzekutiv.

Neni 327 – Pezullimi i ushtrimit të veprimtarive financiare dhe efektet e tij
Ky nen parashikon rastet kur Banka e Shqipërisë mund të pezullojë ushtrimin e një ose disa veprimtarive financiare të subjektit. Pezullimi mund të vendoset kur subjekti nuk zbaton masat mbikëqyrëse, nuk plotëson kapitalin minimal, nuk përmbush treguesit e administrimit të rrezikut ose nuk kryen raportim të saktë në Regjistrin e Kredive. Gjatë pezullimit, subjekti nuk mund të lidhë kontrata të reja për veprimtarinë e pezulluar.
Neni 328 – Revokimi i licencës së subjektit financiar jobankë
Ky nen përcakton rastet kur Banka e Shqipërisë revokon licencën e subjektit financiar jobankë. Revokimi mund të bëhet me kërkesë të subjektit, kur licenca është marrë mbi bazë informacioni të rremë, kur subjekti nuk fillon ose ndërpret veprimtarinë për një periudhë të gjatë, kur ushtron veprimtari të palicencuara, kur nuk përmbush më kushtet e licencimit, kur ndaj tij janë marrë masa të përsëritura ose kur hapen procedura falimentimi.
Neni 329 – Pasojat e revokimit të licencës
Ky nen përcakton efektet që sjell revokimi i licencës. Pas revokimit, subjekti nuk mund të ushtrojë më veprimtarinë e licencuar dhe nuk mund të lidhë kontrata të reja. Megjithatë, revokimi nuk cenon vlefshmërinë e marrëveshjeve apo transaksioneve të kryera më parë. Subjekti duhet të paraqesë një plan veprimi për administrimin e marrëdhënieve kontraktore ekzistuese me klientët, kur kjo është e nevojshme.
Neni 330 – Ankimi administrativ dhe gjyqësor
Neni 330 përcakton se Banka e Shqipërisë dhe subjektet financiare jobanka zbatojnë kërkesat e neneve 345 dhe 346 të këtij ligji lidhur me procedurat e ankimit administrativ dhe gjyqësor. Në këtë mënyrë, regjimi i ankimit për subjektet financiare jobanka lidhet drejtpërdrejt me rregullat e përgjithshme të parashikuara në Titullin XI.
TITULLI XI – DISPOZITA TË TJERA (NENET 331–346)
Kjo pjesë e ligjit rregullon disa çështje të posaçme të veprimtarisë së institucioneve të kreditit, përkatësisht kufizimet dhe ndalimet në ushtrimin e veprimtarisë, sekretin bankar, mbrojtjen e konsumatorëve dhe klientëve, regjistrat publikë dhe Regjistrin e Kredive, si dhe të drejtën e ankimit administrativ dhe gjyqësor. Në tërësi, këto dispozita synojnë të forcojnë qeverisjen, transparencën, disiplinën financiare, mbrojtjen e klientëve dhe sigurinë juridike në sektorin bankar, duke harmonizuar kuadrin kombëtar me standardet e Direktivës 2013/36/BE dhe me kërkesat prudenciale të Bashkimit Evropian.
Kreu 1 “Kufizimet dhe ndalimet në veprimtarinë e institucioneve të kreditit”, vendos kufizime të qarta për investimet e institucioneve të kreditit jashtë sektorit financiar. Sipas nenit 331, institucioni i kreditit mund të investojë në pjesëmarrje në shoqëri tregtare jashtë sektorit financiar ose të marrë pjesë si aksioner apo ortak në këto shoqëri, por vetëm brenda limiteve të përcaktuara. Investimi në një shoqëri të vetme nuk mund të jetë më i madh se 15 për qind e kapitalit të pranuar të institucionit të kreditit, ndërsa investimi total në disa shoqëri jashtë sektorit financiar nuk mund të tejkalojë 60 për qind të kapitalit të pranuar.
Këto kufizime kanë për qëllim të shmangin ekspozimin e tepërt të institucioneve të kreditit ndaj aktiviteteve jofinanciare dhe të ruajnë fokusin e tyre kryesor në veprimtarinë bankare dhe financiare. Në këtë mënyrë, projektligji synon të kufizojë rrezikun që burimet e institucionit të kreditit të angazhohen në investime që nuk lidhen drejtpërdrejt me funksionin e tij kryesor dhe që mund të rrisin profilin e rrezikut të institucionit.
Projektligji parashikon edhe disa përjashtime nga këto kufizime, kryesisht për raste kur pjesëmarrjet fitohen si rezultat i shlyerjes së kredive, kur mbahen përkohësisht në kuadër të operacioneve të riorganizimit dhe shpëtimit të një subjekti tjetër, kur lidhen me shërbimet e nënshkrimit për një periudhë të shkurtër, ose kur mbahen në emër të institucionit por për llogari të personave të tjerë.
Gjithashtu, neni 332 ndalon institucionin e kreditit të pranojë si garanci aksionet e veta ose elementë të tjerë të fondeve të veta. Ky ndalim është i rëndësishëm për të shmangur krijimin e një sigurie artificiale ose të paqëndrueshme, pasi përdorimi i instrumenteve të vetë institucionit të kreditit si kolateral do të dobësonte cilësinë reale të garancisë dhe mund të cenonte mbrojtjen e kreditorëve.
Neni 333 parashikon ndalimin e shpërndarjes paraprake të fitimit, dividendëve ose pagesave për pjesëmarrjen në fitim të organeve drejtuese dhe punonjësve, në rastet kur institucioni i kreditit nuk plotëson kërkesat minimale të kapitalit, ka probleme likuiditeti, ka mangësi në pasqyrimin e saktë të bilancit ose është subjekt i masave të Bankës së Shqipërisë për shkak të dobësive në administrimin e rrezikut. Kjo dispozitë ka karakter mbrojtës dhe synon të sigurojë që shpërndarja e fitimit të mos bëhet në dëm të qëndrueshmërisë financiare të institucionit, të kreditorëve dhe të depozituesve.
Kreu 2 “Sekreti bankar” i Titullit XI të projektligjit rregullon sekretin bankar, duke përcaktuar se cilat të dhëna dhe informacione konsiderohen të mbrojtura. Sekreti bankar përfshin të dhënat mbi gjendjen e depozitave të klientëve, lëvizjet dhe gjendjen e llogarive, informacionin mbi kredimarrësit dhe bilancin e kredive, si dhe çdo të dhënë tjetër që institucioni i kreditit merr gjatë ofrimit të shërbimeve bankare ose financiare.
Projektligji e trajton sekretin bankar si sekret tregtar dhe e lidh mbrojtjen e tij me detyrimin e institucionit të kreditit dhe të personave të lidhur me të për të ruajtur konfidencialitetin. Detyrimi për ruajtjen e sekretit bankar u ngarkohet anëtarëve të organeve të institucionit të kreditit, aksionarëve, punonjësve, audituesve ligjorë dhe çdo personi tjetër që, për shkak të marrëdhënies së punës ose të kontratës me institucionin, ka akses në të dhëna konfidenciale.
Një element i rëndësishëm është se detyrimi për ruajtjen e sekretit bankar vazhdon edhe pas përfundimit të marrëdhënies së punës, pas përfundimit të statusit si aksionar ose anëtar organi, si dhe pas përfundimit të marrëveshjes kontraktuale me institucionin e kreditit. Kjo e shtrin mbrojtjen e të dhënave përtej marrëdhënies aktive me bankën.
Projektligji parashikon edhe rastet kur të dhënat që përbëjnë sekret bankar mund të vihen në dispozicion të subjekteve të caktuara, si Banka e Shqipërisë, gjykata, prokuroria, autoritetet që e gëzojnë këtë të drejtë me ligj, administratorët e falimentimit, likuidatorët dhe Agjencia e Sigurimit të Depozitave. Gjithashtu, të dhënat mund të jepen edhe mbi bazën e pëlqimit të shprehur me shkrim të klientit, i cili duhet të jepet si dokument i veçantë.
Projektligji bën dallimin ndërmjet zbulimit të të dhënave individuale dhe përdorimit të të dhënave në formë të përmbledhur. Zbulimi i të dhënave në mënyrë të tillë që klienti të mos mund të identifikohet nuk konsiderohet shkelje e sekretit bankar. Kjo krijon hapësirë për përdorim statistikor, analitik ose raportues të informacionit, pa cenuar të drejtat e klientëve.
Kreu 3 “Mbrojtja e konsumatorëve dhe klientëve të tjerë” i Titullit XI forcon detyrimet e institucioneve të kreditit për transparencë dhe informim ndaj klientëve dhe konsumatorëve. Sipas nenit 337, institucionet e kreditit dhe degët e vendeve të treta duhet të publikojnë në faqen e tyre zyrtare kushtet e përgjithshme të punës, si dhe çdo ndryshim apo plotësim të tyre, të paktën 15 ditë përpara hyrjes në fuqi. Kjo dispozitë synon të garantojë që klientët të njihen paraprakisht me kushtet standarde që rregullojnë marrëdhënien e tyre me institucionin e kreditit. 
Në nenin 338, projektligji parashikon detyrimin e institucionit të kreditit për të informuar konsumatorin, të paktën një herë në vit dhe pa kosto, mbi gjendjen e llogarive, depozitave, kredive dhe detyrimeve të papaguara. Konsumator konsiderohet individi që vepron jashtë veprimtarisë së tij ekonomike ose profesionit të lirë.
Një dispozitë me rëndësi praktike është detyrimi i institucionit të kreditit për të njoftuar paraprakisht kredimarrësin, garantuesin ose dorëzanësin, të paktën 15 ditë përpara fillimit të procedurave të ekzekutimit të detyrueshëm të kredisë. Njoftimi duhet të përmbajë qëllimin për fillimin e procedurave dhe kushtet në të cilat këto procedura mund të shmangen. Në momentin e fillimit të ekzekutimit të detyrueshëm, institucioni duhet të njoftojë kredimarrësin, garantuesin dhe dorëzanësin për shumën totale të detyrimit dhe elementët përbërës të tij, duke përfshirë kryegjënë, interesat, tarifat dhe kostot e tjera.
Neni 339 parashikon që institucioni i kreditit të hartojë një material informues për çdo shërbim që u ofrohet klientëve. Ky material duhet të jetë i aksesueshëm në ambientet e institucionit ku ofrohen shërbime për klientët. Kjo synon standardizimin e informacionit bazë dhe lehtësimin e krahasueshmërisë së produkteve dhe shërbimeve bankare.
Projektligji vendos një procedurë të dyfishtë për trajtimin e ankesave: fillimisht pranë institucionit të kreditit dhe më pas, nëse është e nevojshme, pranë Bankës së Shqipërisë.
Sipas nenit 340, çdo klient që pretendon se institucioni i kreditit nuk ka përmbushur detyrimet e tij, ka vepruar në kundërshtim me kontratën ose me dispozitat për mbrojtjen e klientëve, mund të paraqesë ankesë pranë vetë institucionit. Institucioni i kreditit duhet të përgjigjet brenda një afati të arsyeshëm, por jo më vonë se 15 ditë pune nga marrja e ankesës, përveç rasteve kur legjislacioni për shërbime specifike parashikon afat tjetër.
Neni 341 parashikon mundësinë që klienti t’i drejtohet Bankës së Shqipërisë për shkelje të pretenduara nga veprimet ose mosveprimet e institucionit të kreditit, por vetëm pasi më parë i është drejtuar institucionit të kreditit. Banka e Shqipërisë nuk zgjidh mosmarrëveshje individuale midis bankës dhe klientit, por mund të japë rekomandime për institucionet, këshilla për klientët mbi metodat e zgjidhjes së mosmarrëveshjeve dhe të kryejë funksione të tjera që kontribuojnë në mbrojtjen e të drejtave të klientëve.
Neni 342 rregullon zgjidhjen alternative të mosmarrëveshjeve (ZAM) për konsumatorët dhe krijon bazën ligjore që Banka e Shqipërisë të përcaktojë me akt nënligjor strukturën, procedurat dhe mënyrën e funksionimit të mekanizmit përkatës. Kjo dispozitë plotëson sistemin e trajtimit të ankesave dhe synon të krijojë një rrugë më të shpejtë dhe më pak të kushtueshme për zgjidhjen e mosmarrëveshjeve jashtë gjykatës. 
Në Kreu 4 “Regjistri i subjekteve të licencuara dhe regjistri i kredive”, Neni 343 parashikon detyrimin e Bankës së Shqipërisë për të mbajtur një regjistër publik të subjekteve të licencuara prej saj. Ky regjistër duhet të përmbajë emrin e subjektit, adresën e zyrës qendrore dhe të degës, emrat e anëtarëve të organeve drejtuese, listën e aksionarëve me pjesëmarrje influencuese, si dhe numrin, datën e licencës dhe veprimtaritë për të cilat subjekti është licencuar.
Subjektet të cilave u është revokuar licenca hiqen nga regjistri aktiv dhe mbahen në një regjistër të veçantë, ku evidentohet fakti se licenca e tyre është revokuar. Kjo dispozitë rrit transparencën publike dhe i mundëson publikut, klientëve dhe palëve të interesuara të verifikojnë statusin ligjor dhe licencimin e subjekteve financiare.
Neni 344 rregullon Regjistrin e Kredive, i cili mbahet dhe administrohet nga Banka e Shqipërisë. Subjekte raportuese në këtë regjistër janë institucionet e kreditit, degët e institucioneve të kreditit dhe subjektet financiare jobanka të licencuara nga Banka e Shqipërisë. Projektligji parashikon që Banka e Shqipërisë mund të detyrojë edhe subjekte të tjera të mbikëqyrura prej saj të raportojnë për qëllimet e Regjistrit të Kredive. Gjithashtu, mund të raportojnë edhe subjekte të tjera financiare që nuk mbikëqyren nga Banka e Shqipërisë, në bazë të marrëveshjeve përkatëse.
Lloji i informacionit, mënyra, periodiciteti dhe afatet e raportimit përcaktohen me akt nënligjor nga Banka e Shqipërisë. Ruajtja dhe përdorimi i të dhënave në Regjistrin e Kredive duhet të bëhet në përputhje me legjislacionin për mbrojtjen e të dhënave personale. Në rast shkeljesh, Banka e Shqipërisë mund të marrë masa sipas dispozitave përkatëse të projektligjit.
Kreu 5 “Ankimi administrativ dhe gjyqësor” i Titullit XI rregullon të drejtën e ankimit ndaj akteve administrative të nxjerra në zbatim të projektligjit. Sipas nenit 345, çdo person fizik ose juridik që pretendon se të drejtat apo interesat e tij të ligjshëm janë cenuar nga një akt administrativ, ka të drejtë të paraqesë ankim administrativ brenda 30 ditëve nga marrja dijeni e aktit.
Ankimi administrativ i drejtohet Këshillit të Bankës së Shqipërisë kur akti është nxjerrë nga ky organ, ndërsa Guvernatorit kur akti është nxjerrë nga Guvernatori ose nga organe të tjera të Bankës së Shqipërisë. Projektligji parashikon shprehimisht se paraqitja e ankimit administrativ nuk pezullon ekzekutimin e aktit administrativ të Bankës së Shqipërisë. Kjo është me rëndësi për efektivitetin e mbikëqyrjes bankare, pasi aktet e Bankës së Shqipërisë mbeten të zbatueshme pavarësisht ankimit.
Neni 346 rregullon ankimin gjyqësor. Subjekti i cenuar nga një akt administrativ i Bankës së Shqipërisë mund t’i drejtohet Gjykatës Administrative të Apelit pas përfundimit të ankimit administrativ, sipas procedurave të legjislacionit për gjykatat administrative. Ankimi nuk cenon efektivitetin e menjëhershëm të masave mbikëqyrëse, ndërsa kontrolli gjyqësor ushtrohet mbi ligjshmërinë e vendimmarrjes së Bankës së Shqipërisë.
TITULLI XII – DISPOZITA TË FUNDIT DHE TRANZITORE (NENET 347–352)
Titulli XII përmban dispozitat e fundit dhe tranzitore, të cilat sigurojnë mbrojtjen ligjore të Bankës së Shqipërisë dhe personelit të saj gjatë ushtrimit të detyrës, vazhdimësinë juridike nga ligji ekzistues në ligjin e ri, efektet e anëtarësimit të Republikës së Shqipërisë në Bashkimin Evropian, nxjerrjen e akteve nënligjore dhe hyrjen në fuqi.
Neni 347 rregullon mbrojtjen ligjore gjatë ushtrimit të detyrës. Banka e Shqipërisë, anëtarët e Këshillit, Guvernatori, Zëvendësguvernatorët dhe punonjësit e saj nuk përgjigjen për dëmet e shkaktuara të tretëve nga veprimet ose mosveprimet e kryera në ushtrim të funksioneve ligjore, përveç rasteve kur provohet se kanë vepruar me keqbesim sipas kushteve të parashikuara në ligj.
Neni 348 përmban dispozitat kalimtare dhe garanton vazhdimësinë juridike të licencave, miratimeve dhe procedurave ekzistuese, si dhe përcakton periudhën e përshtatjes së subjekteve me kërkesat e reja të ligjit.
Neni 349 përcakton efektet e anëtarësimit të Republikës së Shqipërisë në Bashkimin Evropian. Dispozitat që lidhen me mekanizmat e tregut të brendshëm, pasaportën e vetme, bashkëpunimin me institucionet e Bashkimit Evropian dhe autoritetet përgjegjëse të shteteve anëtare bëhen të zbatueshme në përputhje me parashikimet e këtij neni nga data e anëtarësimit. Neni parashikon edhe disa dispozita që do të shfuqizohen me anëtarësimin e Republikës së Shqipërisë në Bashkimin Evropian.
Neni 350 ngarkon Bankën e Shqipërisë me zbatimin e ligjit dhe nxjerrjen e akteve nënligjore të nevojshme. Kuadri rregullativ ekzistues vazhdon të zbatohet për aq sa nuk bie ndesh me ligjin e ri, deri në zëvendësimin ose ndryshimin e tij.
Neni 351 përcakton afatin kohor prej 18 muajsh për miratimin e akteve nënligjore nga Banka e Shqipërisë.
Neni 352 shfuqizon ligjin nr. 9662, datë 18.12.2006 “Për bankat në Republikën e Shqipërisë”, të ndryshuar, dhe parashikon hyrjen në fuqi të ligjit të ri 15 ditë pas botimit në Fletoren Zyrtare.

VII. INSTITUCIONET	DHE	ORGANET QË NGARKOHEN PËR ZBATIMIN E KËTIJ PROJEKTLIGJI

Për zbatimin e këtij projektligji ngarkohet Banka e Shqipërisë në cilësinë e autoritetit rregullator dhe mbikëqyrës të tregut bankar dhe financiar. Ajo bashkëpunon edhe me autoritete të tjera vendase dhe të huaja për ushtimie funksionit të saj. 

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTLIGJIT

Projektligji është hartuar nga Banka e Shqipërisë e cila ka bashkëpunuar edhe me ekspertë të Bankës Botërore për të sqaruar dispozita të ndryshme të ligjit dhe për të diskutuar zbatueshmërinë praktike të kërkesave të Direktivës në kontekstin e tregut bankar shqiptar. 
Gjithashtu projektligji është konsultuar me aktorët e tregut si dhe Ministritë përkatëse. 

Projektligji është hartuar duke konsideruar zbatimin e tij përpara anëtarësimit të Shqipërisë në Bashkimin Evropian (BE), ndërkohë që disa dispozita parashikohet të bëhen të zbatueshme pas anëtarësimit, veçanërisht ato që lidhen me bashkëpunimin me institucionet e BE, autoritetet kompetente të shteteve anëtare dhe aplikimin e konceptit të “passporting”. 	

IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Projektligji nuk vlerësohet të ketë efekte të posaçme të paparashikuara në buxhetin e shtetit.

